Miee Vafaatheri Thedhuveri Loabeege Misaaleh - Vaguthu\nމިއީ ވަފާތެރި ތެދުވެރި ލޯބީގެ މިސާލެއް\nވަފާތެރި ތެދުވެރި ބައިވެރިއެއް ލިބޭނީ މަދު ބަޔަކަށެވެ. މިއީ އެ ފިިރިހެން މީހާއަށް ލިބުނު ނަސީބަކަށްވެސް ވެދާނެއެވެ.\nމިއީ ތައިލެންޑަށް ނިސްބަތްވާ ދެ ލޯބިވެރިންނެވެ. ލޯބީގެ ގޮތުން ތިން އަހަރު ދުވަސްވެ އިތުރު ދުވަސްތައްވެސް އެކުގައި ހޭދަ ކުރުމަށް އަތިތައްޔާ ނަމަކަށް ކިޔާ އެ އަންހެން މީހާ ހުރީ ތައްޔާރަށެވެ. އަތިތައްޔާގެ ލޯބިވެރިޔާ ކެންސަރު ބައްޔާއި ހަނގުރާމަ ކުރަމުންދާއިރު، ލޯބިވެރިޔާ ގާތުގައި އަބަދާއި އަބަދު އެހީތެރިވުމުގައި އުޅެނީ އެ އަންހެނާއެވެ.\nއަތިތައްޔާ ނަމަކަށް ކިޔާ އެ އަންހެން މީހާ އޭނާގެ 21 އަހަރުގެ ލޯބިވެެރިޔާއަށް އެހީވުމަށް ވެވެން ހުރި ކޮންމެ ކަމެއް ކުރުމަށް ތައްޔާރަށް ހުރިއިރު، އޭނާގެ ލޯބިވެރިޔާ ޕޫހްއަށް ލޮލުގެ ކެންސަރު ޖެހި މުޅި މޫނަށް އެކަމުގެ އަސަރު ވަނީކޮށްފައެވެ.\nޕޫހްއަށް ޖެހިފައި ވަނީ ވަަރަށް މަދުން ނުފެންނަ ކެންސަރު ބައްޔެކެވެ. އެކަމަށް ފަރުވާއެއް ނެތްކަމަށް ޑޮކްޓަރުންނާއި ހަވާލާދީ ޕޫހްގެ އާއިލާއިން ބުނި ނަމަވެސް، އަތިތައްޔާ އޭނާގެ ލޯބިވާއަށްޓަކައި އެހުރީ ތައްޔާރަށެވެ. ކޮންމެވެސް ދުވަހަކުން އޭނާގެ ލޯބިވެރިޔާ ރަނގަޅުވެދާނެކަމުގެ އުއްމީދުގައެވެ.\nމިއީ ހަމަ ލޯބީގެ މިސާލެއް ނޫން ހެއްޔެވެ؟. މިއީ އަހަރުމެން އެންމެން ބޭނުންވާ ފަދަ ލޯބިވެރިއެއް ނޫން ހެއްޔެވެ.\nމާޗް 9, 2018 14:22\nތިކަހަލަ ކިތަންމެ އަންހެނުންނެއް މި ޤައުމުގަވެސް އެބަތިބި، ފިރިމީހާއަށް ވަފާތެރި ރަނގަޅު އަނބިން، ެއެކަމަކު ފިރިން އަތްފައި ހެލި ސަލާމަތުން ތިބޭތީ އެމީހުން އުަލެނީ އުޅޭނެ ގޮތަކަށް. ޥަފާތެރި ރަނގަޅު ހެޔޮއެދޭ އަނބިމީހާ އޮފީސް މަސައްކަތް ކޮށްފަ، ގޭތެރޭގެ މަސައްކަތްކޮށްފަ ދަރިންނާ ފިރިމީހާގެ މަސައްކަތް ކޮށްފަ ގޭތެރޭގަ އިންނަނީ ފިރިމީހާގެ އަޅާލުމެއް ނުލިބޭ، .


ގެ އެއް ކުއްޔަށް ހިފަން ބޭނުންވެއްޖެ\nގެއެއް ކުއްޔަށް ހިފަން ބޭނުން ވެއްޖެ:\n2020 ވަނަ އަހަރު މިސްކޫލްގެ އިސްވެރިޔާ ހުންނެވުމަށްޓަކައި،2ކޮޓަރިއާއި ސިޓިންގރޫމް އަދި ބަދިގެއާއި ކާގެ ހިމެނޭ ޢިމާރާތެއް ކުއްޔަށްހިފަން ބޭނުންވެގެން މި ސްކޫލުން ކޮށްފައިވާ ނަންބަރު GS147-C/2019/36 އިޢުލާންއާއި ގުޅިގެން ހުށަހެޅި އަންދާސީ ހިސާބުތައް މިނިސްޓްރީ އޮފް އެޑިޔުކޭޝަންގެ ބިޑް ކޮމެޓީއަށް ހުށަހެޅުމުން، ބިޑަށް ކުރިމަތިލީ ފަރާތްތަކުން ހުށަހަޅާފައިވާ އަގުތަކަކީ މި ކަމަށް އެކަށީގެންވާ ވަރަށްވުރެން ބޮޑު އަގުތަކެއްކަމުގައި ނިންމާފައިވާތީ، އެ އިޢުލާން ބާތިލުކޮށް އަލުން އިއުލާން ކުރަމެވެ.\nވީމާ، ގެއެއް ކުއްޔަށް ދިނުމަށް ޝައުޤުވެރިވެ ވަޑައިގަންނަވާ ފަރާތްތަކުން ތިރީގައި މިދަންނަވާ ތާރީޚަށް ގާފަރު ސްކޫލަށް ވަޑައިގެން މަޢުލޫމާތު ސާފުކުރެއްވުމަށްފަހު ކަނޑައެޅިފައިވާ ތާރީޚަށް އަންދާސީ ހިސާބު ހުށަހެޅުއްވުމަށް ދަންނަވަމެވެ.\n16 ޖެނުއަރީ 2020 ވާ ބުރާސްފަތި ދުވަހުގެ ހެނދުނު 10:00\n22 ޖެނުއަރީ 2020 ވާ ބުދަ ދުވަހުގެ ހެނދުނު 10:00\nއަންދާސީހިސާބު ހުށަހަޅުއްވާއިރު ގޭގެ ކުރެހުމާއި ގޭގައި ހުންނާނެ ތަކެތީގެ އިންވެންޓްރީ ހުށަހެޅުއްވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކަށް އަންދާސީހިސާބު ހުށަހެޅުއްވުމުގެ ފުރުޞަތު ނޯންނާނެ ވާހަކަ ދެންނެވީމެވެ. ބީލަން ހުޅުވާލެވިފައިވަނީ ވިޔަފާރި ރަޖިސްޓްރީކުރުމުގެ ޤާނޫނު ( ޤާނޫނު ނަންބަރ 2014/18 ) ގެ ދަށުން ވިޔަފާރި ރަޖިސްޓްރީ ކުރެވިފައިވާ ފަރާތްތަކަށާއި، އަމިއްލަ ފަރުދުންގެ ވިޔަފާރީގެ ޤާނޫނު ( ޤާނޫނު ނަންބަރ 2014/19 ) ގެ ދަށުން ރަޖިސްޓްރީ ވެފައިވާ ފަރާތްތަކަށެވެ.\n18 ޖުމާދިލްއޫލާ 1441\nސުންގަޑި: 22 ޖަނަވަރީ 2020 1000


Knorr Master of Seasoning mubaaraathu gai baiverivaan hulhuvaalaifi\nބެސްޓް ބައި މޯލްޑިވްސް (ބީބީއެމް) އިން އެތެރެކޮށް ވިއްކާ ކްނޯރު ބްރޭންޑުން ސްޕޮންސާ ކޮށްގެން ބާއްވާ "ކްނޯރު މާސްޓާ އޮފް ސީޒަނިން" ގައި ބައިވެރިވާން ހުޅުވާލައިފި އެވެ.\nދުނިޔޭގެ އެންމެ ގިނަ އުފެއްދުންތައް ތައްޔާރުކުރާ، ޔުނިލިވާގެ ކްނޯރު ޕްރޮޑަކްޓު ބޭނުންކޮށްގެން ކާތަކެތި ތައްޔާރު ކުރާ ގޮތަށް ކުރިއަށް ގެންދާ މި މުބާރާތުގައި މިދިޔަ އަހަރު ވެސް ރާއްޖޭން ބައިވެރިވެފައިވެ އެވެ. މިދިޔަ އަހަރު ރާއްޖޭން ބައިވެރި ޝެފުންގެ ތެރޭގައި މަޝްހޫރު ދިވެހި ޝެފް އަހުމަދު ފަތީން ވެސް ބައިވެރިވި އެވެ.\nކްނޯރު މާސްޓާ އޮފް ސީޒަނިންގައި ބައިވެރިވާ ފަރާތްތަކުން ކާތަކެތި އުފައްދަން ޖެހޭނީ ކްނޯރު ބްރޭންޑުގެ ޗިކަން ސީޒަނިން ޕައުޑާ ނޫނީ ކޯޓިން މިކްސް ބޭނުން ކޮށްގެންނެވެ. މުބާރާތުގައި ބައިވެރިވުމުގެ ފުރުސަތު މި މަހުގެ 16 ވަނަ ދުވަހާ ހަމަ އަށް ވަނީ ހުޅުވާލާފަ އެވެ. އަދި މި މުބާރާތުގައި ބައިވެރިވާ މީހުންގެ ތެރެއިން ހަ މީހުންގެ މެދުގައި "ބްލެކް ބޮކްސް ކަލިނަރީ ޗެލެންޖު"ގެ ނަމުގައި ހާއްސަ ބުރެއް މާލޭގައި ކުރިއަށްދާނެ އެވެ. އަދި މުބާރާތުން އެއްވަނައަށް ދާ ފަރާތަކަށް މެލޭޝިއާ ޓުއާ އެއް ލިބޭނެ އެވެ.\nމި މުބާރާތުގައި ރާއްޖޭގެ ޝެފުން އަންނަނީ ކާމިޔާބު ތަކެއް ވެސް ހޯދަމުން އެވެ. މި މުބާރާތުގައި ބައިވެރިވުމަށް ބޭނުންވާ ފަރާތްތަކުން އޮންލައިން ފޯމެއް ފުރިހަމަކުރުމަށް ފަހު، މުބާރާތުގައި ތައްޔާރު ކުރާ ޑިޝްގެ ރެސިޕީ އާއި އޭގެ ފޮޓޯއެއް އެޓޭޗްކުރަން ޖެހެ އެވެ.


Karantun 40% adhi fen billun 30% discount dheyn ninmaifi\nކަރަންޓަށް 40، ފެނަށް 30 ޕަސެންޓްގެ ޑިސްކައުންޓެއް ދޭން ނިންމައިފި\nރައީސުލްޖުމްހޫރިއްޔާ އިބްރާހިމް މުހައްމަދު ސޯލިހް: ރާއްޖޭގެ ހުރިހާ ރަށެއްގައި ކަރަންޓުން 40 ޕަސެންޓް އަދި ފެނުން 30 ޕަސެންޓްގެ ޑިސްކައުންޓެއް ދޭން ނިންމާ އެކަން ރައީސް ސޯލިހް ވަނީ އިއުލާނު ކުރައްވާފައި --\nރާއްޖޭގެ ހުރިހާ ރަށެއްގައި ކަރަންޓުން 40 ޕަސެންޓް އަދި ފެން ބިލުން 30 ޕަސެންޓްގެ ޑިސްކައުންޓެއް ދޭން ސަރުކާރުން ނިންމައިފި އެވެ.\nއެކަން އިއުލާނު ކުރެއްވީ ރައީސް ސޯލިހް މިހާރު ކުރިއަށް ގެންދަވާ ނޫސްވެރިންގެ ބައްދަލްވުމުގައެވެ. ރައީސް ވިދާޅުވީ ގޭބީސީތަކަށް ދޭ ލުއިތަކާއެކު ވިޔަފާރިތަކަށްވެސް ކަރަންޓާއި ފެނުން 20 ޕަސެންޓްގެ ޑިސްކައުންޓެއް ދިނުމަށް ނިންމާފައިވާ ކަމަށެވެ. މި ލުއިދޭން ނިންމީ ރައްޔިތުންނަށް ދިމާވެފައިވާ މި ހާލަތުގައި ލުޔެއް ދިނުމުގެ ގޮތުން ނިންމި ނިންމެއް ކަމަށެވެ. އެ ލުއި ދޭނީ އަންނަ މަހުގެ ބިލުންނެވެ.\nކޮވިޑް-19 ގެ ސަބަބުން އިގްތިސާދަށް ގެއްލުންވާނެތީ މިދިޔަ އަހަރުވެސް ސަރުކާރުން ވަނީ ފެން ބިލްތަކުން 30 ޕަސެންޓް އަދި ކަރަންޓު ބިލްތަކުން 40 ޕަސެންޓުގެ ޑިސްކައުންޓެއް އެޕްރީލް އަދި މެއި މަހު ދީފައެވެ.\nމީގެ އިތުރުން ކޮވިޑް 19ގެ ހާލަތު ރަނގަޅު ކުރުމަށް ސަރުކާރުން އަޅާ ފިޔަވަޅުތަކާ ގުޅިގެން ލިބޭ ގެއްލުންތައް ކުޑަކުރުމަށްޓަކައި އެހީތެރިކަން ފޯރުކޮށްދިނުމަށް 375 މިލިއަން ރުފިޔާގެ ސްޓިމިއުލަސް ލޯން ޕެކޭޖެއް ތައާރަފް ކުރުމަށް ނިންމާފައިވާ ކަމަށްވެސް ރައީސް ވިދާޅުވިއެވެ.\nރައީސް ސޯލިހް ވިދާޅުވީ ރައްޔިތުންނަށްޓަކައި މިހާލަތުގައި ސަރުކާރުން ކޮށްދޭން ޖެހޭ ކަންތައްތަކެއް ހުރި ކަމަށެވެ. އެހެންކަމުން ރައްޔިތުންގެ ރައްކާތެރިކަމަށްޓަކައި ސަރުކާރުގެ ކެރިފޯރުންތެރިކަން ހުރި މިންވަރަކުން ފިޔަވަޅުތައް އަޅައި އެހީތެރިކަން ފޯރުކޮށްދޭނެ ކަމުގައިވެސް ވިދާޅުވި އެވެ.\nއެގޮތުން ރިލީފް ލޯންގެ ގޮތުގައި ސޮފްޓް ލޯންތަކެއް ދޫކުރަން ވަރަށް އަވަހަށް ފައްޓަވާނެ ކަމުގައި ރައީސް ވަނީ އިއުލާންކުރައްވާފަ އެވެ. ލޯން ދޫކުރުމަށް ހަމަޖައްސާފައިވަނީ ބެންކް އޮފް މޯލްޑިވްސް މެދުވެރިކޮށެވެ.\nސޮފްޓް ލޯން ދިނުމަށް ހަމަޖައްސާފައިވަނީ ކެފޭ، ރެސްޓްރޯނަންޓް، ވޯކްޝޮޕް، ސެލޫން ޖިމް ކަހަލަ ކުދި އަދި މެދުފަންތީގެ ވިޔަފާރިތަކަށެވެ.\nރައީސް ވިދާޅުވީ ސޮފްޓް ލޯން ދިނުމަށްޓަކައި 375 މިލިއަން ރުފިޔާ ނުވަތަ 20 މިލިއަން ޔޫރޯގެ ސްޓިމިއުލަސް ލޯން ޕެކޭޖެއް ތައްޔާރުކުރަމުންދާ ކަމަށެވެ. ކުރިއަށް އޮތް ޖޫން މަހު ލޯންތައް ދޫކުރަން ފެށޭވަރުވާނެ ކަމުގައިވެސް ވިދާޅުވި އެވެ. 20 މިލިއަން ޔޫރޯ ހޯދުމަށް މަސައްކަތް ކުރަމުން ދަނީ ޔޫރަޕިއަން އިންވެސްޓްމަންޓް ބޭންކުންނެވެ.\nރައީސް އިތުރަށް ވިދާޅުވީ ސަރުކާރުން މިވަގުތު އެންމެ ބޮޑު އިސްކަމެއް ދެނީ ކޮވިޑް ކޮންޓްރޯލް ކުރުމަށް ފިޔަވަޅުތަކެއް އެޅުމަށް ކަމަށެވެ. އެގޮތުން ސަރުކާރުގެ ތެރެއިން ބޭނުންކުރެވެން ހުރި ހުރިހާ ވަސީލަތެއް ބޭނުންކުރައްވާނެ ކަމުގެ ޔަގީންކަން ވެސް ދެއްވި އެވެ. ހުރިހާ ބޭފުޅުން ވެސް ވަކިން ހާއްސަކޮށް އަމިއްލަ ފަރާތްތަކުން މިދަނޑިވަޅުގައި ސަރުކާރަށް އެއްބާރުލުން ދިނުމުގައި އަތުކުރި އޮޅާލުމަށްވެސް ރައީސް ވަނީ އެދިވަޑައިގެންފަ އެވެ.\n"ސަރުކާރުން މިހާރު އަޅަމުން ގެންދާ ފިޔަވަތަކާ އެކު މާގިނަ ދުވަހެއް އާންމު ހާލަތަށް އައުމުގެ ފުރުސަތު ބޮޑު،" ރައްޔިތުންނަށް އުއްމީދެއް ދެއްވަމުން ރައީސް ވިދާޅުވި އެވެ.\nއެމްޑަބްލިއުއެސްސީ ސްޓެލްކޯ ރައީސް އިބްރާހިމް މުހައްމަދު ސޯލިހު + ކޮރޯނާ ވައިރަސް ކޮވިޑް-19


SunOnline: Supporterun keihtherivey, Maayoosviyaka nudheynan: Suzain\nސަޕޯޓަރުން ކެތްތެރިވޭ، މާޔޫސްވިޔަކަ ނުދޭނަން: ސުޒޭން\nޢަބްދުﷲ އައިމަން 09 Oct 2021, 16:15\nގައުމީ ޓީމުގެ ކޯޗު އަލީ ސުޒޭން --- ސަން ފޮޓޯ\nމާދަމާ ސްރީލަންކާއާ ދެކޮޅަށް ކުޅޭ މެޗަށް ވަންނަން ބޭނުންވެފައި ތިބި ސަޕޯޓަރުން ކެތްތެރިވުމަށާއި، ޓީމުގެ ފަރާތުން ސަޕޯޓަރުން މާޔޫސްވިޔަ ނުދޭނެ ކަމަށް ގައުމީ ފުޓުބޯޅަ ޓީމުގެ ކޯޗު އަލީ ސުޒޭން ބުނެފިއެވެ.\nސާފް ޗެމްޕިއަންޝިޕުގެ ފޯރި ގައުމުގައި ހިއްޕާލައި، މެޗަކަށް ފަހު މެޗަކަށް ވަންނަން ބޭނުންވާ ސަޕޯޓަރުން އިތުރުވެފައިވާ އިރު، މާދަމާގެ މެޗަށް ވިއްކަން ހަމަޖެހިފައިވާ ޓިކެޓުތައް މިއަދު ގަޑިއިރެއްހާއިރުތެރޭ ވަނީ ހުސްވެފައެވެ. އެއާ އެކު އެފްއޭއެމުން މަކަރު ހެދި ކަމަށް ތުހުއްމަތުކޮށް ގަލޮޅު ދަނޑު ސަރަހައްދުގައި ގިނަބަޔަކު ވަނީ އިހުތިޖާޖު ކޮށްފައެވެ.\nގިނަ ފާޑުކިޔުންތަކަކާއެކު އެފްއޭއެމުން ނެރުނު ބަޔާނުގައި ބުނީ، ގިނަ ފަރާތްތަކުގެ އެދުމުގެ މަތިން މިރޭ 1000 ޓިކެޓް ވިއްކުމަށް ހަމަޖެހިފައިވާ ކަމަށާއި ޓިކެޓް ވިއްކާނީ, މިރޭ 8:00އިން ފެށިގެން ސޯޝަލް ސެންޓަރުން ކަމަށެވެ.\nސަޕޯޓަރުންގެ ކަންބޮޑުވުންތަކާ ގުޅިގެން މިއަދު އޮތް ޕްރި މެޗު ކޮންފަރެންސްގައި ވާހަކަ ދައްކަމުން ގައުމީ ޓީމުގެ ކޯޗު އަލީ ސުޒޭން ބުނީ، ދިވެހި ގައުމުގައި ފުޓުބޯޅައަށް އޮންނަ ލޯތްބަށް ބަލާއިރު 5،000 ޓިކެޓަކީ މަދު އަދަދެއް ކަމަށެވެ.\n"އަޅުގަނޑު ދަންނަވާލަން ބޭނުންވަނީ އަޅުގަނޑުމެންނާ ދޭތެރޭ އުންމީދު ކުރާށޭ، ޔަގީންކަން ބާއްވާށޭ. އިރާދަކުރެއްވިއްޔާ ކުޅުންތެރިން ތި ބޭފުޅުން މާޔޫސްވިޔަކަ ނުދޭނޭ. ވަރަށް އަދަބުވެރިކަމާ އެކު ފުޓްބޯޅަ ސަޕޯޓަރުންގެ ކިބައިން އެދެން، މި ދަނޑުގެ ކެޕޭސިޓީއަކީ 5000. އެންމެން ވެސް ބޭނުންވާނެ ސަޕޯޓުކުރަން ދަނޑަށް ވަންނަން. ވަރަށް ކުޑަ އަދަދެއް. ކެތްތެރިކަމާއެކު ޓީމުގެ ފަހަތުގައި ތިއްބަވާ. ތި ބޭފުޅުން މާޔޫސްވާނެ ކަމެއް ޓީމުގެ ފަރާތުން އިރާދަކުރެވިއްޔާ ނާންނާނެ." ސުޒޭން ބުންޏެވެ.\nރާއްޖެ މި ވަގުތު އޮތީ ޕޮއިންޓް ތާވަލުގެ ތިން ވަނައިގަ އެެވެ. އެކަމަކު މާދަމާ ހަވީރު ލަންކާ އަތުން މޮޅުވެގެން އެއް ވަނަ އަށް އެރޭނެ އެވެ. އޭރުން މާދަމާރޭ ނޭޕާލާއި އިންޑިއާ ކުޅޭ މެޗު ދެ ޓީމަށް ވެސް ނަތީޖާއެއް ނެރުން މުހިއްމުވާނެ އެވެ.\nރާއްޖެ ކުޅުނު ފުރަތަމަ މެޗުގައި ނޭޕާލް އަތުން 0-1 އިން ބަލިވި އިރު ދެވަނަ މެޗުގައި ބަންގްލަދޭޝް އަތުން 0-2 ގެ ނަތީޖާއަކުން ވަނީ މޮޅުވެފައެވެ. މި ދެ މެޗަށް ވެސް ރާއްޖޭގެ ގިނަ އަދަދެއްގެ ސަޕޯޓަރުންތަކެއް ވަނީ ދަނޑަށް ވަދެފައެވެ.\nއެއާއެކު ސުޒޭން ބުނީ ލަންކާއާ ދެކޮޅަށް ކުޅުމަކީ "އުނދަގޫ ޗެލެންޖެއް" ކަމަށެވެ. އަދި ލަންކާ އަކީ ވަރަށް މަސައްކަތުގެ ރޭޓް ރަނގަޅު، ޑިފެންސް ރަނގަޅު ޓީމަކަށްވުމަކީ އެ ޓީމާ ދެކޮޅަށް ކުޅެން އުނދަގޫވާނެ ސަބަބުތައް ކަމަށެވެ.\n"އިންޑިއާއާ ދެކޮޅަށް ލަންކާ އިން ޓެކްޓިކަލް ޕްލޭން ކާމިޔާބުކުރި. ވަރަށް މަސައްކަތުގެ ރޭޓް ރަނގަޅު ޓީމެއް. ޑިފެންސިވްކޮށް ވަރުގަދަ. އެހެންވީމަ، ރާއްޖޭން ވަރަށް ބޮޑަށް ސަމާލުވާންޖެހޭ. އެކަމަކު ރާއްޖޭގެ އެޓޭކިން އެހެން ޓީމުތަކާ ތަފާތު. އަޅުގަނޑުމެން މި މެޗުގައި 100 ޕަސެންޓް ދޭގެން، ޕޮއިންޓްތައް ހޯދަން މަސައްކަތްކުރާނަން،" ސުޒޭން ބުންޏެވެ.


"Dho"ge Makeover in zuvaanaage bodu badhalu | Mihaaru\n"ދޯ"ގެ މޭކްއޯވާއަށް ފަހު މޯޑު ފޮޓޯއަކަށް ހުއްޓިގެން: އޭނާގެ ކުޑައިރުގެ ދިރިއުޅުން ވަރަށް ނިކަމެތި ކަމަށް ބުނި -- ފޮޓޯ: މަސްރަހު\n"ދޯ"ގެ މޭކްއޯވާ އިން ޒުވާނެއްގެ ބޮޑު ބަދަލު\n24 އޮކްޓޯބަރ 2017 - 12:114comments\n"މިހާރު"ގެ ލައިފްސްޓައިލް މަޖައްލާ، "ދޯ"ގައި ކޮންމެ ހަފުތާއަކު ވެސް ދިވެހި އެތައް ޒުވާނެއްގެ އިބުރަތްތެރި އަދި ރީތި ވާހަކަތަކެއް ގެނެސްދެ އެވެ. މިފަހަރުގެ "މޭކްއޯވާ" ސެގްމެންޓުގައި ހިމެނޭ ޒުވާނާއަކީ ވެސް ވަރަށް ތަފާތު ވާހަކަތަކެއްގެ ވެރިއެކެވެ. އަދި މަސްވެރިއެކެވެ. ކައްޕިއެކެވެ.\nނިކަމެތިކޮށް ދިރިއުޅެމުން އައި އާއިލާއެއްގައި، ބޭބެއަކު ކޮއްކޮއަކަށް ވާ ގުރުބާނީ، އެ ޒުވާނާގެ ދުލުން ގެނެސްދިން އިރު "ދޯ"ގެ ޓީމުން އޭނާގެ ސިފައިން ވެސް ތަފާތު ބޮޑު ބަދަލެއް ދައްކައިދިނެވެ.\nއުމުރުން 26 އަހަރުގެ މުހައްމަދު އަހުމަދަކީ ކުރިން މަސްވެރިއެކެވެ. މިހާރު ސަޕްލައި ދޯންޏެއްގެ ކައްޕިއެކެވެ. ރީތި ހަށިގަނޑެއްގެ ވެރި މި ޒުވާނާގެ ވާހަކަ އަދި އެއަށް ވުރެ ރީއްޗެވެ.\n"ދޯ"ގެ މޭކްއޯވާގެ ކުރިން މޯޑު ރައްޓެއްސަކާ ވާހަކަ ދައްކަން މަޑުކޮށްލައިގެން-- ފޮޓޯ: މަސްރަހު\nއާއްމު ނަމެއްގެ ގޮތުގައި މޯޑު ބޭނުން ކުރާ މި ޒުވާނާ ބުނިގޮތުގައި ކުޑައިރު އޭނާއަށް އުޅެން ޖެހުނީ ވަރަށް ނިކަމެތި ދިރިއުޅުމެކެވެ. އައްޑުއަށް ނިސްބަތްވާ އޭނާގެ ބައްޕަގެ އެހީތެރިކަން ނުލިބުނު އިރު އޭރު ދިރިއުޅުނު ފުވައްމުލަކުން ވެސް މީހުންގެ ފުރައްސާރައާ ކުރިމަތިލާން ޖެހުނު ކަމަށް ބުންޏެވެ.\n"މަންމައާ އެކު އެންމެ ފަހުން މާލެ އައިއިރު ވާނީ 10 އަހަރު،" މޯޑު ކިޔައިދިނެވެ.\nމާލެ ބަދަލުވާން ޖެހުނު ނަމަވެސް މޯޑު ބުނިގޮތުގައި އޭރު އޭނާ މާލޭގައި "ލާޗާރު ބިޗާރަށް ތެޅުނީ" އެވެ.\nEy-Mode ge Hayaathu naamaa: Fakkaa Dhivehi Zuvaaneh\nއެކަމަކު އޭނާގެ ނަސީބު ބަދަލުވީ ފ. ދަރަނބޫދޫ މީހެއްގެ އެހީތެރިކަން ލިބުނު ހިސާބުންނެވެ. އެ ރަށަށް ބަދަލުވެއްޖެ ނަމަ ކިޔެވުމުގެ ހުރިހާ ކަމެއް ހަމަޖައްސައިދޭނެކަމުގެ ޔަގީންކަން އޭނާ ދިނެވެ.\nކިޔަވާކަށް މޯޑު ބޭނުމެއް ނުވި އެވެ. އެކަމަކު އޭނާގެ ހަގަށް ހުންނަ އަންހެން ކޮއްކޮ ކިޔަވަން ބޭނުންވުމުން، ކޮއްކޮއަށްޓަކައި އެ ރަށަށް ބަދަލުވި އިރު އޭނާގެ އުމުރަކީ އެންމެ 13 އަހަރެވެ.\n"ދިޔަ ގޮތަށް ގޮސް ވަނީ ގްރޭޑް ހަޔަކަށް. މަ ނުކިޔަވަން އެކައްޗެއް ވެސް. ސްކޫލަށް ދިޔައީ އަސްލު ކޮއްކޮއަށްޓަކައި،" މޯޑު ބުންޏެވެ.\n"ދޯ"ގެ މޭކްއޯވާއަށް ފަހު މޯޑު ފޮޓޯއަކަށް ހުއްޓިގެން -- ފޮޓޯ: މަސްރަހު\nހަޔާތުގެ ބައިވެރިޔާއާ އޭނާ ބައްދަލުވީ ވެސް އެ ރަށުންނެވެ. އެކަމަކު އޭރު އޭނާގެ އުޅުން ހުރި ގޮތުން އަންހެން ކުއްޖާގެ އާއިލާއިން ނުގަބޫލުވި އެވެ. ދެން އޭނާއަށް ޖެހުނީ ޒިންމާދާރު މީހަކަށް ވާށެވެ. އެގޮތުން މަހަށް ދާން ފެށީ އިސްލާހުވާން އެޅި ފުރަތަމަ ފިޔަވަޅެއްގެ ގޮތުންނެވެ.\nމޯޑުގެ އަންހެން ކޮއްކޮ މިހާރު ދިރިއުޅެނީ އިނގިރޭސި ވިލާތުގަ އެވެ. މޯޑުއަށް ދެ ކުދިން ލިބިފައިވާއިރު ކުރަމުން އަންނަ މަސައްކަތާ މެދު ވެސް އޭނާ ހިތްހަމަ ޖެހެ އެވެ.\n"ދޯ"ގައި ޖެހި މޯޑުގެ ފޮޓޯތައް ރީއްޗެވެ. މާލޭގައި ހެދުން ވިއްކާ އެންމެ މަޝްހޫރު އެއް ފިހާރަ ކަމަށްވާ ރޮމްބަސްގެ ކޮސްޓިއުމާއި އޭނާގެ އާ ހެއާ ސްޓައިލްތައް ފެންނަ ފޮޓޯތައް ބަލާލާފައި އެއީ ކުރީގެ މޯޑޭ ބުނަން ވެސް އުނދަގުލެވެ. އެހާ ވެސް މަސްވެރިޔާ/ކައްޕި ޗާލެވެ.\nއިތުރު ލިޔުންތައް މަސްވެރިން ޒުވާނުން މިހާރު ދޯ މަޖައްލާ


Dhaka ge apartmenteh gai alifaan roave 70 meehun maruvejje | Mihaaru\nއަލިފާން ރޯވި ސަރަހައްދު. --ފޮޓޯ:އޭއެފްޕީ\nޑާކާގެ އެޕާޓްމަންޓެއްގައި އަލިފާން ރޯވެ 70 މީހުން މަރު\n21 ފެބުރުއަރީ 2019 - 12:03\nޑާކާ (ފެބްރުއަރީ 21) - ބަންގްލަދޭޝްގެ ވެރިރަށް ޑާކާގައި މީހުން ދިރިއުޅޭ އެޕާޓްމަންޓް ކޮމްޕްލެކްސްގައި ހިނގި އަލިފާނުގެ ހާދިސާއެއްގައި 70 މީހުން މަރުވެއްޖެ އެވެ.\nއަލިފާން ރޯވީ އިމާރާތެއްގެ އެއް ފްލޯގައި ހުޅުހިފާ ޒާތުގެ ކެމިކަލް ރައްކާކޮށްފައި ހުރި ތަނެއްގަ އެވެ. އަލިފާންގަނޑު ވަނީ ވަރަށް އަވަހަށް ފެތުރި އެހެން އިމާރާތްތަކުގައި ވެސް ރޯވެފަ އެވެ. ގިނައިން މަރުވެފައި ވަނީ ކައިވެނި ޕާޓީއަކަށް ތައްޔާރުވެގެން ތިބި ބައެއް ކަމަށްވެ އެވެ. އެ މީހުން ތިބީ އެ އިމާރާތުގެ ރެސްޓޯރެންޓް އޭރިއާގަ އެވެ. އަލިފާން ރޯވެފައި ވަނީ އިމާރާތްތައް ތޮއްޖެހިފައިވާ ސަރަހައްދެއްގަ އެވެ.\nއަލިފާން ނިންވަން ދަތިވެފައި ވަނީ އެ ސަރަހައްދުގެ މަގުތައް ހަނިވުމުންނެވެ. ޑާކާގެ މެޓްރޯޕޮލިޓަން ޕޮލިސް ޑިޕިއުޓީ ކޮމިޝަނާ އިބްރާމް ޚާން ވިދާޅުވީ އެޕާޓްމަންޓުގެ ބޭރުގައި ތިބި ބައެއް މީހުން ވެސް މަރުވެފައިވާ ކަމަށެވެ.\nއަލިފާން ރޯވި ސަރަހައްދުން މީހުންގެ ހަށިތައް ހޯދުމުގެ މަސައްކަތް ވޮލަންޓިއަރުން ކުރަނީ. --ފޮޓޯ:ރޮއިޓާސް\nއަލިފާން ރޯވި އޯލްޑް ޑާކާގެ ޗޯކްބާޒަކީ ކެމިކަލް އަދި ޕާފިއުމް ފެކްޓަރީތައް ގިނަ ސަރަހައްދެކެވެ. ދެހާސް ދިހަ ވަނަ އަހަރު އެ ސަރަހައްދުގައި ހިނގި އަލިފާނުގެ ހާދިސާއަކާ ގުޅިގެން އެ ހިސާބުގައި ކެމިކަލް ގުދަން ކުރުން ވަނީ މަނާކޮށްފަ އެވެ.\nއަލިފާން ރޯވުމާ އެކު ބައެއް މީހުން ވަނީ އިމާރާތްތަކުގައި ތާށިވެފަ އެވެ.\n"އަހަރެންގެ ފިހާރަ ވަނީ އެކުގައި އަނދާފައި. އަހަރެން ސަލާމަތްވީ ފިހާރައިގައި އިނދެފައި ފާމަސީއަށް ދިޔަ ވަގުތު. ފާމަސީގައި ހުއްޓާ ކުއްލިއަކަށް އިވުނީ އެއްޗެއް ގޮވި އަޑު. ދެން ފެނުނީ މުޅި ހިސާބަށް އަލިފާން ފެތުރުނު މަންޒަރު،" ހާޖީ އަބްދުލް ކާދިރު ކިޔާ މީހަކު ބުންޏެވެ.\nގާމެންޓް ފެކްޓަރީތައް ހިމެނޭ އެޕާޓްމަންޓްތަކެއްގައި 2013 ވަނަ އަހަރު ހިނގި އަލިފާނުގެ ހާދިސާއެއްގައި 1،100 މީހުން މަރުވެ އެތައް ހާސް ބަޔަކު ޒަޚަމްވި އެވެ.\nއިތުރު ލިޔުންތައް އަލިފާނުގެ ހާދިސާ ބަންގްލަދޭޝް


Raajjey Ge Raees Akah Vaan Dhen Beynumeh Noon: Nasheed – adduLIVE\nLast Updated: July 29, 13:54\nރާއްޖޭގެ ރައީސަށް ވާން ދެން ބޭނުމެއް ނޫން: ނަޝީދު\n1 Sep 16, 2020, 10:36 ހަސަން ރަޝީދު\nކުރީގެ ރައީސް މުހައްމަދު ނަޝީދު - ފޮޓޯ: އޭއެފްޕީ\nރާއްޖޭގެ ރައީސްކަށް ވާން ދެން ބޭނުންވެ ވަޑައިނުގަންނަވާ ކަމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ އެމްޑީޕީގެ ހަބަރު ސިޓީގެ މިއަދު ނެރުނު އަދަދުގައި ލިޔުއްވާފައިވާ ލިޔުއްވުމެއްގައެވެ.\nއެގޮތުން ނަޝީދު ވިދާޅުވީ މިހާރު އުފެދިފައިވާ ރައީސް އިބްރާހިމް މުހައްމަދު ސޯލިހުގެ ސަރުކާރަށް ފުރިހަމަ އަށް ތާއީދު ކުރައްވާ ކަމަށާއި މި ސަރުކާރަށް ކުޑަވެސް ހީނަރުކަނެއް އައުމަށް އެދިވަޑައިނުގަންނަވާ ކަމަށެވެ. އަދި އެމްޑީޕީން އެމަނިކުފާނަށް ދެއްވާފައިވާ އެންމެ ބޮޑު މަގާމަކީ ފެންނަ ގޮތަކަށް ވާހަކަ ދެއްކުމުގެ ފުރުސަތު ކަމަށާއި އެގޮތުން ރައީސްގެ ވަޒީރަކާ ގުޅޭގޮތުން ނުރުހުން ފާޅުކުރުމަކީ ފަސޭހަ ކަމެއް ނޫން ކަމަށް ނަޝީދު ވިދާޅުވިއެވެ.\n"އަޅުގަނޑު ރައީސްގެ މިނިސްޓަރަކާ ގުޅޭގޮތުން ނުރުހުން އަޅުގަނޑުގެ ވެރިކަމުގެ އިތުރު އުންމީދަކާއި އެކުއެއް ނޫނެވެ. އަޅުގަނޑަކު ދެނަކު ރާއްޖޭގެ ރައީސް ކަމެއް ކުރުމަކަށް ނުއެދެމެވެ. އަޅުގަނޑު އެދެނީ އެމްޑީޕީން ރާއްޖޭގެ ރައްޔިތުންނަށް ހެޔޮ ގޮތުގައި ވެރިކަން ކޮށްދިނުމަށެވެ." ނަޝީދު ވިދާޅުވިއެވެ.\nނަޝީދު ނުރުހުން ފާޅުކުރައްވާ ރައީސް ސޯލިހުގެ ސަރުކާރުގެ މިނިސްޓަރަކީ އިކޮނޮމިކް މިނިސްޓަރު ފައްޔާޒު އިސްމާއިލް އެވެ. އެގޮތުން މަޖިލީހުގެ ތެރެއިން ފައްޔާޒު މަގާމުން ދުރުކުރުމުގެ މަސައްކަތް ނަޝީދު އިސްވެ ހުންނަވައި ފައްޓަވާފައިވާއިރު ފައްޔާޒަށް ކޮރަޕްޝަންގެ ތުހުމަތުތައް ވެސް އަންނަނީ ކުރަމުންނެވެ. ނަމަވެސް އެ މައްސަލަތައް މިހާތަނަށް އާންމުންނާ ހަމައަށް ހިއްސާކޮށްފައެއް ނުވެއެވެ.\nއެ ތުހުމަތުތައް ފައްޔާޒު ދޮގު ކުރައްވަމުން ގެންދަވާއިރު، ރައީސް ސޯލިހު ވަނީ ފައްޔާޒަށް ފުރިހަމަ އަށް އިތުބާރު ކުރައްވާ ކަމަށް ދާދިފަހުން ވިދާޅުވެފައެވެ. ފައްޔާޒަކީ އެމްޑީޕީގެ ސްލޮޓެއްގައި އިކޮނޮމިކް މިނިސްޓަރު ކަމަށް ވަޑައިގެންފައިވާ ބޭފުޅެކެވެ.


ޖަލުތަކުން ޕޮޒިޓިވްވި މީހުންގެ ޢަދަދު 70 އަށްވުރެ މައްޗަށް! - DhiDaily\nޖަލުތަކުން ޕޮޒިޓިވްވި މީހުންގެ ޢަދަދު 70 އަށްވުރެ މައްޗަށް!\nރާއްޖޭގެ ބައެއް ޖަލުތަކުން ކޮވިޑަށް ޕޮޒިޓިވްވި މީހުންގެ ޢަދަދު 70 އަށްވުރެ މައްޗަށް އަރައިފިއެވެ.\nކަރެކްޝަނަލް ސަރވިސްއިން މިރޭ ޢާންމުކުރި މަޢުލޫމާތުތަކަށް ބަލާއިރު، މާލޭ ޖަލުގެ އޮފިސަރުންނާއި މުވައްޒަފުންގެތެރެއިން4މީހުން ވަނީ ޕޮޒިޓިވްވެފައެވެ. އަދި ގައިދީންނާއި ބަންދުކޮށްފައިވާ މީހުންގެތެެެރެއިން 25 މީހުން ވަނީ ޕޮޒިޓިވްވެފައެވެ.\nހަމައެހެންމެ މާލޭ ޖަލުގެ އޮފިސަރުންނާއި، މުވައްޒަފުންގެތެރެއިން 20 މީހުން ކަރަންޓީނުގައި ތިބި ކަމަށާއި، ގައިދީންނާއި ބަންދުކޮށްފައިވާ މީހުންގެތެެެރެއިން 17 މީހުން ކަރަންޓީނުގައި އެބަތިބިކަމަށް ވެސް ކަރެކްޝަނުން ބުންޏެވެ.\nމާފުށީ ޖަލުގެ އޮފިސަރުންނާއި، މުވައްޒަފުންގެތެރެއިން 31 މީހުން ޕޮޒިޓިވްވެފައިވާއިރު، 77 މީހަކު ކަރަންޓީނުގައި އެބަ ތިބިއެވެ. ހަމައެހެންމެ އައްސޭރި ޖަލުގެ އޮފިސަރުންނާއި, މުވައްޒަފުންގެތެރެއިން 18 މީހަކު ވަނީ ޕޮޒިޓިވްވެފައެވެ.\nއެހެންކަމުން މާލޭ ޖަލާއި، މާފުށީ ޖަލާއި، އައްސޭރި ޖަލުން ޕޮޒިޓިވްވި މީހުންގެ ޢަދަދު ވަނީ 78 އަށް އަރައިފައެވެ.


Eid Ga Ooredoo In Khaassa Furusatheh! - vNews.mv\nއީދުގައި އުރީދޫ ކަސްޓަމަރުންނަށް ޚާއްސަ ފުރުސަތެއް!\nޝިފްޒާ މުޞްޠަފާ 24 May 2020, 03:06\nފިޠުރު ޢީދުގެ މުނާސަބަތުގައި، އުރީދޫ ކަސްޓަމަރުންނަށް ޚާއްޞަ ފުރުޞަތެއް ހުޅުވާލައިފިއެވެ.\nއުރީދޫން ބުނީ މިއީ ފިޠުރު ޢީދުގެ އުފާވެރި މުނާސަބަތުގައި، ޢީދުގެ އުފާވެރިކަން އާއިލާއާއި ރައްޓެހިންނާ ހިއްސާކޮށްލުމަަަަށް ފަހިކޮށްދިނުމަށް ހުޅުވާލެވުނު ޚާއްޞަ ފުރުޞަތެއް ކަމަށެވެ.\nމި ފުރުޞަތުގެ ދަށުން އުރީދޫ ކަސްޓަމަރުންނަށް މަގޭ ޕްލޭން މެދުވެރިކޮށް3ދުވަހުގެ މުއްދަތަށް3ޖީބީ ޑޭޓާ އެންމެ 75ރ އަށް ބައްލަވައިގަނެވޭނެ ކަމަށް އުރީދޫން ބުނެއެވެ.\nއެ ކުންފުނިން ބުނީ މަގުސަދަކީ ގޭގައި ތިބެގެންވެސް ދުރުގައި ތިބި އާއިލާއާއި ރައްޓެހިންނާ އޮންނަ ގުޅުން ބަދަހިކުރުމަށް މަގުފަހިކޮށްދިނުން ކަމަށެވެ.\nމި ޑޭޓާ ޕެކް އެކްޓިވޭޓް ކޮށްލުމަށް:\n1. އުރީދޫ އެޕަށް ލޮގިން ކޮށްލައްވާ\nhttp://ore.do/app .2 އެޕްގެ ސެލްފް ކެއަރ ސެކްޝަނުން ބޭނުންވާ ޕެކޭޖް އިޚްތިޔާރު ކުރައްވާ\n3. ގެންގުޅުއްވާ ނަންބަރަށް އެކްޓިވޭޓް ކުރެއްވުމަށް FOR MYSELF ޓެބް އިޚްތިޔާރު ކުރައްވާ, ނުވަތަ ރައްޓެއްސަކަށް މިޕެކް ހަދިޔާ ކުރެއްވުމަށް GIFT A FRIEND ޓެބް ޚިޔާރުކުރައްވާ\n4. Eid Exclusive ޕެކްގައިވާ (+) ފާހަގައަށް ފިތާލައްވާ\nއުރީދޫގެ ހުރިހާ ޕްރީޕެއިޑް ކަސްޓަމަރުންނަށް ވެސް ހުޅުވާލެވިފައިވާ މި ޚާއްސަ ފުރުސަތު، 26 މޭ 2020 ގެ 23:59 ގެ ނިޔަލަށް ކަސްޓަމަރުންނަށް އުރީދޫ އެޕް މެދުވެރިކޮށް ބޭނުންކުރެވޭނެ ކަމަށް އުރީދޫން ބުނެއެވެ.\nއުރީދޫ ޓީމްގެ ފަރާތުން އަޅުގަނޑުމެންގެ ކަސްޓަމަރުންނަށާއި، ރާއްޖޭގެ ހުރިހާ ރައްޔިތުންނަށްވެސް ފިޠުރު ޢީދުގެ ތަހުނިޔާ އާއި ހެޔޮއެދުންތައް އަރިސްކުރަން. އެހެން އަހަރުތަކާ ޚިލާފަށް މި އަހަރުގެ ޢީދު ގޭގައި ފާހަގަކުރަންޖެހިފާ ވީއިރު ގާތްތިމާގެ މީހުންނާއި ރައްޓެހިންނަށް ޢީދުގެ އުފާވެރިކަން ޙިއްޞާކުރުމަށް އަޅުގަނޑުމެންގެ މި ޢީދު އޮފަރ ކަސްޓަމަރުންނަށް ކަމުދާނެ ކަމަށް އުއްމީދު ކުރަން.\nއުރީދޫގެ މެނޭޖަރ ބްރޭންޑް އެންޑް މަރކޮމްސް، ނޫރާ އިބްރާހިމް ޒާހިރު\nމީގެ އިތުރަށް ރަމަޟާން މަހަށް ޚާއްޞަކޮށްގެން ތަޢާރަފްކުރި ބައެއް ފުރުސަތުތަކުގެ ތެރެއިން %50 އެކްސްޓްރާ ޑޭޓާ އޮފަރ އަދި 5x ޑެއިލީ ބޯނަސް ޑޭޓާ ހަރޯދަ ތެރޭގައިވެސް ކުރިއަށްދާނެ ކަމަށް އެ ކުންފުނިން ވަނީ ހާމަކޮށްފައެވެ.\n50% އެކްސްޓްރާ ޑޭޓާ އޮފަރ ގެ ދަށުން އެކްޓިވޭޓް ކުރައްވާ ކޮންމެ މަންތުލީ ޑޭޓާ ޕެކަކާއި އެކު %50 ޑޭޓާ އިތުރަށް ލިބިވަޑައިގަންނަވާނެއެވެ. 5x ޑެއިލީ ޑޭޓާ ބޯނަސް އޮފަރ ގެ ދަށުން އުރީދޫ އެޕް މެދުވެރިކޮށް ކުރައްވާ 50 ރުފިޔާ, ނުވަތަ އެއަށްވުރެ މަތީގެ ކޮންމެ ރިޗާރޖަކާއި އެކު 5x ޑެއިލީ ބޯނަސް ޑޭޓާ ލިބިވަޑައިގަންނަވާނެއެވެ.\nޑޭޓާ އޮފަރ ތަކުގެ އިތުރަަަަަށް އުރީދޫން ވަނީ އޮޕޯ ފޯނުތަކުގައި ވަރަށް ޚާއްޞަ ޑިސްކައުންޓް އޮފަރ އެއްވެސް ތައާރަފްކޮށްފައެވެ. މި ޑިސްކައުންޓަށް ފަހު އޮޕޯޯ A1K 52 ޖީބީ ފޯނު މިހާރު 2098.99ރ އަށް އުރީދޫގެ އީ ކޮމަރސް ޕްލެޓްފޯމް މޫލީ މެދުވެރިކޮށް ލިބެއެވެ.\nވިޔަފާރި އީދު އުރީދޫ


Haalathu midharaja ah dhiyaee hama neygitho, vaane gotheh vaan dhookohllee baleege nurakka neygibaa!\nހާލަތު މިދަރަޖައަށް ދިޔައީ ހަމަނޭގިތޯ، ވާނެގޮތެއް ވާން ދޫކޮށްލީ ބަލީގެ ނުރައްކާ ނޭގިބާ!\nކޯވިޑް-19 އާއި ގުޅިގެން ރާއްޖެއަކީ އެންމެ ރަނގަޅަށް ކޯވިޑް މެނޭޖް ކުރަމުންދިޔަ އެއްޤައުމެވެ. ކޯވިޑް ބަލި ރާއްޖެއިން އެންމެ ފުރަތަމަ ދުވަހު ފެނުނު ހިސާބުން ފެށިގެން އަހރއްހާ ދުވަހު ވަރަށް ރަނގަޅަށް ވަނީ ކޯވިޑް މެނޭޖްކޮށްފައެވެ. ބަލި އިތުރުވެ ބަލިޖެހޭ މީހުންގެ އަދަދު އުފުލޭ ކޮންމެ ފަހަރަކު ފިޔަވަޅުތައް ހަރުކަށިކޮށް، ރައްކާތެރިކަމަށް ވަނީ އިސްކަން ދެއްވާފައެވެ.\nނަމަވެސް ފާއިތުވެގެން މިދިޔަ މަހައާއި މިމަހުގެ މިހާތަނަށް ރާއްޖެއިން ބައްޔަށް ޕޮޒިޓިވްވާ މީހުންގެ އަދަދު އުފުލި ރެކޯޑް މިންވަރަށް ބަލިޖެހޭ މީހުންއަދަދު ވަނީ އުފުލިފައެވެ. ނަމަވެސް އިއްޔެއާއި ހަމަޔަށްވެސް މިކަމުގައި އެއްވެސް އަޅާލުމެއްނެތި ކަމާއިބެހޭ ފަރާތްތަކުން އޮތީ ހަމަ ހިމޭނުންނެވެ. ޚާއްސަކޮށް އަވަށްޓެރި އިންޑިޔާގައި އެއްވެސް ކޮންޓްރޯލެއްނެތި ބަލިފެތުރި މަރުވާ މީހުންގެ އަދަދު ރެކޯޑު މިންވަރަށް އުފުލިގެންދިޔައިރުވެސް ރާއްޖެއިން އެއްވެސް ފިޔަވަޅެއް ދުރާލައި ނުނެގީ ކީއްވެތޯ ގިނަ ބަޔަކު ސުވާލު ކުރެއެވެ.\nއިންޑިޔާގައި ފެތުރެމުންދާ ވޭރިއަންޓަކީ މިހާތަަނަށް ކޮން ވައްތަރެއްގެ ވޭރިއަންޓެއްކަން ދެނެ ނުގަނެވުމަކީ ރާއްޖެއަށް މިކަމުގެ ނުރައްކާ އޮތް ކަމެކެވެ. ޚާއްސަކޮށް އިންޑިޔާއިން އެކި ޤައުމުތަކަށް ދަތުރުކުރާ މީހުންގެ ކަރަންޓީން ފެސިލީޓަކަށް ރާއްޖޭގެ ރަށްތައް ހެދުމަކީ ބަލީގެ ނުރައްކާ ރާއްޖެއަށް ބޮޑުވި އެއްސަބަބު ގޮތުގައި ބައެއް ރައްޔިތުން ފާހަގަކުރެއެވެ.\nރާއްޖޭގެ ހާލަތު ގޯސްވެ ނުރައްކަލުގެ ރަނގަބީލު އަޅަން ފަށާފައިވަނީ އިއްޔެއަކު މިއަދަކު ނޫނެވެ. އަތޮޅު ތެރޭގެ ރަށްތަކުގައި ބަލި ފެތުރޭ މިންވަރު އިތުރުވެ ފަރުވާދޭނެ ރަނގަޅު ވަސީލްތަތަކެއް ނެތްވާހަކަ އެރަށްތަކުގެ ރައްޔިތުން ދިޔައީ ހުއްޓުމެއްނެތި ފާހަގަ ކުރަމުންވެ. އއ.މަތިވެރިއާއި، ޅ.ނައިފަރާއި، ކ.ހިންމަފުއްޓާއި، މިނޫންވެސް އެތައް ރަށެއްގައި އެކަށީގެންވާ ވަރަށް ޑޮކްޓަރުން ނެތުމާއި، ބަލީގެ ނުރައްކާ ހާލަތަކަށް ގޮސްފިނަމަ ފަރުވާދެވޭނެ ގޮތެއް ނެތްކަމުގެ ވާހަަކަ އެރަށްތަކުގެ ރަށްޔިތުން ދިޔައީ ދައްކަމުންނެވެ.\nމަތިވެރީގައި އެންމެ ޑޮކްޓަރެއް، ބަލީގެ ނުރައްކާ އިންތިހާއަށް، ސަރުކާރުގެ އަޅާލުމެއްނެތް!\nމާލެ ސިޓީއަކީ ފެށުނީއްސުރެ ކޯވިޑްގައި މުޖުތަމުގެ ބަލި އޮތް ތަނެއްކަމަށް ކަނޑައަޅައި ހާއްސަ ފިޔަވަޅުތަކެއް އަޅާފައިވާ ސިޓީއެކެވެ. ނަމަވެސް މިއަދު މާލެ ސިޓީއެކޭ އެއްފަދައިން މިއަދު މުޖުތަމައުގައި ބަލީގެ ނުރައްކާ ބޮޑު ރައްތަށް މަދެއް ނޫނެވެ. ކަންކަން މެނޭޖެ ނުވެ ގޮސްދާނެކަމުގެ ބިރު މިއަދު ކަމާއިބެހޭ ފަރާތްތަކުން ދަނީ ދެމުންނެވެ. މިކަންކަމުގައި ހަމައެކަނި ރައްޔިތުން އަތާއި ފައި ދޮވެ މާސްކު އެޅުމަކުން ހައްލެއް ނުލިބޭނެކަން ބަލި ފެތުރޭ މިންވަރަށް ބަލާއިރު ހާމަވެއެވެ.\nބަލިމިހާވަރަށް ފެތުރި ހޮސްޕިޓަލުގައި ފަރުވާދޭ މީހުންގެ އަދަދު 170 އިން މަތީގައިވާއިރު، ފަރުވާދޭ މީހުންގެ އަަދަދު އުޅެނީ 5،000 އަށްވުރެ މަތީގައެވެ. މިއީ ރާއްޖެފަދަ ވަސީލަތްމަދު ޤައުމަކަށް މެނޭޖް ކުރެވޭނެ އަދަދެއްތޯ މިއަދު މިވަނީ ސުވާލު އުފެދިއެވެ. ހާލަރު އިންތިހާއަށް ގޯސްވެ ޕޮޒިޓިވް އަދަދު އިތުރުވެ މިކަމުގެ ކަންބޮޑުވުން ވަކިވަކި ޑޮކްޓަރުންނާއި ރާއްޖޭގެ ކުރީގެ ވެރިކަން ކުރެއްވި ބޭފުޅުންވެސް ފާޅުކޮށް ފިޔަވަޅު ހަރުކަށި ކުރަން ދެންނެވި ނަމަވެސް އެކަމަށް ސަރުކާރުންވެސް އަދި ކަމައި ބެހޭ އެއްވެސް ފަރާތަކުން މާބޮޑު ސަމާލުކަމެއް ދީފައި ނުވެއެވެ.\nރައްކާތެރިކަމުގެ ފިޔަވަޅުތައް ހަރުކަށި ކުރުމަށް ރައީސް މައުމޫން ގޮވާލައްވައިފި\nބަލީގެ ކޮންޓްރޯލް ނެއްޓި، ފާލުން ނެއްޓޭ ހިސާބަށް ދިއުމުން އެއްދުވަހުން ކުރެވުނު މަޝްވަރާތަކެއްގެ މައްޗަށް ކުއްލި ފިޔަވަޅުތައް އެޅުމަކީ މިއަދު އޮތް ހައްލެއް ނޫންކަމަށް ގިނަ ބަޔަކު ދެކެއެވެ. މިއީ މިއަށްވުރެ މާބޮޑަށް ސީރިއަސްކޮށް ވިސްނައި، ރަނގަޅު ދިރާސާތަކެއްގެ މައްޗަށް އަޅަންޖެހޭ ފިޔަވަޅުތަކެއް ކަމަށް ގިނަ ބަޔަކު ދެކެއެވެ. މީގެ ކުރިން ރާއްޖޭގެ ހާލަތު ވަރަށް ރަނގަޅަށް ކިޔައިދެމުން ދިޔަ ނަމަވެސް މިއަދު ސުވާލަކީ މީގެ ކުރިން އެކަންކަން ހިއްސާ ކުރެއްވި ބޭފުޅުން ކުއްލިއަކަށް ގެއްލުނީ ކީއްވެ ބާއެވެ.\nކޯވިޑްގެ ނުރައްކާ ބޮޑުވެ އަދަދު އިންތިހާއަށް އިތުރުވެގެން ދިޔައިރުވެސް ރައްޔިތުންގެ ހިތުގައި އޮތް ސުވާލަކީ މިހާވަރަށް ހާލަތު ގޯސްވާން ސަރުކާރުން ދޫކޮށްލީ ކީއްވެތޯއެވެ. މިބައްޔަކީ ނުރައްކާތެރި ބައްޔެއްކަން ސާފުކޮށް އެގޭއިރު މިހާބޮޑަށް ދޫކޮށްލީ ކީއްވެގެތޯއެވެ.\nHatharu wekusinjehiyas karanteenu kuranjehey eey ehenmeehunge rakkalah\nޙަސަން ޒަރީރު އިބުރާހިމް says:\nށަރުކާރުގެ ޥެރިން ބޭނުންވީ ވޯޓުން ހޯމްވޯކް ހައްދަން ނޫންތޯ؟މިއޮތީ ޙޯމްވޯކްހެއްދިފައި! ދިވެހި ގިނަ ގުނބޯލުން ދެން އަތްޖަހަޖަހާ ޓިބެންވީނުން އަމިއްލައިން ސަނދޯއް ޖަހަިގެން، އޭރުންތާ ޖަމާއަތްތެރިންނަށް ފަސޭހަވާނީ! މި ޢޮތީ އިންތިޚާބު ބޭއްވިފައި!އެހެންވީމާ ބުނަން ޢޮތީ ، ސާބަހޭ ސާބަހޭ ބޮޑުވަޒީރަށް!


ނޭނގި ހިތޭ ގެންދެވީމަ ލޯބިން (ސައުރަތިރީސްވަނަ ބައި) – Dhen.mv\nފާތިމަތު މާސާ ސައީދު May 20, 2021 - 11:05 pm\n" ޝޭން..."...... ކެބިންގެ ދޮރުމައްޗަށް އެރި ކިޔާން ގޮނޑީގައި ހަރަކާތް ހުއްޓިފައި އިން އިޝާން ފެނުމުން ގޮވައިލީ ހައިރާންވެފައެވެ. ނަމަވެސް އިޝާންއަށް އެ އަޑު އިވުނުހެން ހިއެއް ނުވެއެވެ. އެވަގުތު ކިޔާންގެ ނަޒަރު ހުއްޓުނީ މުށިތަކުގެ މަތީގައި ވެއްޓިފައި އޮތް ކަޅު ކުލައިގެ ފައިލަށެވެ.\nކިޔާން ފައިލު ނެގުމުގެ ކުރިން އިޝާން ކުއްލި ހަރަކާތަކާއެކު އެ ފައިލު ނަގައިފިއެވެ. އަދި ގޮސް ކުރިން ވެސް އޮތް ތަނުގައި ފައިލް ބޭއްވުމަށް ފަހު ކިޔާންއާ ކުރިމަތިލި އިރު އެ މޫނުގައިވީ އަސަރުތައް ނުހަނު ކުޅަދާނަކަމާއެކު ފޮރުވައިލައިފިއެވެ.\nރާއީގެ ހަޤީޤަތް ކިޔާންއަށް އަންގަން އިޝާންގެ ވިސްނުމެއް ނެތެވެ. ކިޔާންގެ ތަފާތު މިޒާޖުގެ ސަބަބުން މިފަދަ ބޮޑު ސިއްރެއް އެނގުމުން ޕްރޮޖެކްޓްގައި މަސައްކަތް ކުރުން ހުއްޓައިލަފާނެ ކަމުގެ ބިރު އިޝާންގެ ހިތުގައި އޮތެވެ. ކިޔާންގެ ވިސްނުން އޭނާއާ ތަފާތެވެ. ކިޔާންގެ ވިސްނުމުގައި ރާއީގެ ނަން ބަދަލުކުރުން ކުރުން އެއީ އޮޅުވާލުމަކަށް ވެސް ވެދާނެއެވެ. މިހާރު ވެސް ކިޔާންއާއި ރާއީއާ މެދު އޮތް ގުޅުން އިޝާންއަށް ވަނީ ފެނިފައެވެ.\n" ޝޭން.. ޕްރެޖެކްޓު މާދަމާއަށް ނިންމަން ޖެހޭ.. މި ދެދުވަހު ރާއީ ނެތުމުން މަސައްކަތް ލަސްވެފަ އޮތީ.. ގުޅާފަ ބުނޭ އަންނާށޭ... މިކަން ނިންމަންޖެހޭ ކޮންމެ ގޮތެއް ވިޔަސް.. ނޫނީ މި ދެ ކޮމްޕެނީގެ ވެސް އަގު ވެއްޓޭނީ....... މިއަދު ތަންކޮޅެއް ގިނައިރު މަސައްކަތް ކޮށްގެން ވާނީ....."...... ކިޔާން އޭނާ ލައިގެން ހުރި ކޯޓް ބާލަމުން އަޅުވައިލީ ކައިރީގައި ހުރި ބޮޑު ގޮނޑީގައެވެ.\n" ކެން ގުޅާ... އަހަރެން އަންނާނަށް އުލް ގޮވައިގެން......."...... ކިޔާންގެ ޖަވާބަކަށް އިންތިޒާރު ކުރުމެއް ނެތި އިޝާން ކެބިން އިން ނުކުމެއްޖެއެވެ.\nއިޝާންގެ ފަރާތުން ފެންނަމުން ދިޔަ ތަފާތު މިޒާޖުގެ ސަބަބުން ކިޔާން ކުޑަކޮށް ހައިރާންވިއެވެ. އެއީ އިޝާންގެ ފަރާތުން އޭނާއަށް އަލަށް ފެނުނު މަންޒަރެކެވެ.\nއިޝާން ނުކުމެގެން ދިޔުމުން ކިޔާން އިރުކޮޅަކު އެ ދިމާލަށް ބަލަހައްޓައިގެން ހުރުމަށްފަހު ރާއީއަށް ގުޅައިލިއެވެ. ފޯނު ރިންގުވަމުން ގޮސް ކެނޑުނު އިރު ވެސް ޖަވާބެއް ނުދިނުމުން ކިޔާން އަނެއްކާ ވެސް ގުޅަން ފެށިއެވެ.\nއަތުގައި އޮތް ފޯނު ރިންގުވަމުން ދިޔައިރު ވެސް ކައިރާއަށް އިނދެވުނީއެވެ. ގުޅަމުން ދިޔައީ ކާކުކަމެއް ބެލުމުގެ ވިސްނުމެއް ވެސް އޭނާގެ ނެތްފަދައެވެ. ދެވަނަ ފަހަރަށް ފޯނު ރިންގުވާން ފެށުމުން ކައިރާ ފަރުވާ ކުޑަ ގޮތަކަށް ފޯނަށް ބަލައިލިއެވެ. ކިޔާންގެ ނަން އަރައިފައިވާތަން ފެނުމުން ހިނދުކޮޅަކަށް ކައިރާއަށް އެސްފިޔަ ޖަހާލަން ނޭނގިފައި ބަލަހައްޓައިގެން އިނދެވުނެވެ.\n" ރާއީ.....".. ކިޔާން ގޮވާލި އަޑު އިވުމުން ކައިރާއަށް ލޯ މަރާލެވުނެވެ. ކިޔާންގެ ހިމާޔަތާއި އެ އޯގާތެރިކަން ބޭނުންވިއެވެ. އޭނާގެ ހިތުގައި މިހާރު އަޅަމުން ދާ ވޭން އެންމެ ބޮޑަށް އިހްސާސް ކުރެވޭނީ ކިޔާންއަށް ކަން ޔަޤީނެވެ. ކައިރާގެ އެސްފިޔަތައް ފޫއަޅުވާލަމުން ކަރުނަތައް އޭގެ މަޤާމުދޫކޮށް ފައިބަން ފެށިއެވެ.\n" ކެން... "...... ހިމޭން ރުއިމުގެ ތެރެއިން ކައިރާއަށް ބޭ އިޚްތިޔާރުގައި ގޮވާލެވުނެވެ. އެ އަޑުގައިވީ ރިހުމެވެ. އިންތިހާއަށް ކިޔާންއަށް ބޭނުންވެފައިވާކަން އެ އަޑުން ހާމަވަމުން ދިޔައެވެ.\nރާއީގެ އަޑު އިވުމާއެކު ކިޔާންއަށް މުޅި ވުޖޫދު ވެސް ކުޑަ ވަގުތުކޮޅަކަށް ހުއްޓުނު ފަދައެވެ. އެ ހިތުގައި ހިފައި މީހަކު ބާރުކުރަމުން ދިޔަފަދައެވެ. ހިތުގައި މަޑު ރިހުމެއް އުފެދިގެން ދިޔައީ ކައިރާގެ ހަނދާން އާވުމުންނެވެ.\nކުއްލިއަކަށް ރާއީގެ މަޑު ގިސްލުމުގެ އަޑު އިވުމުން ކިޔާންއަށް ޚިޔާލުތަކުން ބޭރުވެވުނެވެ. ރާއީއާ މެދު ކަންބޮޑުވެ ހާސްވިއެވެ.\n" ރާއީ... ކޮންތާކު......"...... ކިޔާން އަވަސް ފިޔަވަޅުތަކެއްގައި ކެބިންއިން ނިކުންނަން ހިނގައިގަތެވެ. ނަމަވެސް އެ ފިޔަވަޅުތައް ހުއްޓުނީ ރާއީ ފޯނު ކަނޑާލުމުންނެވެ. ހިތް އަވަސްވެފައި ހުރެ ކިޔާން ރާއީއަށް ގުޅަން ފެށިއެވެ. ނަމަވެސް ފޯނު ނިއްވާފައިވާ ކަމުގައި ބުނުމުން އެ ހިތް މާޔޫސްވިއެވެ.\nކައިރާ ނޫން އެހެން އަންހެންކުއްޖަކާ މެދު ކިޔާން ދުވަހަކު ވެސް ކަންބޮޑެއް ނުވެއެވެ. އޭނާއަށް އަންނަމުން ދިޔަ ބަދަލުތަކުގެ ފަހަތުގައި ރާއީ ވުމަކީ ކިޔާންއަށް ވެސް ޤަބޫލުކުރަން ދަތިވި ކަމެކެވެ.\nއެނބުރި އިޝާންގެ ކެބިންއަށް ވަދެ ކިޔާން ގޮނޑީގައި ހަމަޖެހިލިއެވެ. ނަމަވެސް އޭނާގެ ހިތާއި ނަފްސު ވަނީ ހަލަބޮލިވެފައެވެ. ރާއީގެ އަޑު އަދިވެސް އިވެމުންދާހެން އޭނާއަށް ހީވަނީއެވެ. ކިޔާން އިންތިޒާރު ކުރަމުން ދިޔައީ އިޝާންއާއި އުލްޔާ އަންނާނެ ވަގުތަކަށެވެ. މިއަދު ދެން ރާއީ ނާންނާނެކަން ޔަޤީނެވެ.\nކިޔާންގެ ތަބީއަތު ވެސް ވަނީ ގޯސްވެފައެވެ. ނަފްސު ހަމައަކަށް އެޅުވުމަށް ޓަކައި ގޮނޑީގައި ލެނގިލަމުން ލޯ މަރައިލިއެވެ. އޭރު ހުޅުވައިފައި ހުރި ކުޑަދޮރުން ފިނި ވައިރޯޅިތައް ވަންނަމުން ދިޔައެވެ. ހީވާ ގޮތުން މޫސުން ބަދަލުވަނީއެވެ. މާހައުލަށް ވެރިވެފައިވާ ފިނި ކަމާއި ތެތްކަމުގެ އަސަރު ކެބިން ތެރޭގައި އިންއިރު ވެސް ކިޔާންއަށް އިހްސާސްވެއެވެ. ގިނައިރުތަކެއް ނުވެ ހިމަފޮދު ވާރޭ ވެހެން ފެށިއެވެ. ދުނިޔެ މައްޗަށް ވެރިވެފައި ވަނީ އަނދިރި ކަމެވެ.\nކުއްލިއަކަށް ކިޔާންގެ ނޭފަތުގައި ޖެހުނީ ލުއި މީރުވަހެކެވެ. އެ ވަހުން އެ ހިތުގެ ހިނގުން އަވަސްވެގެން ދިޔައިރު ސިކުނޑިއަށް ލުއި ކަމެއް ލިބިގެން ދިޔައެވެ. ބޭއިޚްތިޔާރުގައި އެ ތުންފަތަށް ފަނޑު ހިނިތުންވުމެއް ވެރިވެގެން ދިޔައެވެ. ނަމަވެސް އެ އޮތްގޮތަށް އޮތީ އެތަނަށް މީހަކު ނުވަންނާނެކަން އެނގޭތީއެވެ.\nސިއްރު ފިޔަވަޅުތަކެއްގައި އައިސް ކެބިންގެ ދޮރުމައްޗަށް އެރި ކައިރާއަށް ގޮނޑިގައި ހަމަޖެހިލައިގެން އޮތް ކިޔާން ފެނުމުން މަޑު ޖެހެވުނެވެ. ގިނަ ދުވަސްތަކަކަށް ފަހު ކިޔާންގެ އެ ހިތްގައިމު ސޫރަ ގާތުން ފެނުމުން އެ ހިތަށް ލިބުނީ ބަޔާން ކުރަން ދަތި ހިތްހަމަޖެހުމެކެވެ. ހަރަކާތެއް ވެސް ނުކޮށް އޭނާ ހުރީ ކުރެވޭ ކަމަކުން ކިޔާން ލޯ ހުޅުވަފާނެތީއެވެ.\nކައިރާގެ ނަޒަރު ހުއްޓުނީ ކިޔާންގެ މޫނަށެވެ. ރީތި ވަރަކަށް ދިގުވެފައިވާ ތުނބުޅިން އެ ޝަހުސިއްޔަތުގެ ވަރުގަދަކަން ހާމަވަމުން ދިޔައެވެ. ކަޅުކަންގަދަ ބުމައެކެވެ. އެ ތޫނު ދެލޯ ބޯ އެސްފިޔަތަކުން ފޮރުވިފައިވީ ނަމަވެސް އެ ރީތިކަމަށް ފަނޑުކަމެއް ނާދެއެވެ. އެ މަޑު ފިޔާތޮށި ކުލައިގެ ތުންފަތަށް ވެރިވެފައިވާ ރީތި ހިނިތުންވުމުން ކައިރާގެ ހިތް ފަތަހަ ކުރަމުންދިޔައެވެ. ނިތްކުރިން ބައެއް އިސްތަށިތައް ވެއްޓިފައި ހުރިއިރު ކައިރާއަށް ހުރެވުނީ އެސްފިޔަ ވެސް ޖަހައިލަން ނޭނގިފައެވެ. އެ ޖާދޫގައި ރަނގަޅަށް ވެސް ޖެހިފައެވެ. އިޚްތިޔާރެއް ނެތި ކައިރާގެ ފިޔަވަޅުތައް ކިޔާންއާ ދިމާލަށް އަޅަން ފެށިއެވެ. ފުދޭ ވަރަކަށް ކައިރިއަށް ދެވުމުން އޭނާގެ ފިޔަވަޅުތައް މަޑުޖައްސާލިއެވެ.\nކުއްލިއަކަށް ކައިރާއަށް ބާރަށް ހަޅޭއްލަވައި ގަނެވުނީ ކިޔާން ދެލޯ ހުޅުވާލުމުންނެވެ. ކައިރާގެ ބާރު ހަޅޭކުގެ އަޑާއެކު ކިޔާން ވެސް ސިހިގެން ދިޔައެވެ. ކަންފަތުގައި އަތް އަޅަމުން ކިޔާން ގޮނޑިން ތެދުވެއްޖެއެވެ. ކައިރާ ދުއްވައިގަތީ ކިޔާންގެ ކުރިމަތިން އަވަހަށް ރައްކާވުމަށެވެ. ނަމަވެސް ކައިރާއަށް ކެބިންއިން ނުކުމެވުމުގެ ކުރިން ކިޔާން އޭނާ ހުއްޓުވައިފިއެވެ.\nއިސްޖަހައިގެން ކައިރާ ހުރި އިރު އޭނާ ވަނީ ކިޔާންއާއި ފާރާ ދެމެދު ތާށިވެފައެވެ. ކުރިއަށް ފިޔަވަޅެއް އެޅޭކަށް ނެތެވެ. އެ މޫނުން ފެންނަމުން ދިޔައީ ވަގަކު ވައްކަން ކުރަން އުޅެނިކޮށް ފަޅައިއެރުމުން ފެންނަ ފަދަ ކުލަވަރެކެވެ. މުޅި މޫނު ވަނީ ރަތްވެފައެވެ.\nރާއީގެ މޫނަށް އަރައި ފައިބަމުން ދިޔަ ކުލަވަރުން ކިޔާންއަށް އޭނާގެ ހުނުން ކޮންޓްރޯލް ކުރުންވީ ދަތިކަމަކަށެވެ. ނަމަވެސް މޫނުން ސީރިޔަސްކަން ވެރިކަން ކޮށްލަމުން ކިޔާން އޭނާގެ ނަޒަރު ރާއީގެ މޫނާ އަމާޒުކޮށްލި އިރު އެ ދެއަތް ވީ ޖީބަށް ޖަހައިލެވިފައެވެ.\n" އަހަރެން އެހާ ރީތިތަ ؟..... " ކުއްލިއަކަށް ކިޔާން ކޮށްލި ސުވާލަކުން ކައިރާގެ ދެލޯ ބޮޑުވެގެން ދިޔައެވެ. އޭނާގެ އަތްފައި ފިނިވެފައި ވީއިރު ހިތް އާދަޔާ ޚިލާފަށް ތެޅެމުން ދިޔައެވެ. ކިޔާންއަށް އެ ހިތުގެ ތެޅުން އަޑު ނީވޭކަމެއް ވެސް ނޭނގެއެވެ.\nކައިރާ ބަލައިލިއިރު ކިޔާން ހުރީ އެއް ބުމަ އަރުވައިގެން ލާނެތް ހިނިތުންވުމެއް ތުންފަތަށް ވެރިކޮށްގެންނެވެ. ކިޔާންގެ ލާނެތްކަން އަދިވެސް ނުފިލަނީތާއޭ ހިތަށް އެރުމުން ކައިރާއަށް ވެސް ހެވިއްޖެއެވެ. ނަމަވެސް އަވަސް އަވަހަށް އެ ހިނިތުންވުން ފޮރުވައިލިއެވެ.\n" ހުއް.. މާ ރީތި މީހެއްތަ...؟...... ކައިރާގެ ހިތަށް ވެރިވި ލަފްޒުތައް އަނގައިން ބޭރުވުމާއެކު ދެލޯ ބޮޑުކޮށްލެވުނެވެ. މިހާރު ކިޔާންގެ ހިތަށް އަރާނީ ކީކޭބާއެވެ. ކައިރާ މަޑުމަޑުން ދެލޯ މަރާލީ އަމިއްލަ މޮޔަކަން ހިތަށް އެރުމުންނެވެ.\nކުއްލިއަކަށް އެ ނޭވާ އެތެރެ ހަށީގައި ތާށިވި ކަހަލައެވެ. ކިޔާންގެ ހޫނު ނޭވާ އެ މޫނަށް އެޅެމުން ދިޔައެވެ. އެ ހަށިގަނޑުގެ ހޫނުކަން އިހްސާސް ވަމުން ދިޔުމުން ކައިރާގެ ހިތުގެ ތެޅުން އިހުނަށް ވުރެ ބާރުވެގެން ދިޔައެވެ.\n" ރީތި މީހަކަށް ވީމަތާ ކަޅި ޖަހައިނުލާ ބަލަން ހުރީ......"... ކައިރާގެ ކަންފަތް ކައިރީގައި ސިއްރު ސިއްރުން ކިޔާން ބުނެލިއެވެ.\nކުއްލިއަކަށް ކެމެރާގެ ފްލެޝް ކެނޑިގެންދިޔުމާ އެކު ކިޔާންއާއި ކައިރާއަށް އެ ދިމާލަށް ބަލާލެވުނެވެ. އޭރު ހެވިފައި ހުރެ އުލްޔާ އޭނާގެ ފޯނަށް ބަލަމުން ދިޔައެވެ.\n" ޝޭން... ޝޭން... ބަލާބަ މި އޮތް ކަމެއް... ނުބައި ގަޑިއެއްގަ މި ވަދެވުނީ... ބޭރަށް ދާންވީ ކަންނޭނގެ....."........ ކެބިންއަށް ވަތް އިޝާންއާއި ދިމާލަށް އުލްޔާ ދިޔައީ ފުމެމުންނެވެ. އޭނާ އުޅެމުން ދިޔަ ގޮތުން ހީވަނީ ކުޑަކުއްޖެއް ހެންނެވެ. އެއާއެކު ކިޔާން އުލްޔާގެ ނަމުން ގޮވާލިއެވެ. ނަމަވެސް އެކަމަށް ސަމާލުކަމެއް ނުދީ އުލްޔާ އޭނާގެ ފޯނުން ނެގި ފޮޓޯ އިޝާންއަށް ދެއްކުމަށްފަހު ހޭން ފެށިއެވެ. އުލްޔާއާއި އެއްބައިވެގެން އިޝާން ވެސް ހޭން ފެށުމުން ކައިރާގެ މޫނު ރަތްވެގެން ދިޔައެވެ.\nއިޝާން ފެނުމުން ކައިރާއަށް ތަފާތު އިހްސާސެއް ކުރެވިގެން ދިޔައެވެ. އިޝާންއާ މެދު ދެކެމުން ދިޔަ ގޮތް ބަދަލު ވެއްޖެއެވެ. އެއީ އޭނާގެ ކޮއްކޮއެވެ. މިހާރު އޭނާއާ އެއްވަރު ވެފައެވެ. ކައިރާގެ އެދުން ފުރިހަމަ ވެއްޖެއެވެ. ކުޑަ ކޮއްކޮއެއް ލިބުނީއެވެ. ނަމަވެސް އިޝާންއަށް އެކަން އެނގޭބާއޭ ކައިރާގެ ހިތަށް އެރިއެވެ. އެ ޚިޔާލުތަކުގައި ހުރެ ކައިރާ އިޝާންއަށް ރީތި ހިނިތުންވުމެއް ހަދިޔާ ކޮށްލިއެވެ.\n" އޯކޭ... ސީރިއަސް ވޭ ދެން... ދެންމެ އެއީ އެކްސިޑެންޓެއް... ރިތި އެއްޗިއްސަށް ބެލުމުން އެފަދަ ކަންކަން ވާނެ..."........ ނުސީދާކޮށް ކިޔާންގެ އެ ބަސްތައް އަމާޒުކުރީ ކައިރާއަށެވެ. ކައިރާ އެއްޗެކޭ ބުނޭތޯ ކިޔާންގެ ހިތް އެދެމުން ދިޔައެވެ. ނަމަވެސް ކައިރާގެ ހިމޭންކަމުން ކިޔާންއަށް ކުރި ނުލިބޭނެކަން ޔަޤީން ވުމުން އެ ތުންފަތަށް ވެރިވީ މާނަ ފުން ހިނިތުންވުމެކެވެ.\n" ޕްރޮޖެކްޓްގެ އެންމެ ފަހު މަސައްކަތް ދެން އޮތީ... އެހެންވީމަ އެންމެން ވެސް ހޮޓެލަށް ދާން ޖެހޭނީ... އެކޮޅުގަ މިހާރު ޓީމް އުޅޭނެ... "....... ކިޔާން ކޮންމެ މީހަކު ކުރަން ޖެހޭ މަސައްކަތްތައް ވަކިވަކިން ކިޔައި ދެމުން ދިޔައެވެ.\nވާހަކަ ދައްކަމުން ދިޔައިރު ވެސް ކިޔާންގެ ނަޒަރު އިރުއިރުކޮޅާ ރާއީއާ އަމާޒުވެއެވެ. މިއަދު ކައިރާއާ މާ ބޮޑަށް ވެސް ވައްތަރެވެ. ލައިގެން ހުރި ދޫ އަބާޔާއާއި އެ މޫނުގައިވީ ސާދާކަން އެއީ ކިޔާންގެ ހިތުގެ ލޮލުގެ ފިނިކަމެވެ. ކުރިން އެ އަޑުގައިވީ ރިހުމެއް މިހާރު ނެތެވެ. އެ މޫނުގައިވީ ހިތްހަމަޖެހުމެވެ. އަޖައިބެއް ފަދަ ކުއްޖެކެވެ.\nމިޝެލް ނިންދަވާލުމަށް ފަހު ކައިރާ ނުކުތްއިރު ޒެވިޔަން އޭނާގެ އިންތިޒާރުގައި ސޯފާގައި އިނެވެ. އެ މޫނުގައިވީ ނުތަނަވަސްކަން އެލީޝާއަށް ފުރަތަމަ ނަޒަރުން ވެސް ފާހަގަ ކުރެވުނެވެ.\n" ވަޓްސް ރޯންގް ޒެވް......."...... އެލީޝާ އައިސް ޒެވިޔަން ކައިރީގައި އިށީންނަމުން އަހައިލިއެވެ. ނަމަވެސް ޒެވިޔަން ފަނޑު ހިނިތުންވުމެއް ހަދިޔާ ކޮށްލަމުން ކަމެއް ނުވާކަމުގައި ބުނެލިއެވެ.\n" ޒެވް ތިހެން ބުންޏަސް އަހަރެން ޤަބޫލު ނުކުރާނެކަން އެނގެއެންނު......."....... އެލީޝާ ބުމަ އަރުވާލަމުން ޒެވިޔަންގެ އަތުގައި ހިފައިލިއެވެ. އެއާއެކު ޒެވިޔަން ފުން ނޭވާއެއް ދޫ ކޮށްލިއެވެ.\n" އެލީ..... އެލީ ވެސް ދޮގު ހަދާއިރު އަހަރެން ޤަބޫލު ނުކުރާނެކަން އެނގެއެންނު... ދެން ކީއްވެ ؟......".... ޒެވިޔަން އެލިޝާއާ ހަތަރު ކަޅިހަމަކޮށްލިއެވެ.\nއެލީޝާގެ މޫނުން ފެނުނީ ހައިރާން ކަމެވެ. ޒެވިޔަން ކިޔާ އެއްޗެއް އޭނާއަށް ފަހުމު ނުވާ ފަދައެވެ.\n" މި ދައްކަނީ މިޝެލްގެ ވާހަކަ..... އެއީ ކައިގެ ކުއްޖެއް ނޫން... އަހަންނަށް ނުވިސްނޭ އެލީ އަހަންނަށް ދޮގު ހަދަން ޖެހޭ ސަބަބެއް.. ކެން ކައިރީގަ ވެސް ކައިގެ ކުއްޖެކޭ ބުނީ އެލީ ހަޤީޤަތް ހާމަކުރޭތޯ... އެކަމަކު އެހެނެއް ނުވި.... "...... ޒެވިޔަންގެ އަޑުގައިވީ މޮޅިވެރިކަމެވެ.\n" ޒެވް......."....... އެލީޝާ މަޑުމަޑުން ގޮވައިލިއެވެ. ނަމަވެސް ޒެވިޔަން އެލީޝާ ހުއްޓުވިއެވެ. އަދި ކުޑަކޮށް އޭނާއާ ދުރަށް ޖެހިލިއެވެ.\n" އެލީ... ކައިވެނި ކުރާ ވާހަކަ މިދައްކަނީ... އެލީ އަހަންނަށް އިތުބާރު ނުކުރާނަމަ މި ކައިވެނި ކުރާނެ ކަމެއް ނެތް... އެލީގެ ތި ބޮޑު ސިއްރު ހިއްސާ ކުރެވޭ ވަރުގެ ގާތް މީހަކަށް އަހަންނަށް ނުވެވުނު... ހަ އަހަރު ދުވަހުގެ ތެރޭގައި ތި ހިތުން ނުހޯދުނު މަޤާމެއް ދެން ވެސް ނުލިބޭނެ... ".... ޒެވިޔަން އެލީޝާއަށް ފަނޑު ހިނިތުންވުމެއް ހަދިޔާ ކޮށްލިއެވެ. ނަމަވެސް އެ ހިނިތުންވުމުގެ ފަހަތުގައިވީ ހިތްދަތިކަމެވެ.\n" ނޫން.. ޒެވް..."..... އެލީޝާއަށް އޭނާގެ ވާހަކަ ފުރިހަމަ ނުކުރެވެނުވެ. ޒެވިޔަން ތެދުވެ އެލީޝާގެ ގައިގައި ބައްދާލުމަށްފަހު ލޯބިން އެ ނިތުގައި ބޮސްދިނެވެ. އަދި ނުކުމެގެން ދިޔައީ އިތުރަށް އެލީޝާއަށް ބަލައިލުމެއް ނެތިއެވެ..\nޒެވިޔަން ހުއްޓުވަން ބޭނުން ވިޔަސް އެލީޝާގެ ދޫ ހަރަކާތެއް ނުކުރިއެވެ. ފެން ކަޅިވެފައި އިން އިރު އެ ހިތް ގިސްލާ ރޮމުން ދިޔައެވެ.\nބުރަ ދުވަހަކަށް ފަހު މަސައްކަތް ނިމުނު އިރު ދަން ވެއްޖެއެވެ. ކައިރާގެ އިތުރުން އެންމެން ވެސް ތިބީ ކުރެވުނު މަސައްކަތާ މެދު ނުހަނު ހިތްހަމަ ޖެހިފައެވެ. މިއީ ރާއްޖޭގައި މިހާތަނަށް ބޭއްވޭނޭ އެންމެ ފެންވަރު ރަނގަޅު ހަފްލާކަން ޔަޤީނެވެ.\nއެ ބޮޑު ހޯލުގެ ކުޑަ ދޮރުތައް ވަނީ ހުދު ކުލައިގެ ތުނި ފަރުދާތަކަކުން ފޮރުވިފައެވެ. ކޮންމެވެސް ވަރަކަށް ބޭރުގެ އަލިކަން އެ ފަރުދާތަކަށް އެޅިފައި ހުއްޓެވެ. މެދުން ރަން ކުލައިގެ ފަށަކުން އައްސައިލެވިފައިވާ އިރު ތިރިއަށް ސޮހިފައި ހުރި ބައިތައް ބިމުގައި ޖެހިފައި ހުއްޓެވެ. ޖެހެމުން ދިޔަ މަޑު ރޯޅިން އެ ފޮތިތައް ހަރަކާތް ކުރަމުން ދިޔައެވެ.\nމައްޗަށް ބަލާލުމުން ފެންނަނީ ބޮޑެތި ޗާންދަލިޔާތަކެވެ. އޭގެ ވިދުން ގަދަވެފައި ޝާހީ ގޮތެއް ވެއެވެ. މުށިތައް ވެސް އޮފުވެފައި ސާފުކަމުން ވިދަމުން ދިޔައެވެ. ހޯލުގެ މެދުގައި ހުރެ ވަށައިގެން އެނބުރިލަމުން ކައިރާ އެތަނުގެ ފުރިހަމަކަން ފެނި ހިނިތުންވެލިއެވެ. އޭނާގެ ކުރެހުމާ އެއްގޮތަށް އެތަން ތައްޔާރު ކުރެވިފައި ހުރިއިރު އެންމެންގެ ތައުރީފު ލިބެމުން ދިޔައެވެ.\n" ރާއީ.... އައިމް ސޮރީ... ފުރަތަމަ ދުވަހު ރާއީގެ ހުނަރާ މެދު ޝައްކު ކުރެވުނީތީ.. ޔޫ އާރ ގްރޭޓް... ވަރަށް ފުރިހަމަ......"......... ކިޔާން އައިސް ހުއްޓިލީ ކައިރާގެ ގާތުގައެވެ. ރާއީގެ ކުޅަދާނަ ކަމާ މެދު ކިޔާން ހުރީ ރަނގަޅަށް ވެސް ހައިރާން ވެފައެވެ.\nކިޔާންގެ އެދުމަށް ކައިރާ ގެއަށް ދިޔައީ ކިޔާންގެ ކާރުގައެވެ. އެ ދެމެދުގައި ވާހަކަތަކެއް ނުދެއްކުނަސް ހިނިތުންވުން ބަދަލު ކުރެވެމުން ދިޔައެވެ. ކައިރާގެ ގެ ހުންނަނީ ހިމަ ގޯޅިއެއްގެ ތެރޭގައެވެ. ކާރު މަޑުކޮށްލުމުން ކައިރާ ރޭގަނޑުގެ ސަލާމް ކޮށްލުމަށްފަހު އެ ގޯޅިތެރެއަށް ވަނެވެ. އެ ސޫރަ ގެއްލުމުން ކިޔާން ކާރު ދުއްވައިލީ ގެއަށް ދިޔުމަށެވެ. ނަމަވެސް މާ ދުރަށް ނުދެވެނީސް އޭނާގެ ލޮލުގައި އަޅައިގަތީ ރާއީ އިން ސީޓުގައި އޮތް އަތް ދަބަހެވެ.\nފަހުން ދޭން ހިތަށް އަރާފައި ވެސް އެ ވަގުތު ދަބަސް ހަވާލުކުރަން ކިޔާންގެ ހިތަށް އެރިއެވެ. މިސްރާބު ބަދަލުކޮށްލަމުން ކިޔާން ކައިރާއަށް ގުޅަން ފޯނު ނެގިއެވެ. ނަމަވެސް ގެއާ ކައިރިވުމުން ގުޅާނީ ކަމުގައި ނިންމައި ކިޔާން ފޯނު ބޭއްވިއެވެ. އާދައިގެ ސްޕީޑެއްގައި ކާރު ދުއްވާފައި ގޮސް ކިޔާން ގެއާ ތަންކޮޅެއް ދުރުގައި ކާރު ޕާރކް ކޮށްލިއެވެ. އަދި ރާއީގެ އަތް ދަބަސް ނެގުމަށްފަހު ހިނގައިގަތެވެ.\nނަމަވެސް އޭނާގެ ފިޔަވަޅުތަށް މަޑު ޖެހުނީ އެ ގޯޅިން ރާއީ ނުކުތްތަން ފެނުމުންނެވެ. ދެ ފަރާތް ބަލައިލާ ރާއީ އޭނާގެ އަތުގައި އޮތް މާސްކުން މޫނު ފޮރުވާލުމުން ކިޔާންގެ ދެބުމަ ކައިރިވެގެން ދިޔައެވެ. އޭނާ ހުރި ހިސާބު އަނދިރި ވުމުން ރާއީއަށް އޭނާ ފާހަގަ ނުވީއެވެ.\nރާއީގެ ފިޔަވަޅުތައް އަވަހެވެ. ފަހަތް ބަލާލުމެއް ނެތި ހުރި ސީދަލަށް ހިނގަމުން ދިޔައީ ފަހަތުގައި ކިޔާން ހުރި ކަމުގެ ހިލަމެއް ނެތިއެވެ. ރާއީގެ މިސްރާބު ހުރި ދިމާ ކޮންމެ ވެސް ވަރަކަށް ކިޔާންއަށް ފަހުމު ވާން ފެށިއެވެ. ނަމަވެސް އެ ހިތުގައި ހިނގަމުން ދިޔަ ޝައްކުތައް ތެދު ނުވާނޭކަން އެނގޭތީ ކިޔާން ހުރީ ހިތްހަމަ ޖައްސާލައިގެންނެވެ. ނަމަވެސް ރާއީގެ ހަރަކާތްތަކުން އެ ހިތުގައި ސުވާލު އުފެދެމުން ދިޔައެވެ.\nރާއީގެ ފިޔަވަޅުތައް މަޑުވީ އުސްކޮށް ހުރި ގެއެއްގެ ކުރިމައްޗަށެވެ. ގޭގެ ބޭރުގައި ހުރި ސިޑިތައް އަވަސް ކަމާއެކު ހުރަސްކޮށްލަމުން ރާއީ މަޑުކޮށްލީ ގޭގެ މައި ދޮރު ކުރިމަތީގައެވެ. އިރުކޮޅަކު އެހެން ހުރުމަށް ފަހު ރާއީ މަޑުމަޑުން ބޮލުގައި ޖަހާލިއެވެ. ހީވާ ގޮތުން ދަބަސް ނެތްކަން ހަނދާންވީއެވެ.\nކިޔާންގެ ނަޒަރު އެގެއަށް ހުއްޓުމާއެކު ހިތުގެ ހިނގުން އިރުކޮޅަކަށް ހުއްޓުނުހެން ހީވިއެވެ. ފެންނަމުން ދިޔަ މަންޒަރު ޤަބޫލުކުރަން ދަތިވިއެވެ.\nރާއީ ގޭގެ ދޮރުގައި މަޑު މަޑުން ޖަހައިލިއެވެ. ދެތިން ފަހަރު ޖަހައިލުމަށް ފަހު ދޮރާއި ކުޑަކޮށް ދުރުވެލުމަށް ފަހު ވަށައިގެން ބަލައިލިއެވެ. އަދި މޫނުގައި އަޅާފައި އޮތް މާސްކު ނެގިއެވެ. އެ ވަގުތު ގޭގެ ދޮރު ހުޅުވައިލާފައި މީހަކު ނުކުތެވެ. އަނދިރީގެ ތެރެއިން އެމީހާގެ މޫނަށް އަލިކަން ވެރިވީ ރާއީ ހުރި ހިސާބަށް ދެވުމުންނެވެ. އަދިވެސް ކިޔާންއަށް އެ މޫނު ފެންނަވަރެއް ނުވިއެވެ. ރާއީގެ ގައިގައި ބައްދާލުމަށް ފަހު އެ މީހާ ދުރުވިއިރު ކިޔާންގެ ދެލޯ ބޮޑުވެގެން ދިޔައެވެ. އެ މޫނު ފެނުމުން ކިޔާންގެ މޫނު ހުދުވެގެން ދިޔައެވެ.\nކިޔާހިތުން އޮއްވާ އެނިމުނީ…ވ.ވ ރީތި…


Cinema thakugai "Thalaivi" alhuvaa nudheegen Kangana hiihalaakuvefai\nސިނަމާތަކުގައި "ތަލައިވީ" އަޅުވާ ނުދީގެން ކަންގަނާ ހިތްހަލާކުވެފައި\nޖަޔަލަލީތާ (ކ) އަދި "ތަލައިވީ" ގެ ޕޯސްޓަރެއްގައި ކަންގަނާ\nކުޅަދާނަ ބަތަލާ ކަންގަނާ ރަނާވަތު މިހާރު ތައްޔާރުވަމުން ދަނީ އޭނާ އެންމެ ފަހުން ކުޅުނު އެއް ފިލްމު ކަމަށްވާ "ތަލައިވީ" ރިލީޒް ކުރުމަށެވެ. ނަމަވެސް މި ފިލްމުގައި ރިލިޒް ކުރަން ކަންގަނާއަށް ވަރަށް ގިނަ ހުރަސްތައް ވަނީ ކުރިމަތިވެފަ އެވެ. އިންޑިޔާގެ އެންމެ ބޮޑެތި މަލްޓިޕްލެކްސްތައް ހިންގާ ތިން މީހަކު އެ ފަރާތުގެ ސިނަމާތަކުގައި މި ފިލްމު އަޅުވަން ދެކޮޅު ހެދުމުންނެވެ.\nމި ފިލްމު 10 ސެޕްޓެމްބަރުގައި ރިލީޒް ކުރަން ހަމަޖެހިފައިވާއިރު ފިލްމު އަޅުވައިދޭން އެއްބަސް ވެފައިވަނީ މަދު ބައެކެވެ. މިއީ ކަންގަނާ އަށް ލިބިފައިވާ ވަރަށް ބޮޑު ހިތާމައެއް ކަމަށް އޭނާ ސިފަ ކުރެ އެވެ.\nއިންސްޓަގްރާމްގައި ކަންގަނާ ޝެއާ ކުރި މެސެޖެއްގައި މަލްޓިޕްލެކްސްތަކުގެ ވެރިންގެ މެސެޖު ޝެއާ ކޮށްފައި ވެއެވެ. އަދި އެގޮތަށް ކަންތައް ނުކޮށް މިފަދަ އުނދަގޫ ވަގުތެއްގައި އެކަކު އަނެކަކަށް އެހީތެރިވުމަށް ކަންގަނާ ވަނީ އިލްތިމާސް ކޮށްފަ އެވެ. ކަންގަނާ ބުނެފައިވާ ގޮތުގައި އޭނާއަށް ވެސް އޯޓީޓީ ޕްލެޓްފޯމްގައި ފިލްމު ރިލީޒްކޮށްލައިގެން ފައިދާ ހޯދިދާނެ އެވެ. ނަމަވެސް ސިނަމާތައް ދިރުވުމަކީ ވެސް މި ވަގުތަށް ކުރަން ޖެހޭ ކަމަކަށް ވާތީ ފިލްމު ސިނަމާގައި އަޅުވަން ބޭނުން ވަނީ އެވެ.\nމި ފިލްމު އަޅުވައިދޭން ބޮޑެތި ސިނަމާތަކުގެ ވެރިން ދެކޮޅުހަދަނީ އެމީހުން އެދޭ ގޮތަށް "ތަލައިވީ"ގެ ޕްރޮޑިއުސަރުން އެއްބަސް ނުވެގެންނެވެ. ސިނަމާތަކުގެ ވެރިން ބޭނުންވަނީ މަދުވެގެން ހަތަރު ހަފުތާއަށް ފިލްމު އެކްސްކުލޫސިވްކޮށް ސިނަމާތަކުގައި ދައްކަން އެއްބަސް ވުމަށެވެ. އެއީ ކޮވިޑް-19ގެ ބަލިމަޑުކަމުގެ ސަބަބުން ސިނަމާތަކަށް ވަންނަ މީހުން މަދުވުމުން އެނޫން ގޮތަށް އެ ފަރާތަށް އެއްވެސް ފައިދާއެއް ނުލިބޭނެތީ އެވެ. މި ފަހަކުން ސިނަމާތަކުގައި ރިލީޒްކުރި އަކްޝޭ ކުމާރުގެ "ބެލް ބޮޓަމް" އާއި އަމީތާބު ބައްޗަންގެ "ޗެހެރޭ"ވެސް ރިލީޒްކުރީ މިގޮތަށް އެއްބަސް ވެގެންނެވެ.\n"ތަލައިވީ"ގެ ޕްރޮޑިއުސަރުން ކުރިން ނިންމާފައި އޮތީ އޯޓީޓީ ޕްލެޓްފޯމެއްގައި ފިލްމު ރިލީޒްކުރާށެވެ. ނަމަވެސް ފަހުން ޚިޔާލުބަދަލުވެ ސިނަމާތަކުގެ ވެރިން ބުނި ގޮތަށް އެއްބަސްވެގެން ސިނަމާތަކުގައި ރިލީޒްކުރަން ނިންމީ އެވެ.\nއިންޑިޔާގެ މަޝްހޫރު ޕޮލިޓީޝިއަން ޖަޔާ ލަލީތާގެ ހަޔާތުގެ ވާހަކައަށް ކުޅެފައިވާ "ތަލައިވީ" އަށް ސައުތު އިންޑިޔާގެ ބޮޑު ތަރުހީބެއް ލިބޭނެކަމަށް ލަފާ ކުރެވެ އެވެ. ނަމަވެސް މައްސަލައަކީ ތިއޭޓަރުތަކަށް މީހުންނަށް ވަދެވެނީ އެ ތަނެއްގެ ކެޕޭސިޓީގެ 50 ޕަސެންޓަށް ކަމަށް ވާތީ އެވެ.\nއިންދިރާ ގާންދީގެ ރޯލު ކުޅޭކަން ކަންގަނާ އިއުލާންކޮށްފި


Alaves balikoh Real evvana ah - vNews.mv\nއަލަވޭސް އާއި ރެއާލް ބައްދަލުކުރި މެޗުގެ ތެރެއިން ---\nއަލަވޭސް ބަލިކޮށް ރެއާލް އެއްވަނައަށް\nއިސްމާޢީލް ޝާހު (ކުޑަ ޝާހު) Vitoria-Gasteiz | 30 November 2019, 22:43\nސްޕެނިޝް ލީގުގައި މިރޭ ޑެޕޯޓިވޯ އަލަވޭސް ބަލިކޮށް، ތާވަލުގެ އެއްވަނައަށް ރެއާލް މެޑްރިޑް ޖެހިލައިފި އެވެ.\nމިރޭގެ މެޗުން މޮޅުވެ ރެއާލް އެއްވަނައަށް ޖެހިލީ ކުޅުނު 14 މެޗުން 31 ޕޮއިންޓު ހޯދައިގެންނެވެ. ތާވަލުގެ ދެވަނައިގައި އޮތް ބާސެލޯނާއަށް ކުޅުނު 13 މެޗުން ވަނީ 28 ޕޮއިންޓު ލިބިފައެވެ. އެހެންކަމުން ލީގުގައި މާދަމާރޭ ވާދަވެރި އެތުލެޓިކޯ މެޑްރިޑް ބަލިކޮށް، ތާވަލުގެ އެއްވަނައަށް އަލުން އެރުމުގެ ފުރުސަތު ބާސާއަށް އެބައޮތެވެ.\nމިރޭ ރަށުން ބޭރުގައި ކުޅުނު މެޗުން ރެއާލް މޮޅުވީ 2-1 ގެ ނަތީޖާއަކުންނެވެ. މެޗުގެ ފުރަތަމަ ހާފުގައި ގޯލެއް ފެނިފައިނުވާއިރު، ދެވަނަ ހާފު ފަށައިގެން ހަތްވަނަ މިނެޓުގައި ރެއާލުން ވަނީ ލީޑު ނަގާފައެވެ. ޓޯނީ ކްރޫސް ހުރަސްކޮށްދިން ބޯޅައަކުން މި ގޯލް ޖެހީ ކެޕްޓަން ސާޖިއޯ ރާމޯސް އެވެ.\nއެކަމަކު 63 ވަނަ މިނެޓުގައި ރެއާލްގެ އޭރިއާ ތެރެއިން ރާމޯސް ކުރި ފައުލަކާއި ގުޅިގެން ރެފްރީ ވަނީ އަލަވޭސްއަށް ޕެނަލްޓީއެއް ދީފައެވެ. މި ޕެނަލްޓީ އަލަވޭސްއަށް ކާމިޔާބުކޮށްދިނީ ލޫކަސް ޕެރޭޒް އެވެ.މި މެޗުން ރެއާލް މޮޅުވީ 69 ވަނަ މިނެޓުގައި ޑެނިއަލް ކާވަހާލް ކާމިޔާބުކުރި ގޯލުންނެވެ.\nމިރޭގެ މެޗުން މޮޅު ރެއާލުން ތާވަލުގެ އެއްވަނައަށް ޖެހިލިއިރު، މި މެޗުގައި އަނިޔާގެ ސަބަބުން އެޓީމުގެ ފޯވާޑް އެޑެން ހަޒާޑް ނުކުޅެއެވެ. މި މެޗުގައި ބެލްޖިއަމްގެ ތަރި އެޑެން ހަޒާޑަށް ނުކުޅެވުނު ނަމަވެސް، ޑިސެމްބަރު މަހުގެ 18 ވަނަ ދުވަހު ވާދަވެރި ބާސެލޯނާއާ ދެކޮޅަށް ކުޅެން އޮތް އެލް ކްލޭސިކޯ މެޗަށް އޭނާ ފިޓްވާނެ ކަމުގެ ޔަގީންކަން އެބައޮތް ކަމަށް ރެއާލުން ވަނީ ބުނެފައެވެ.\nސްޕެނިޝް ލީގު ބޭރު ކުޅިވަރު


Israel In Palestine Ga Hingaa Amaluthah Dhivehi Sarukaarun Kuhveri Kohfi - Vaguthu\nއިޒްރޭލުން ފަލަސްތީނުގައި ހިންގާ އަމަލުތައް ދިވެހި ސަރުކާރުން ކުށްވެރިކޮށްފި\nފަލަސްތީނުން ރާއްޖެއަށް ކަނޑައަޅާފައި ހުންނަ ސަފީރާއި އެކު ރާއްޖޭގެ ފޮރިން މިނިސްޓަރ\nއިޒްރޭލުން ފަލަސްތީނުގެ ރައްޔިތުންނާ ދެކޮޅަށް ހިންގާ އަނިޔާވެރި އަމަލުތައް ދިވެހި ސަރުކާރުން ކުށްވެރި ކޮށްފިއެވެ.\nއިޒްރޭލުން ފަލަސްތީނުގައި ހާއްސަ އޮޕަރޭޝަނެއް ހިންގައި ދަނީ ހަމަލާތަކެއް ދެމުންނެވެ. އިރުމަތީ ގުދުސްގެ ބައެއް ސަރަހައްދު ތަކުގައި ދިރިއުޅޭ ފަލަސްތީނުގެ ރައްޔިތުން އެމީހުން ދިރިއުޅޭ ގެދޮރުން ބޭރުކޮށް، އެ ބިންތަކުގައި ޔަހޫދީންގެ އާބާދީތައް ގާއިމްކުރުމަށް އިޒްރޭލުން ވަނީ މަސައްކަތް ފަށާފައެވެ. މިކަމާއި ދެކޮޅަށް ފަލަސްތީނުގެ ރައްޔިތުން ނުކުމެ މުޒާހަރާ ކުރުމުން އިޒްރޭލުން ސިފައިން ވަނީ މުޒާހަރާގެ ބައިވެރިންނާއި ދެކޮޅަށް ބާރުގެ ބޭނުން ކޮށްފައެވެ. މިވަރުން ނުފުދިގެން މަސްޖިދުލް އަގްސާއަށް އިޒްރޭލުގެ ސިފައިން ވަދެ ހަމަނުޖެހުން ހިންގާފައިވެއެވެ.\nއިޒްރާލުން ފަލަސްތީނުގެ ރައްޔިތުންނާއި ދެކޮޅަށް ކުރާ އަނިޔާވެރި މިފަދަ ކަންކަން ކުށްވެރިކޮށް ދިވެހި ސަރުކާރުން ނެރުނު ބަޔާނެއްގައި ބުނެފައިވަނީ، ފަލަސްތީނުގެ ރައްޔިތުންނާއި ދެކޮޅަށް އިޒްރާއިލްގެ ސިފައިން ހިންގާ އަމަލުތައް ކުށްވެރިކުރާ ކަމަށެވެ. ޝައިހް ޖައްރާހު ސަރަހައްދުގައި އުޅޭ ފަލަސްތީނުގެ އާއިލާތައް އެމީހުންގެ ގެދޮރުން ނެރުމާއި، މިސްކިތުގައި އަޅުކަމުގައި ޝާމިލްވެގެން ތިއްބައި އިޒްރޭލުން ހިންގާ މި އަމަލުތަކަކީ ބައިނަލްއަޤްވާމީ ގާނޫނުތަކާއި އދ.ގެ ސެކިރުރިޓީ ކައުންސިލާއި ޖެނެރަލް އެސެމްބްލީއިން ނިންމާފައިވާ ގަރާރުތަކާއި ވެސް ހިލާފުވެފައިވާ އަމަލުތަކެއް ކަމަށެވެ.\nދިވެހި ސަރުކާރުން ނެރުނު ބަޔާނުގައި ފާހަގަ ކޮށްފައިވަނީ ވޭތުވެ ދިޔަ ހަފްތާ ތަކުގައި ފަލަސްތީނުގެ ރައްޔިތުންނަށް އިޒްރާއިލުން ދެމުންދާ އަނިޔާތައް އިތުރުވެފައިވާ ކަމަށެވެ. އަދި އިޒްރާއިލުން ހިންގާ އަނިޔާވެރި އަމަލުތަކުގެ ސަބަބުން މެދު އިރުމަތީގެ ސުލްހަ ގާއިމުކުރުމަށް ހުރަސް އެޅޭ ކަމަށް ސަރުކާރުން ނެރުނު ބަޔާނުގައިވެއެވެ.\nއެ ބަޔާނުގައި ބުނެފައިވަނީ މެދު އިރުމަތީގައި ސުލްހަ ގާއިމް ކުރެވޭނީ 1967 ވަނަ އަހަރު އޮތް ބޯޑަރު ގާއިމްކޮށް އިރުމަތީ ގުދުސް އަކީ ފަލަސްތީނުގެ ވެރި ރަށް ކަމުގައި ކަނޑައަޅައިގެން ކަމަށެވެ. އަދި ފަލަސްތީނާއި އިޒްރާއީލަކީ ވަކި ދެ ދައުލަތެއްގެ ގޮތުގައި ކަނޑައަޅައިގެން ކަމަށެވެ.\nދިވެހި ސަރުކާރުން ނެރުނު ބަޔާނުގައި އޮތީ ފަލަސްތީނުގެ ސަރުކާރާއި އެކީގައި ދިވެހި ދައުލަތު އޮތްކަން ކަށަވަރު ކޮށްދީފައެވެ. އަދި އިޒްރާއިލުން ފަލަސްތީނުގައި ހިންގާ އަނިޔާވެރި އަމަލުތަކާއި، ފަލަސްތީނު ރައްޔިތުންގެ ހައްގުތަކަށް އިޒްރާއިލުން އަރައިގަތުމަކީ ދިވެހި ސަރުކާރުން ރުހޭ ކަމެއް ނޫންކަން ޔަގީން ކޮށްދީފައެވެ.


Bodu Teacheruge maru mulhi raaje rohvaalaifi\nނިޔާވި ޓީޗަރު ހުސެން\nނޮޅިވަރަމްފަރު ސްކޫލުގައި އެންމެ ފުރަތަމަ ތަމްރީން ލިބިގެން ކިޔަވާދޭން ފެށި ޓީޗަރަކީ ހުސެން އަބްދުﷲ އެވެ. އެ ރަށު ނަމުން ނަމަ ބޮޑު ޓީޗަރެވެ. އެންމެ ގެ ލޯތްބާއި ގަދަރު ލިބިފައިވާ ބޭފުޅެކެވެ. މިއަދު 10 މީހުންނާއެކު ހަނިމާދޫ އަށް ދަތުރުކުރި ލޯންޗް ބަނޑުން ޖަހާލައި ހިނގި ހިތާމަވެރި ހާދިސާގައި ހުސެން މި ފަނާކުރަނިވި ދުނިޔެއާ ވަކިވެގެން ހިނގައްޖެވެ.\nނަމަވެސް މި ހާދިސާގައި ބޮޑު ޓީޗަރުގެ މަރާއެކު މުޅި ނޮޅިވަރަމްފަރު ރޮއްވާލައިފިއެވެ. ގެއްލި ދިޔައީ ވަރަށް ވެސް ހިތްހެޔޮ މީހުންނާ ގުޅޭ ހިންގުން ތެރި ބޭފުޅެކެވެ. އެ ރަށު މީހުން ސިފަކުރާ ގޮތުން ނަމަ ވަރަށް ބޮޑު ގެއްލުމެކެވެ. ފޫ ނުބެއްދޭނެ ވަރުގެ ގެއްލުމެކެވެ. ބޮޑު ޓީޗަރު ވަނީ 35 އަހަރު ވަންދެން އެރަށު ސްކޫލަށް ހިދުމަތް ކުރައްވާފައެވެ.\nނޮޅިވަރަންފަރުން ފުރައިގެން ހަނިމާދޫ އަށް ކުރި ދަތުރުގައި މޫސުން ގޯސްވެ ލޯންޗް ބަންޑުން ޖަހާލައި ހުސެއިނާއެކު އޭނާގެ އަންހެނުން މަރިޔަމް މަނިކެ އާއި އެ ދެމަފިރިންގެ ހަމައެކަނި އަންހެން ދަރިފުޅު ގުރައިޝާ އަބްދުﷲ އަދި ގުރެއިޝާގެ ތިން އަހަރުގެ އަންހެން ދަރިފުޅު ވެސް މި ދުނިޔެއާ ވަކިވީއެވެ. އޭގެ އިތުރުން އެ ހާދިިސާގައި މިދުނިޔެއާ ވަކިވެގެން ދިޔައީ އެ ރަށުގައި ދެން އެންމެ ގިނަ ދުވަސްވީ ޓީޗަރު ޝުކޫރުގެ ލޮބުވެތި އަނބިކަނބަލުންނެވެ. ޓީޗަރު ޝުކޫރުއާއި އަންހެނުން ހަނިމާދޫ އަށް ދަތުރުކުރަމުން ދިޔައީ އިންޑިއާއަށް ދިއުމަށެވެ.\nހާދިސާ ކަމާބެހޭ ފަރާތްތަކަށް ރިޕޯޓުކޮށްފައި ވަނީ އެ ލޯންޗު ދުއްވަން ހުރި މީހާއާއި އިތުރު މީހަކު ފަތާފައި ގޮސް ހަނިމާދޫއަށް އެރުމަށްފަހު އެވެ. މީހުން ހޯދުމުގެ މަސައްކަތް ފެށުނީ އެ ހިސާބުންނެވެ.\nޓީޗަރު ހުސެއިން އާއި އާއިލާގެ އިތުރުން ޝުކޫރުގެ އަންހެނުން ފުރާނައަށް ސުވަރުގޭގެ ދާއިމީ ނިއުމަތް މިންވަރު ކުރައްވާ މި ދެ އާއިލާއަށް ކެތްތެރިކަން މިންވަރު ކޮށްދެއްވާށިއެވެ. އާމީން


Maziya ge coach akah Mohan hamajassaifi - One Online\n11 ޑިސެމްބަރ 2020، މާލެ، މިދިޔަ އަހަރުގެ ލީގު ޗެމްޕިއަން މާޒިޔާ ބަލިކޮށް، ކްލަބު އީގަލްސްއިން އެފްއޭ މޯލްޑިވްސް ޝެރިޓީ ޝީލްޑް އުފުލާލި މެޗަށްފަހު، އޭރު އީގަލްސްގެ ކޯޗް މޯހަން ނޫސްވެރިންނާ -- ވަން ފޮޓޯ: މުހައްމަދު އައުޒަމް\nމާޒިޔާގެ ކޯޗަކަށް މޯހަން ހަމަޖައްސައިފި\nމާޒިޔާ ސްޕޯޓްސް އެންޑް ރެކްރިއޭޝަން ކްލަބުގެ އާ ކޯޗަކަށް މުހައްމަދު ޝިޔާޒް (މޯހަން) ހަމަޖައްސައި، މިއަދު އެކަން އިއުލާނުކޮށްފިއެވެ.\nހުޅުމާލޭގެ އަކާސިއާ ބީޗު ހޮޓަލުގައި މިއަދު ކުރިއަށް ގެންދިޔަ ހަފުލާފައި އެކަން އިއުލާންކޮށް މޯހަންއާއެކު މާޒިޔާއިން ވަނީ ސޮއިކޮށްފައެވެ.\nމާޒިޔާއިން މިއަދު މޯހަންއާއެކު ސޮއިކުރީ ކުރިން ކްލަބުގެ ކޯޗުކަމުގައި ހުރި ސާބިއާގެ ކޯޗު ރިސްޓޯ ވިޑަކޮވިޗްގެ ކޮންޓްރެކްޓް ހަމަވެ، އޭނާ ކްލަބު ދޫކޮށްލުމުންނެވެ. މާޒިޔާއާ އެކު މިދިޔަ ސީޒަނުގެ ލީގު ވިޑަކޮވިޗް ކާމިޔާބު ކޮށްފައިވާއިރު، މިހާރު އޭނާ މަސައްކަތް ކުރަމުންދަނީ އިންޑޮނޭޝިއާގެ ބޯނެއޯ ސްޕޯޓްސް ކްލަބުގައެވެ.\nއޭއެފްސީ ޕްރޯ ލައިސަންސް ހާސިލުކޮށްފައިވާ މޯހަން ވަނީ މިއަހަރު، ސުޕަ ޔުނައިޓެޑް (ސަސް) އާއި ކްލަބު އީގަލްސްގައިވެސް މަސައްކަތް ކޮށްފައެވެ. ފުރަތަމަ އީގަލްސްއިން ލީގު ފެށި ނަމަވެސް ޖެނުއަރީ މަހުގެ ތެރޭގައި މޯހަން ވަނީ ސަސްއާ ހަވާލުވެފައެވެ. ސަސްއިން މޯހަންއާއެކު ހަދާފައިވާ ކޮންޓްރެކްޓް އުވާލީ މިމަހުގެ 20 ވަނަ ދުވަހުގައެވެ.\nމާޒިޔާ 2006 ވަނަ އަހަރު ފުރަތަމަ ޑިވިޝަންގައި ވާދަކުރަން ފެށި ފަހުން އެ ޓީމުން ވަނީ ރާއްޖޭގެ ހުރިހާ މުބާރާތެއް ކާމިޔާބުކޮށްފައެވެ. އެޓީމަކީ މިވަގުތު ރާއްޖޭގައި އޮތް އެންމެ ކާމިޔާބު އެއް ޓީމުވެސް މެއެވެ. ހާއްސަކޮށް އެޓީމަކީ އޭއެފްސީ ކަޕްގައިވެސް މިވަގުތު ވާދަކުރާ ރާއްޖޭގެ އެންމެ ވަރުގަދަ ޓީމެވެ.


Sara Ali Khan ge "Kedarnath" release kuraanee anna aharu – adduLIVE\n"ކެދަރްނާތު" އަންނަ އަހަރަށް\n0 Apr 13, 2018, 10:59 ލިޔުނީ އިބްރާހީމް ފައިސަލް\nސައިފް އަލީ ހާންގެ އަންހެން ދަރިފުޅު ސާރާ އަލީ ހާން ބޮލީވުޑަށް ލޯންޗް ކުރަން ނިންމައި މި އަހަރު ރިލީޒް ކުރާނެ ކަމަށް ކުރިން އިއުލާން ކުރި ފިލްމް އަންނަ އަހަރަށް ފަސްކޮށްފި އެވެ.\nއެ ފިލްމް މިހާރު ޕްރޮޑިއުސް ކުރާ ރޯނީ ސްކްރޫވާލާ ބުނީ ފިލްމް ސިނަމާތަކަށް ގެންނާނީ އަންނަ އަހަރުގެ ކުރީކޮޅު އެވެ. އެކަމަކު އަދި ތާރީހެއް އިއުލާނެއް ނުކުރެ އެވެ. ކުރިން އެ ފިލްމް ރިލީޒް ކުރާ ގޮތަށް އޮތީ އަންނަ ޑިސެމްބަރު މަހުގެ 21 ގަ އެވެ.\nރޯނީ ފިލްމްގެ ޕްރޮޑިއުސަރެއްގެ ގޮތުގައި ހަމަޖެހުނީ، "ކެދަރްނާތު" ގެ ޑައިރެކްޓަރު އަބިޝެކް ކަޕޫރާއި ފިލްމް ޕްރޮޑިއުސް ކުރާ ކްރިއާޖް އެންޓަޓައިންމަންޓާ ދެމެދު ޖެހުނު ބަޖެޓް މައްސަލަތަކެއްގައި ފިލްމްގެ މަސައްކަތް ހުއްޓިފައި ވަނިކޮށެވެ.\nނަމަވެސް ރޯނީ ފިލްމާ ހަވާލުވީ ކްރިއާޖާއި އެ ސްޓޫޑިއޯއާ އެކު ދެން ފިލްމްގައި ހިއްސާވާ ކުންފުނިތަކަށް 22 ކްރޯޑް ރުޕީސް ދެއްކުމަށް ފަހު އެވެ.\n"ކެދަރްނާތު" އަށް މައްސަލަތައް ދިމާވެ، ފިލްމް މި އަހަރު ރިލީޒް ނުވާނެކަން ޔަގީންވުމުން ސާރާ ވަނީ ކަރަން ޖޯހަރް ޕްރޮޑިއުސްކޮށް، ރޯހިތު ޝެޓީ ޑައިރެކްޓް ކުރާ "ސިމްބާ" އަށް ސޮއިކޮށްފަ އެވެ. ރަންވީރް ސިންގް ބަތަލުގެ ރޯލް ކުޅޭ ފިލްމް ސިނަމާތަކަށް އަންނާނީ ޑިސެމްބަރު 28 ގަ އެވެ.\nއެހެންވެ "ސިމްބާ" ވެގެން ދާނީ ސާރާ ބޮލީވުޑަށް ނެރޭ ފިލްމަށެވެ.\n"ކެދަރްނާތު" ގައި ސާރާ ފެނިގެން ދާނީ ސުޝާންތު ސިންގް ރާޖްޕޫތުއާ އެކުގަ އެވެ.


Dhivehi raajjeyge adu: Adhives Dhivehinnah emme faritha adu! - vNews.mv\nދިވެހިރާއްޖޭގެ އަޑުގެ މާޒީގެ ތެރެއިން\nދިވެހިރާއްޖޭގެ އަޑު: އަދިވެސް ދިވެހިންނަށް އެންމެ ފަރިތަ އަޑު!\nޒިދާން މުޙައްމަދު Male' | 29 December 2021, 12:41\nދިވެހިން ދަންނަ ދިވެހިންގެ ކަންފަތްތަކަށް އެންމެ ފަރިތަ އަޑަކީ ދިވެހިރާއްޖޭގެ އަޑޭ ބުންޏަސް ދޮގަކަށް ނުވާނެއެވެ. އެ އަޑު ދިވެހިންނަށް އިވެމުންދާތާ މިހާރު އޮނަހައްޓި އަހަރުވީއެވެ.\nދިވެހިރާއްޖޭގައި ރޭޑިއޯގެ ޚިދުމަތް ފެށުނީ، މީގެ 59 އަހަރު ކުރިން، 29 ޑިސެންބަރު 1962ގައި، ސަރުކާރުގެ ވެރިން އަމިއްލަ ހައިސިއްޔަތުން ފެށްޓެވި ކަމެއްގެ ގޮތުގައެވެ. އެންމެ ފުރަތަމަ އެންމެ4މިނިޓު2ސިކުންތަށް މިޚިދުމަތް ފަށާފައިވަނީ އެދުވަހުގެ މެންދުރު2ޖެހިއިރުއެވެ. ފުރަތަމަ ޚިދުމަތް ފެށީ މާލޭ ރޭޑިއޯގެ ނަމުގައެވެ. އާދައިގެ ކުޑަ ރޭޑިއޯ ޓެލެފޯން ސެޓެއް ޓްރާންސްމީޓަރެއްގެ ގޮތުގައި ބޭނުންކޮށް ފެށި ޚިދުމަތް، ފުޅާކޮށް ތަރައްޤީކުރުމަށް ކުރެވުނު މަސައްކަތުން 1965 ވަނަ އަހަރުގެ މާރިޗު މަހުގެ6ވަނަ ދުވަހުން ފެށިގެން މެދުކެނޑުމެއްނެތި 16 ގަޑިއިރު ޚިދުމަތްދޭން ފެށިއެވެ. މިފެންވަރަށް މަސައްކަތްދިޔައީ އިތުރު3ޓްރާންސްމީޓަރު މެދުވެރިކޮށެވެ.\nއެންމެ ފުރަތަމަ ޚިދުމަތް މުޅި ރާއްޖެއަށް ނުލިބުނުނަމަވެސް ޚިދުމަތް ފުޅާކުރުމަށް ކުރަމުން އައި އެކި މަސައްކަތްތަކުގެ ދަށުން ދިވެހިރާއްޖޭގެ އަޑު މުޅި ރާއްޖެއަށް ލިބެން ފެށީ 1981 ވަނަ އަހަރުއެވެ. އަދި 24 ގަޑިއިރު ޚިދުމަތުގައި ދިވެހިރާއްޖޭގެ އަޑު ފޯރުކޮށްދޭން ފަށާފައިވަނީ 2005 ވަނަ އަހަރުއެވެ.\nސަރުކާރުގެ ފަރާތުން ރަސްމީކޮށް ރޭޑިއޯގެ ޚިދުމަތް ފެށްޓެވީ 11 ސެޕުޓެންބަރު 1966ގައެވެ. މިހާތަނަށް މެދުނުކެނޑި ހިނގަމުންދާ ރާއްޖޭގެ ރޭޑިއޯ އިސްޓޭޝަން ކަމުގައިވާ ރޭޑިއޯ މޯލްޑިވްސް އުފެދުނީ 16 ފެބުރުވަރީ 1969ގައެވެ. ދިވެހި ތާރީޚަށް ބަލާއިރު 1970, 1980, 1990ގެ އަހަރުތައް ފާހަގަކުރެވިގެންދަނީ، ރާއްޖޭގައި ރޭޑިއޯގެ ރަންޒަމާނުގެ ގޮތުގައެވެ. އޭގެ ފަހުން 19 ޖަނަވަރީ 1980ގައި ރޭޑިއޯ މޯލްޑިވްސް ގެނަން ދިވެހިރާއްޖޭގެ އަޑުގެ ނަމަށް ބަދަލުކުރެވުނެވެ. ދިވެހިންގެ ދޫތަކަށް ފަރިތަ ދިވެހިރާއްޖޭގެ އަޑުގެ ނަމަށް މިއަހަރު މިވީ 41 އަހަރެވެ. އަދި ރޭޑިއޯ މޯލްޑިވްސް 1969 އިން ފެށިގެން ހަގީގީ 52 އަހަރެވެ.\nޕަބްލިކް ސާވިސް ބްރޯޑްކާސްޓިންގެ ދާއިރާއިން ރާއްޖޭން ބޭރުން ކިޔަވާ ވިދާޅުވެގެން ހުންނެވި އަދި ދިވެހިރާއްގެ އަޑުގެ ކުރީގެ ޑިރެކްޓަރ ޖެނެރަލް ބަދުރުއްނަސީރު ވިދާޅުވާ ގޮތުގައި ރޭޑިއޯ މޯލްޑިވްސް އިން ބްރޯޑްކާސްޓްކުރީ ޕަބްލިކް ސާވިސް ކޮންޓެންޓެވެ. އޭގެ ތެރޭގައި ސަރުކާރުގެ ޚަބަރުތައް ހުންނާނެ ކަމަށް ވިދާޅުވެ އޭނާ ފާހަގަކުރެއްވި ގޮތުގައި އޭރު ވެސް މުޅި ރޭޑިއޯގެ ކޮންޓެންޓް ބޭސްކޮށްފައި ވަނީ ރައްޔިތުންނާ ގުޅުންހުރި ކަންކަމަށެވެ. އޭނާއަކީ ރޭޑިއޯ ޕްރޮގްރާމް އުފެއްދުމުގައި އިސްކޮށް ހަރަކާތްތެރިވި ބޭފުޅާއެވެ. އޭރުގެ ރައީސް ނާސިރު ދެއްވި ފުރުސަތެއްގައި6މަސް ދުވަހު ސިންގަޕޫރުގައި ޕްރޮގްރާމް ޕްރޮޑަކްޝަން ދަސްކުރެއްވުމަށް ހޭދަކުރެއްވިއެވެ.\nދިވެހިރާއްޖޭގެ އަޑު އެޗްކިޔު\nރާއްޖޭގެ އާންމު ހޭލުންތެރިކަމާއި ރައްޔިތުންގެ ފައިދާއާ ކުރިއެރުމަށް އެންމެގިނަގުނަ ޚިދުމަތްތަކެއް ގައުމީ ގޮތުން، އަދާކޮށްފައިވާ މީޑިއަކީ ދިވެހިރާއްޖޭގެ އަޑެވެ. ރާއްޖެއާ ދުނިޔޭގެ ޚަބަރާ މައުލޫމާތާއި، ދީނީ، ގައުމީ، ތައުލީމީ، ސިއްހީ، އިޖުތިމާއީ، ބަހަވީ، އަދަބީ، ސަގާފީ، އަދި ކުޅިވަރާއި މުނިފޫހިފިލުވުމުގެ ރޮނގުތަކުން ދިވެހިރާއްޖޭގެއަޑުން ކޮށްފައިވާ ގައުމީ ޚިދުމަތްތަކާއި އަދާކޮށްފައިވާ ގައުމީ ދައުރަކީ ދިވެހި ތާރީޚުގައި ލާމަސީލު ނަމޫނާއެކެވެ. ގައުމީ މުނާސަބަތުތަކާއި އިހުތިފާލުތައް ފާހަގަކުރުމުގައާއި އެ ކަންކަން ރައްޔިތުންނަށް ވަގުތުން ގެނެސްދިނުމުގައި އެންމެބޮޑު ދައުރެއް އަދާކޮށްފައިވާ މީޑިއާއަކީވެސް ދިވެހިރާއްޖޭގެ އަޑެވެ.\nދިވެހި ތާޜީކު ދުށް އެންމެ ބޮޑު ގުދުރަތީ ކާރިސާ 2004 ވަނަ އަހަރުގެ ސުނާމީ ކާރިސާއަށްފަހު، އެކަށައެޅުނު ރާއްޖޭގެ އިމަޖެންސީ ކޮމިއުނިކޭޝަން ޕުލޭނުގައިވެސް ރޭޑިއޯގެ މުހިންމުކަން ވަނީ ފާހަގަކުރެވިފައެވެ. ސުނާމީގެ ބިޔަ ރަޅުތައް އެރުމާއެކު ދިވެހިރާއްޖޭގެ އަޑު ކެނޑިގެން ދިޔަ ވަގުތަކީ ދިވެހިންގެ ހިތްކަށް ފަޅުކަމާއި ނާމާންކަން ވެރިވި ކަމެކެވެ. ނަމަވެސް، ކެނޑުނު ޚިދުމަތް އަލުން ފެށި ސުނާމީގެ ޚަބަރުތަކާއި ލިބުނު ގެއްލުންތަކާއި އާންމު ރައްޔިތުން ތިބި ހާލަތު ގާތުން ބަލައި އަވަސްވީ ގޮތަކަށް ގެނެސްދެމުން ދިޔަ ފަޚުރުވެރި ގައުމީ ރޭޑިއޯއަކީ ހަމަ ދިވެހިރާއްޖޭގެ އަޑެވެ. ވީމާ، ގައުމީ ބޭނުންތަކާއި ރައްޔިތުންގެ ފައިދާއާ ކުރިއެރުމަށްޓަކައި ރާއްޖޭގެ ގައުމީ ރޭޑިއޯ އިސްޓޭޝަން އިތުރަށް ތަރައްގީކޮށް ކުރިއެރުވުމަށް، މިއަދު މިވަނީ އިސްކަން ދޭންޖެހިފައެވެ.\nގޭތެރެ ފަޅު ފިލުވައިދިނުމުގައި ދިވެހިރާއްޖޭގެ އަޑަކީ އަދިވެސް ދިވެހިންގެ އެންމެ ގާތް އެކުވެރިޔާއެވެ. ދީނީ މަޢުލޫމާތާއި ޚަބަރާއި ތަޢުލީމު އުނގަންނައިދިނުމާއި، ޢާންމުން ހޭލުންތެރިކުރުވުމާއި، ކުޅިވަރާއި މުނިފޫހިފިލުވުން ފަދަ ރޮނގު ރޮނގުން ދިވެހިރާއްޖޭގެ އަޑުން އަންނަނީ ގައުމަށް މައުލޫމާތު ފޯރުކޮށްދެމުންނެވެ. ގައުމަށް ދިމާވި އެކި ކާރިސާތަކުގައި ދިވެހިރާއްޖޭގެ އަޑު ވެފައިވަނީ ޚަބަރާއި މަޢުލޫމާތު ފޯރުކޮށްދިނުމުގައި މުހިއްމު ބައިވެރިއަކަށެވެ.


Posted by buruniyaz.com at 8:42 PM No comments:\nކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް މަދީނާއަށް ހިޖުރަކުރެއްވުމުގެ އެއްއަހަރު ކުރީގެ ރެއެއްގެ ވަގުތެވެ. މަޑުމައިތިރިކަމާއި، ހަމަހިމޭންކަން ވަނީ މައްކާގެ މައްޗަށް ވެރިވެފައެވެ. ކީރިތި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް އަވަހާރަފުޅު ލައްޕަވާއިގެން އޮންނަވަނިކޮށް އެކަލޭގެފާނުގެ ގެކޮޅުގެ ފުރާޅު ފަޅުއްވައި އެކަލޭގެފާނުގެ އަރިހަށް ޖިބްރީލުގެފާނު ވަޑައިގެންނެވިއެވެ.\nPosted by buruniyaz.com at 12:45 AM No comments:\nއޭމަގޭ އަޚާއެވެ! އަހަރަމެންގެ ތެރެއިން ކޮންމެ މީހަކީ ކުށްކުރެވޭނެ މީހަކެވެ. އަދި ކޮންމެ މީހަކީ ފާފަވެސްކުރެވޭނެ މީހަކެވެ. رسول الله صلى الله عليه وسلم حديث ކުރައްވާފައިވެއެވެ. (كُلُّ ابْنِ آدَمَ خَطَّاءٌ، وَخَيْرُ الخَطَّائِيْن التَّوَّابُوْنَ) " ކޮންމެ އާދަމްގެ ދަރިޔަކީ ކުށްކުރެވޭނެ މީހަކެވެ.\nPosted by buruniyaz.com at 6:09 AM No comments:\nPosted by buruniyaz.com at 12:31 AM No comments:\nPosted by buruniyaz.com at 8:50 PM No comments:\nPosted by buruniyaz.com at 9:01 PM No comments:\n(ހ) ރީތިކަމުގެ މިންގަނޑަކީ އަބަދުވެސް ބަދަލުވަމުންދާ އެއްޗެކެވެ. ޒަމާނާއި ތަނާއި ދުވަސްވަރު ބަދަލުވުމާ ގުޅިގެންނެވެ.\nPosted by buruniyaz.com at 1:52 AM No comments:\nPosted by buruniyaz.com at 1:46 AM No comments:


Hiyaa ge3lifteh maraamaathah bandhu koffi - vNews.mv\nއައިޝަތު އިބްރާހީމް Male' | 16 January 2022, 14:27\nހުޅުމާލޭ ދެވަނަ ފިޔަވަހީގައި އިމާރާތް ކޮށްފައިވާ ހިޔާ ފްލެޓްތަކުގެ ލިފްޓަށް ދިމާވާ މައްސަލަތައް ހައްލުކުރުމަށް، ތިން ޓަވަރެއްގެ ލިފްޓުގެ ހިދުމަތް މެދުކަނޑައިލައިފިއެވެ.\nހައުސިން ޑިވޮލޮޕްމެންޓް ކޯޕަރޭޝަން (އެޗްޑީސީ)ން ބުނީ މަރާމާތަށް ފުރަތަމަ މެދުކަނޑައިލަން ނިންމައިފައިވަނީ އެޗް-8 ގެ ލިފްޓް އެލް-4، ޓަވަރު އެޗް-9 ގެ ލިފްޓް އެލް-2، ޓަވަރު އެޗް-12 ގެ ލިފްޓް އެލް-2 ކަމަށެވެ.\nއެ ކޯޕަރޭޝަނުން ބުނީ މި ތިން ލިފްޓު ބަންދުކުރަން ނިންމައިފައިވަނީ އެއް ހަފްތާގެ މުއްދަތައް ކަމަށާއި މަރާމާތަށް ބޭނުންވާ ސްޕެއާ ޕާޓްސް ލިބުމާއެކު، ހަފްތާއެއްގެ ތެރޭގައި މި ލިފްޓުތަކުގެ މަސައްކަތް ނިންމާލެވޭނެ ކަމަށް ބެލެވޭކަމަށެވެ. ލިފްޓުތައް ބަންދު ކުރުމާ ގުޅިގެން ޓަވަރުތަކުގައި ދިރިއުޅޭ ރައްޔިތުންނަށް ދިމާވެދާނެ ދަތިތަކަށް އެޗްޑީސީން ވަނީ މައާފަށް އެދިފައެވެ.\nހިޔާ ފްލެޓްތަކުގެ ބައެއް އިމާރާތްތަކުގައި ހަތަރު ލިފްޓް ހުންނައިރު އަނެއްބައި އިމާރާތްތަކުގައި ހުންނަނީ ތިން ލިފްޓެވެ.\nމިފަހުން އެތަނުގެ ދިރިއުޅޭ މީހުން ބުނަމުން އަންނަނީ ހިޔާ ފްލެޓްތަކުގައި ޖާގަ ކުޑަވުމަށް ވުރެ ބޮޑީ ލިފްޓް އޮޕަރޭޓް ނުވާ މައްސަލަ ބޮޑުކަމަށެވެ.\nލިފްޓްތަކުގެ މެއިންޓެނަންސްގެ މަސައްކަތްތައް ބެލެހެއްޓުމަށް އެޗްޑީސީން މިދިޔަ މަހު ފަހުކޮޅު ވަނީ ކޮންޓެކް ޕްރައިވެޓް ލިމިޓެޑާ ހަވާލުވެސް ކޮށްފައެވެ. އަދި މެއިންޓެނެންސްގެ މައްސަލަތަކާ ގުޅިގެން ގުޅާނެ ހޮޓްލައިނެއްވެސް ވަނީ ގާއިމްކޮށްފައެވެ.\nހިޔާ ފްލެޓްތަކުގައި މީހުން ދިރިއުޅެން ފަށައިފައިވާއިރު އެ ސަރަހައްދުގެ މަގުތައް އަދި ހަދާ ނިމިފައިނުވުމާއި ކުނި މުނޭޖް ނުކުރެވޭ މައްސަލައާއި މިފަދަ ޒަރޫރީ ބޭނުންތައް ފުއްދޭނެ އިންތިޒާމްތައް ހަމަޖެހިފައި ނުވުމުން ހިޔާގައި ދިރިއުޅޭ ރައްޔިތުން އަންނަނީ ކަންބޮޑުވުން ފާޅުކުރަމުންނެވެ.\nފްލެޓްތަކުގައި މީހުން މިހާރު ދިރިއުޅެން ފަށާފައިވާއިރު ކުލި ނަގަން ފަށާނީ އަންނަ އޭޕްރީލް މަހުން ފެށިގެން ކަމަށް ރައީސް ސާލިހް ނިންމެވުމުން އެކަން އެޗްޑީސީން ވަނީ އަންގާފައެވެ.


ސިޓީ ކައުންސިލުން ކުއްޔަށް ދޫކޮށްފައިވާ ބިންތަކުގެ ކުލި އެ ކައުންސިލަށް ދައްކަންޖެހޭ ގޮތް ހަދަނީ ސިޓީ ކައުންސިލުން ކުއްޔަށް ދޫކޮށްފައިވާ ބިންތަކުގެ ކުލި އެ ކައުންސިލަށް ދައްކަންޖެހޭ ގޮތް ހަދަނީ\nސިޓީ ކައުންސިލުން ކުއްޔަށް ދޫކޮށްފައިވާ ބިންތަކުގެ ކުލި އެ ކައުންސިލަށް ދައްކަންޖެހޭ ގޮތް ހަދަނީ\nމާލެ ސިޓީ ކައުންސިލުން ކުއްޔަށް ދޫކޮށްފައިވާ މާރުކޭޓުތަކާއި، ބިންތަކުގެ ކުލި އެ ކައުންސިލަށް ދައްކަންޖެހޭގޮތަށް ބަދަލު ކުރުމުގެ މަސައްކަތް ކުރަމުންދާކަމަށް މާލެ ސިޓީ ކައުންސިލުން ވިދާޅުވެއްޖެއެވެ.\nމާރުކޭޓުތަކާއި، މާލެ ސިޓީ ކައުންސިލުން ކުއްޔަށް ދީފައިވާ ބިންތަކުގެ ކުލި މިހާރު ބަލައިގަންނަނީ މޯލްޑިވްސް އިންލެންޑް ރެވެނިއު އޮތޯރިޓީ، މީރާއަށެވެ. ނަމަވެސް ކައުންސިލުންދޭ އެހެނިހެން ޚިދުމަތްތަކުގެ ކުލި ދައްކަނީ ކައުންސިލަށެވެ.\nކޯވިޑް-19ގެ ޙާލަތާއިއެކު މި ފީތައް ބަނޑޭރި ޕޯޓަލް މެދުވެރިކޮށް އޮންލައިންކޮށް، ދެކޭނެގޮތް ސިޓީ ކައުންސިލުން ވަނީ ހަމަޖައްސާފައެވެ. އެގޮތުން ޕާކިންގް ފީތަކާއި މާލެހިޔާއާއި ސިނަމާލެއާއި ވިލިމާލޭގައި ހުރި ފްލެޓްތަކާއި ޕާކުތަކާއި ސިނާއީ ތަންތަން ހިމެނޭހެން ސިޓީ ކައުންސިލުން ފޯރުކޯށްދޭ 10 ޚިދުމަތަކަށް ދައްކަންޖެހޭ ފައިސާ ޕޯޓަލް މެދުވެރިކޮށް މިހާރު ދެއްކޭނެކަމަށް އެ ކައުންސިލުން ވިދާޅުވެއެވެ.\nމޭޔަރ ސިފާ ވިދާޅުވީ މާލެސިޓީގެ ބިންތަކަށް މީރާއަށް ދައްކަމުންދިޔަ ކުލިތައް ސިޓީކައުންސިލަށް ދައްކަންޖެހޭގޮތަށް ބަދަލުގެނައުމުގެ މަސައްކަތްވެސް ފަށާފައިވާކަމަށެވެ. މިކަމާއި ގުޅޭ މަޝްވަރާތައް މީރާއާއިއެކު ކުރަމުންދާކަމަށްވެސް ސިފާ ވިދާޅުވިއެވެ.\n"މަޝްވަރާކުރަމުން މިދަނީ މާރުކޭޓާއި، މާލޭގައި ސިޓީކައުންސިލްގެ ދަށުގައި ހުރި ބިންތަކުގެ ކުލި ކައުންސިލަން ދައްކަންޖެހެގޮތް ހެދުމަށް. މިހާރު ސިޓީ ކައުންސިލަށް ދައްކަން ޖެހޭ ގިނަ ކަންކަމުގެ ކުލި ބަނޑޭރި ޕޯޓަލް މެދުވެރިކޮށް ދެކޭގޮތް ހަދާފައިވަނީ" ސިފާ ވިދާޅުވިއެވެ.\nޕީއެސްއެމް ނިއުސްގެ ރާއްޖެ މިއަދު ޕްރޮގްރާމްގައި ވާހަކަދައްކަވަމުން މާލެ ސިޓީ ކައުންސިލްގެ މޭޔަރ ސިފާ މުޙައްމަދު ވިދާޅުވީ ސިޓީ ކައުންސިލްގެ ޚިދުމަތްތައް ހޯދުމަށް ލުއިފަސޭހަކޮށް ކުރުމަށް ގިނަ ޚިދުމަތްތަކެއް އޮންލައިންކޮށް ދޭންފަށާފައިވާކަމަށެވެ.\nއެގޮތުން ރަޖިސްޓްރީއާއި، ފައިސާ ދެއްކުމާއި، އެހެނިހެން އާއްމު ޚިދުމަތްތަކަށް އެދުމުގެ ކަންކަން އޮންލައިންކޮށް ކުރިއަށްގެންދެވޭގޮތަށް ގިނަ ޚިދުމަތްތަކެއް ހަމަޖައްސާފައިވާކަން ސިފާ ވަނީ ފާހަގަކުރައްވާފައެވެ. އަދި ލޯކަލް ގަވަމަންޓް އޮތޯރިޓީގެ ގެމެން ޕޯޓަލް މެދުވެރިކޮށް ރެޖިސްޓްރޭޝަންއާއި ގުޅޭ ކަންކަން ކުރިއަށްދެވޭނެގޮތް ވެސް ވަނީ ހަމަޖައްސާފައެވެ.


Visnumakee covid bayyaa eku dhiriulhen dhaskurun: HPA - vNews.mv\nފާތިމަތު ނަހުދާ ފާއިޒް Male' | 23 January 2022, 19:02\nވިސްނުމަކީ ކޮވިޑް-19 އާއި އެކު ދިރިއުޅުން ކުރިއަށް ގެންދިޔުން ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ)ގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ރާއްޖޭގެ ކޮވިޑް ހާލަތާއި ބެހޭ ގޮތުން ވާހަކަދައްކަވަމުން ޑރ. އަފްޒަލް ވިދާޅުވީ، ކޮންމެ ހަފްތާއެއް ނިމިގެންދާއިރު އެއިރެއްގެ ހާލަތާއި ގުޅިގެން މަޝްވަރާކުރައްވާ ކަމަށާއި، އެވަގުތެއްގައި އަޅަންޖެހޭ ފިޔަވަޅުތައް އަޅަމުންދާކަމަށެވެ.\nއަދި، މިވަގުތު އެންމެ ހަރުކަށި ފިޔަވަޅުތައް ނޭޅިޔަސް ކުރިއަށް އޮތް ތަނުގައި އެފަދަ ފިޔަވަޅުތައް އެޅުން އެކަށީގެންވާކަމަށާއި، ނަމަވެސް މިހާރުގެ ވިސްނުމަކީ ބައްޔާއެކު ދިރިއުޅުން ކުރިއަށް ގެންދިޔުން ކަމަށް ޑރ. ވިދާޅުވިއެވެ.\nކޮންމެ ހަފްތާއަކުވެސް ހަމަ އެހަފްތާއެއް ނިމިގެންދާއިރު މަޝްވަރާކުރެވި، އެވަގުތެއްގައި އަޅަންޖެހޭ ފިޔަވަޅުތައް އަޅަމުން މިދަނީ. މިހާރު އަޅުގަނޑުމެންގެ ޚިޔާލުތަކެއްގެ ގޮތުގައި މި ހުންނަނީ ބައްޔާއެކުގައި ދިރިއުޅުން ކުރިއަށް ގެންދާ ކަހަލަ އުސޫލަކަށް. ކޮންމެ ގޮތެއްވިޔަސް ތިން އަހަރު ހަތަރު އަހަރު މިސާލަކަށް ދެމިގެން ދިޔަސް އަޅުގަނޑުމެންނަކަށް ނުތިބެވޭނެތާ ހުރިހާ ވަގުތެއްގައި އެމަޖެންސީ ހާލަތެއްގައެއް. ހަމަ ކޮންމެ ގޮތެއް ވިޔަސް ގައުމުގެ އިގްތިސާދުވެސް އަނބުރާ ގެންނަން ޖެހޭ. އާންމު ދަނީ ހޯދާ މީހާ އޭނާގެ މަސައްކަތަށްވެސް ނުކުންނަން ޖެހޭ. ކިޔަވާ ކުދިން ކިޔަވަން އެބަ ޖެހޭ.\nއެޗްޕީއޭގެ އެޕިޑެމިއޮލޮޖިސްޓް ޑރ. އިބްރާހީމް އަފްޒަލް\nޑރ. ވިދާޅުވީ މި ސަބަބުތަކަށް ރިއާޔަތްކޮށް މިހާރު ވިސްނުން ގެންގުޅުއްވަނީ އެއްވެސް ވަރަކަށް އާންމު ދިރިއުޅުމުގެ ކަންތައްތައް ހުއްޓުމަކަށް ނައިސް، ރައްކާތެރިގޮތުގައި އެކަންތައްތައް ކުރިއަށް ގެންދިއުމަށް ކަމަށެވެ.\nކޮވިޑް-19 ގައި މިހާރު ރާއްޖެ ތަހައްމަލުކުރަމުން މިދާ ރާޅަކީ އޮމިކްރޮން ވޭރިއެންޓްގެ ރާޅެއް ކަމަށް ގަބޫލުކުރާ ކަމަށް އެޗްޕީއޭއިން ހާމަކޮށްފައިވާއިރު، މި ރާޅާއެކު އެ އިދާރާއިން ރައްކާތެރި ކަމުގެ ފިޔަޅުތައް ހަރުކަށި ކޮށްފައިނުވާތީ ގިނަ ބަޔަކު ދަނީ އެކަމާ ސުވާލު އުފައްދަމުންނެވެ.\nއެކަމަށް އިޝާރާތްކުރައްވައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ޑރ. އަފްޒަލް ވިދާޅުވީ، ބަލީގެ ހާލަތު މިހާރު އޮތް ވަރަށްވުރެ އިތުރަށް ގޯސްވެއްޖެނަމަ، އިތުރު ފިޔަވަޅުތައް އެޅުމުގެ ފުރުސަތު އެބައޮތް ކަމަށާއި، މި ވަގުތުގެ ހާލަތަށް ބަލާ މާލެ ލޮކްޑައުނަކަށް ގެންނަން ނުފެންނަ ކަމަށެވެ.\nމީގެއިތުރުން، ކޮވިޑަކީ އެންމެ މުއައްސަސާއަކުން އެކަނި ކޮންޓްރޯލް ކުރެވޭނެ ބައްޔެއް ނޫންކަމަށާއި، މިފަދަ ދަނޑިވަޅެއްގައި އާންމުންގެ އެހީތެރިކަމާއި އެއްބާރުލުން ބޭނުންވާކަން ޑރ. ފާހަގަކުރެއްވިއެވެ.\nމި ދަނޑިވަޅުގައި ވަރަށް ބޮޑަށް ބޭނުންވާނެ އާންމު މީހާގެ ވެސް ސަޕޯޓް އަޅުގަނޑުމެންނަށް. އާންމު މީހާވެސް އަދި މީޑިއާގެ ސަޕޯޓްވެސް ހަމަ ބޭނުންވާނެ. އެއީ ބޮޑަށް ޕުޝްކުރަން މި ޖެހެނީ ކުރަންވީ ކަންތައްތައް. ޕްރިވެންޓިވް މެޝާޒްގެ ވާހަކަތައް. ދެ ޑޯޒް ޖެހުމުގެ ވާހަކަ. ބޫސްޓަރ ޑޯޒް ޖެހުމުގެ މުހިންމުކަމުގެ ވާހަކަ. މިތާނގަ އަޅުގަނޑުމެންނަށް އެންމެ ބޮޑަށް ރައްކާތެރިކަމަކަށް ކުރެވޭނެ ކަމަކީ ބޫސްޓަރ ޑޯޒްގެ ކަންތައްތައް.\nޑރ. ވަނީ ފަރުދީ ޒިންމާ އަދާކޮށް އެޗްޕީއޭއިން ކަނޑައަޅާފައިވާ މިންގަނޑިތަކަށް ސަމާލުކަންދިނުމަށް އިލްތިމާސްކުރައްވާފައެވެ.\nކޮރޯނާވައިރަސް ކޮވިޑް-19 ޑރ.އިބްރާހީމް އަފްޒަލް އެޗް.ޕީ.އޭ ރާއްޖެ ހެލްތް މިނިސްޓްރީ


Spain Athun Bodu Faragakun Balive Germany Mubaaraathun Kataifi - Vaguthu\nސްޕެއިން އަތުން ބޮޑު ފަރަގަކުން ބަލިވެ ޖަރުމަނު މުބާރާތުން ކަޓައިފި\nޔުއެފާ ނޭޝަންސް ލީގުގައި ސްޕެއިން އަތުން ބޮޑު ފަރަގަކުން ބަލިވެ ޖަރުމަނު މުބާރާާތުން ކަޓައިފިއެވެ.\nސްޕެއިންގައި ކުޅުނު މި މެޗުން ޖަރުމަނު ބަލިވީ 0-6 ގެ ނަތީޖާއަކުންނެވެ. މިއީ ފާއިތުވި 90 އަހަރުގެ ތެރޭގައި ޖަރުމަނުން ވާދަވެރި މެޗެއްގައި މިހާ ފަރަގު ބޮޑު ނަތީޖާއަކުން ބަލިވި ފުރަތަމަ ފަހަރެވެ.\nމުޅި މެޗު ޑޮމިނޭޓްކުރި ސްޕެއިން އިން އެ ޓީމުގެ ފުރަތަމަ ލަނޑު ކާމިޔާބުކުރީ ފުރަތަމަ ހާފުގެ 17 ވަނަ މިނެޓުގައެވެ. މި ލަނޑު އެ ޓީމަށް ކާމިޔާބުކޮށް ފުރަތމަ ފަހަރަށް ލީޑު ނަގައިދިނީ އުންމީދީ ފޯވާޑް އަލްވާރޯ މޮރާޓާއެވެ.\nސްޕެއިންގެ ދެވަނަ ލަނޑު އެޓީމަށް ކާމިޔާބުކޮށްދިނީ މެޗުގައި ހެޓްރިކް ހަދާ މޮޅުކުޅުމެއް ދައްކާފައިވާ މެންޗަސްޓަރ ސިޓީއަަށް ކުޅެމުން އަންނަ އެޓީމުގެ ޒުވާން ފޯވާޑް ފެރާން ޓޮރޭޒްއެވެ. މިލަނޑު އޭނާ ކާމިޔާބުކުރީ ފުރަތަމަ ހާފުގެ 33 ވަނަ މިނެޓުގައެވެ.\nދެވަނަ ލަނޑު ޓޮރޭސް ކާމިޔާބުކުރިތާ ފަސް މިނެޓު ފަހުން ރޮޑްރީ ވަނީ ސްޕެއިންއަށް އިތުރު ލަނޑެއް ކާމިޔާބުކޮށްދީ ފަރަގު ބޮޑުކޮށްދީފައެވެ. ސްޕެއިންގެ ފަރާތުން ވަރުގަދަ ކުޅުމެއް ފެނިގެންދިޔަ މެޗުގައި އެޓީމުން ޖަރުމަނުގެ ގޯލަށް ނުރައްކާތެރި ގިނަހަމަލާތަކެއް ފޮނުވާލާފައިވާ އިރު މެޗުގެ ފުރަތަމަ ހާފު ނިމިގެން ދިޔައީ ސްޕެއިންގެ ކެޕްޓަން ސާޖިއޯ ރާމޮސްއަށް އަނިޔާވެ ދަނޑުން ބޭލުމަށް ފަހުއެވެ. ތާރީހީ މޮޅެއް ލިބުނު މިމެޗުގެ ބާކީބައި އޭނާ ކުޅެފައެއް ނުވެއެވެ.\n3-0 އިން ކުރީގައި އޮވެ ސްޕެއިން ދެވަނަ ހާފަށް ނުކުތީ ފުރަތަމަ ހާފަށް ވުރެ ވެސް އެޓޭކިންގެ ގޭމަކާ އެކުއެވެ. ނަތީޖާއަކަށްވީ ދެވަނަ ހާފު ފެށިތާ ދިހަ މިނެޓު ތެރޭގައި އެ ޓީމުން އިތުރު ލަނޑެއް ކާމިޔާބުކުރުމެވެ. މިލަނޑު ވެސް އެޓީމަށް ކާމިޔާބުކޮށްދިނީ ޓޮރޭޒްއެވެ. ފެރާން ޓޮރޭޒް ހެޓްރިކް ފުރިހަމަކުރި ލަނޑު ކާމިޔާބުކުރީ މެޗުގެ 77 ވަނަ މިނެޓުގައެވެ. އަދި ސްޕެއިންއިން މެޗުގައި ޖެހި ފަހު ލަނޑު ކާމިޔާބުކުރީ ބަދަލު ކުޅުންތެރިއެއްގެ ގޮތުގައި ކުޅެންއެރި މިކެލް އޮޔަރްޒަބަލްއެވެ.\nމިއީ ޖަރުމަނުގެ ކޯޗުކަމުގައި ޖޯޝިލް ލޯ ހޭދަކުރި 14 އަހަރުގެ ދެރޭގައި އޭނާއާއި ކުރިމަތިލާން ޖެހުނު އެންމެ ބޮޑު ބައްޔެވެ. މެޗުން ބަލިވެ އެޓީމު މުބާރާތާއި ވަކިވާން ޖެހުނުއިރު އެ ޓީމު އޮތީ މިދެޓީމު ނިސްބަތްވާ ގުރޫޕުގެ ދެވަނައިގައި9ޕޮއިންޓާއެކުއެވެ. އެއްވަނައިގައި ސްޕެއިން އޮތީ 11 ޕޮއިންޓާއި އެކުއެވެ.\nމިގުރޫޕުގައި ދެން ކުޅެން އޮތް ސްވިޒަލޭންޑާއި ޔޫކްރެއިން ބައްދަލުކުރަންއޮތް މެޗު ވަނީ ކެންސަލްކޮށްފައެވެ. މެޗު ކެންސަލް ކޮށްފައިވަނީ ޔޫކްރެއިންގެ ގިނަ ކުޅުންތެރިންތަކެއް ކޮވިޑަށް ފައްސިވެފައިވުމުން މެޗުކުޅެގެން ވައިރަސް ފެތުރިދާނެކަމުގެ ބިރުއޮތުމުންނެވެ.\nޔޫރޯ މުބާރާތުގައިވެސް ޖަރުމަނުގެ ކޯޗެއްގެ ގޮތުގައި ހުންނާނީ ޔޯހިމް ލޯ\nނޮވެމްބަރު 18, 2020 11:23\nފެރާން ޓޮރޭ ކުޅެނީ މެންޗެސްޓާ ޔުނައިޓެޑައްތަ؟\nނޮވެމްބަރު 18, 2020 14:25\nނޫން އޭނާ އަކީ މެންޗަސްޓަ ސިޓީއަ\nނޮވެމްބަރު 18, 2020 16:15


Hukuru dhuvahu Madivarah dhathuruthah fashanee\nހުކުރު ދުވަހު މަޑިވަރަށް ދަތުރުތައް ފަށަނީ\nމަޑިވަރު އެއާޕޯޓް. ކޮމާޝަލް ދަތުރުތައް ހުކުރު ދުވަހުން ފެށިގެން ކުރިއަށްދާނެ -- ފޮޓޯ: މަޑިވަރު ޕޭޖު\nޅ. މަޑިވަރު އެއާޕޯޓަށް ކޮމާޝަލް ދަތުރުތައް މިމަހުގެ 18 ވަނަ ދުވަހު ފެށުމަށް ނިންމައިފި އެވެ.\nއަވަސް އަށް މިއަދު މައުލޫމާތު ދެއްވަމުން މަޑިވަރު އެއާޕޯޓް އޮޕަރޭޓް ކުރުމަށް ހަމަޖެހިފައިވާ އައިލެންޑް އޭވިއޭޝަން ސާވިސް (އައިއޭއެސް)ގެ ޑެޕިއުޓީ މެނޭޖިން ޑިރެކްޓަރު އައިޝަތު ޖެނިފާ ވިދާޅުވީ ކޮމާޝަލް ދަތުރުތައް އިފްތިތާހު ކުރުމުގެ ގޮތުން މިމަހުގެ 18 ވަނަ ދުވަހު އެ ކުންފުނީގެ މޯލްޑިވިއަންގެ ފްލައިޓެއް މަޑިވަރަށް ދަތުރުކުރާނެ ކަމަށެވެ.\n"އެ ދުވަހުން ފެށިގެން ކޮމާޝަލް ދަތުރުތައް ފެށުމަށް އަޅުގަނޑުމެން މިވަނީ ނިންމާފައި،" ޖެނިފާ ވިދާޅުވި އެވެ.\nއޭނާ ވިދާޅުވީ މަޑިވަރަށް ދަތުރުކުރާ އަގުތައް އަދި ދަތުރުކުރާ ދުވަސްތައް މިއަދު ހާމަކުރާނެ ކަމަށެވެ.\nމޯލްޑިވިއަން މަޑިވަރު އައިލެންޑް އޭވިއޭޝަން


ރައީސުލްޖުމްހޫރިއްޔާ އާއި އ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސް ބައިވެރިވެވަޑައިގެން ނޫސްވެރިންގެ ބައްދަލުވުމެއް ބާއްވައިފި - The President's Office\nރައީސުލްޖުމްހޫރިއްޔާ އާއި އ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސް ބައިވެރިވެވަޑައިގެން ނޫސްވެރިންގެ ބައްދަލުވުމެއް ބާއްވައިފި\n6 އޮކްޓޫބަރު 2021، ރިފަރެންސް: 2021-418\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙްގެ ދަޢުވަތަކަށް އ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސް ޢަބްދުﷲ ޝާހިދު ރާއްޖެއަށް ކުރެއްވި ރަސްމީ ދަތުރުފުޅުގައި ރައީސުލްޖުމްހޫރިއްޔާ އާއި އ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސް ބައިވެރިވެވަޑައިގެން ނޫސްވެރިންގެ ބައްދަލުވުމެއް ބާއްވައިފިއެވެ. މި ބައްދަލުކުރެއްވުން ކުރިއަށް ގެންގޮސްފައިވަނީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nނޫސްވެރިންގެ ބައްދަލުކުރެއްވުން ކުރިއަށްގެންގޮސްފައިވަނީ ރައީސުލްޖުމްހޫރިއްޔާ އާއި އ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސްގެ ރަސްމީ ވާހަކަފުޅަށްފަހުއެވެ.\nނޫސްވެރިންނާ ބައްދަލުކުރައްވައި ރައީސުލްޖުމްހޫރިއްޔާ ވަނީ ރަސްމީ ބައްދަލުކުރެއްވުމުގައި މަޝްވަރާކުރެއްވި ކަންތައްތަކުގެ މައްޗަށް އަލިއަޅުއްވާލައްވާފައެވެ. އެގޮތުން ދިވެހިރާއްޖެއާއި އ.ދ. ގެ ގުޅުން އިތުރު ހަރުފަތަކަށް ގެންދިއުމާ ގުޅޭގޮތުން ޚިޔާލް ބަދަލުކުރައްވާފައިވާކަމުގައި އެމަނިކުފާނު ވިދާޅުވިއެވެ. އަދި އ.ދ. އިސްލާހުކުރުމުގެ މަސައްކަތްތައް ޢަބްދުﷲ ޝާހިދުގެ ޒައާމަތުގައި އިތުރަށް ހަލުވިކޮށްދެއްވުމަށް ދަންނަވާފައިވާނެ ކަމަށާ، ޚާއްސަ ގޮތެއްގައި އ.ދ. ގެ ޢާންމު މަޖިލީހާއި ސަލާމަތީ މަޖިލިސް އިސްލާހުކުރުމުގެ މަސައްކަތްތަކަށް ކުރިއެރުމެއް ލިބުމަކީ މުހިންމު ކަމެއްކަމުގައި އެމަނިކުފާނު ފާހަގަކުރައްވާފައިވާނެކަމުގައިވެސް ވިދާޅުވިއެވެ.\nމީގެ އިތުރުން ބައިނަލްއަޤްވާމީ މުޖުތަމަޢުގައި ދިވެހިރާއްޖެ އިސްކަންދޭ މުހިންމު ދާއިރާތަކާއި ގުޅޭގޮތުންވެސް މަޝްވަރާކުރައްވާފައިވާކަމަށް އެމަނިކުފާނު ވިދާޅުވިއެވެ. އެގޮތުން މޫސުމަށް އަންނަ ބަދަލުތަކާ ގުޅިގެން ދިވެހިރާއްޖެފަދަ ކުދި ޖަޒީރާ ޤައުމުތަކަށް ކުރިމަތިވަމުންދާ ނުރައްކާތަކުން ސަލާމަތްވުމަށްޓަކައި ހުރިހާ ޤައުމުތަކެއް ޝާމިލުވާ ނިޒާމެއްގެ ތެރެއިން ކުރެވިދާނެ މަސައްކަތްތަކާ ގުޅޭގޮތުން މަޝްވަރާކުރައްވާފައިވާކަން އެމަނިކުފާނު ފާހަގަކުރެއްވެވިއެވެ.\nހަމަ އެއާއެކު ކޮވިޑްގެ ސަބަބުން އިޤްޠިސާދީ ގޮތުން އެންމެ ބޮޑު ގެއްލުމެއް ލިބެމުންދާ ކުދި ޖަޒީރާ ޤައުމުތަކަށް ލުޔެއް ހޯދައި ދިނުމުގައި އ.ދ. ގެ ޢާންމު މަޖިލީހުގެ ދައުރުގެ މުހިންމުކަން ރައީސުލްޖުމްހޫރިއްޔާ ފާހަގަކުރައްވާފައިވެއެވެ. އަދި ކޮވިޑް-19 ގެ ބަލިމަޑުކަމުން އަރައިގަތުމަށް އ.ދ. ގެ ދައުރު މުހިންމު ކަމަށާއި، ހުރިހާ ޤައުމުތަކަށް ހަމަހަމަ ގޮތެއްގައި ވެކްސިން ފޯރުކޮށްދެއްވުމަށް ޕީ.ޖީ.އޭ އިން ގެންގުޅުއްވާ ސިޔާސަތަށް ރައީސުލްޖުމްހޫރިއްޔާ ވަނީ މަރުހަބާ ދަންނަވާފައެވެ. މީގެ އިތުރުން މި ބައްދަލުކުރެއްވުމުގައި އެމަނިކުފާނު ވަނީ ކޮވިޑްގެ ބަލިމަޑުކަމުގެ ތެރޭގައި އ.ދ. އިން ރާއްޖެއަށް ދިން އެހީއަށް ޝުކުރު ދަންނަވާފައެވެ.\nމި ނޫސްވެރިންގެ ބައްދަލުކުރެއްވުމުގައި ރައީސުލްޖުމްހޫރިއްޔާ ވަނީ ޒުވާނުން ޒިންމާކުރުމަށް އ.ދ. އިން ކުރާ މަސައްކަތް ފާހަގަކުރައްވާފައެވެ. އަދި ޢަބްދުﷲ ޝާހިދުގެ ދައުރުގައި ރާއްޖޭގެ ޒުވާނުންނަށް އިތުރު ފުރުޞަތު ފަހިވެގެން ދާނެކަމަށް އުންމީދުކުރައްވާ ކަމަށާއި، އ.ދ. އޮފީހުގައި ދިވެހި ޒުވާނުން މަސައްކަތްކުރަން ފުރުޞަތު ލިބިގެން ދާނެކަމަށް އުންމީދުކުރައްވާކަމުގައި އެމަނިކުފާނު ވިދާޅުވިއެވެ.\nރައީސުލްޖުމްހޫރިއްޔާގެ ވާހަކަފުޅު ނިންމަވާލައްވަމުން އެމަނިކުފާނު ވަނީ ޕީ.ޖީ.އޭގެ ވަޢުދުތައް ފުއްދުމުގައި ދިވެހި ރާއްޖޭގެ ފުރިހަމަ އެއްބާރުލުން ލިބޭނެކަމުގެ ޔަޤީންކަން އަރުވާފައެވެ.\nއ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސްގެ ވާހަކަފުޅުގައި އެމަނިކުފާނު ވަނީ ރާއްޖެއިން އެމަނިކުފާނަށާއި އެމަނިކުފާނުގެ އަރިހުގައި ވަޑައިގެންނެވި ވަފުދަށް ކިޔުއްވި ހޫނު މަރުހަބާއަށް ޝުކުރުއަދާކުރައްވާފައެވެ. އަދި އެމަނިކުފާނު ވަނީ ރާއްޖެއަކީ ކުޑަ ޤައުމެއްކަމުގައިވިޔަސް ރާއްޖެއަށް އ.ދ. ގެ ޢާންމު މަޖިލީހުގެ 76 ވަނަ ސެޝަނުގެ ރައީސްކަމުގެ ގޮނޑި ކާމިޔާބުވުމަކީ ބައިނަލްއަޤުވާމީ ކޮމިއުނިޓީގައި ރާއްޖެ ބަލައިގެންފައިވާކަމުގެ ހެއްކެއްގެ ގޮތުގައި ފާހަގަކުރައްވާފައެވެ. އަދި ރާއްޖެއަކީ އަބަދުވެސް ޖޯޝާ ފޯރީގައި އުންމީދާއެކު ކުރިމަގު އުޖާލާކުރުމަށް ވަރަށް ބުރަކޮށް މަސައްކަތްކުރާ ޤައުމެއްކަން އެމަނިކުފާނުގެ ވާހަކަފުޅުގައި ވަނީ ފާހަގަކުރައްވާފައެވެ. އަދި އެގޮތަށް ޖޯޝާ ފޯރީގައި އުންމީދާއެކު އެމަނިކުފާނު މަސައްކަތް ކުރައްވާނެކަމުގައި ވިދާޅުވިއެވެ.\nއަދި ކޮވިޑް-19 ގެ ހާލަތުން އަރައިގަތުމަށް އ.ދ. އިން ގަދައަޅައި މަސައްކުރާނެ ކަމަށާ\nއަދި މޫސުމަށް އަންނަ ބަދަލުތައް ކުޑަކުރުމަށް ޤައުމުތަކުން ގުޅިގެން މަސައްކަތްކުރަން ޖެހިފައިވާކަން ފާހަގަކުރައްވައި އެކަމަށް ހާއްސަ އިސްކަމެއްދީގެން މަސައްކަތްކުރައްވާނެ ކަމުގައި އެމަނިކުފާނު ވިދާޅުވިއެވެ.\nއ.ދ.ގެ ޢާންމު މަޖިލީހުގެ 76 ވަނަ ސެޝަނުގެ ރައީސްގެ ވާހަކަފުޅު ނިންމަވާލައްވަމުން ދިވެހިންގެ ނަމާ ޝަރަފާ ފަޚުރު ދެމެހެއްޓުމަށްޓަކައި ހިފެހެއްޓުމެއްނެތި މަސައްކަތްކުރައްވަމުން ގެންދަވާނެ ކަމުގައި އެމަނިކުފާނު ވިދާޅުވިއެވެ. އަދި އ.ދ.ގެ ޢާންމު މަޖިލީހުގެ ރައީސަކަށް ވުމުގެ ފުރުޞަތު ދިވެއްސަކަށް ލިބިގެން ދިޔައީ ރައީސުލްޖުމްހޫރިއްޔާގެ ޚާރިޖީ ސިޔާސަތުގެ ހަރުދަނާކަމުންކަމުގައި އެމަނިކުފާނު ފާހަގަކުރެއްވެވިއެވެ.


Beyru Miruhuge Agu Dhahve, Kilo Eh 50 Rufiyaa Ah - Vaguthu\nބޭރު މިރުހުގެ އަގު ދަށްވެ، ކިލޯއެއް 50 ރުފިޔާއަށް\nލޯކަލް މާރުކޭޓުގައި ވިއްކަން ހުރި ލަންކާ މިރުސް - ވަގުތު އިމޭޖަސް\nމި ހިނގާ ރޯދަ މަހު، މާރުކޭޓުގައި އެންމެ ބޮޑަށް އަގު މައްޗަށް ދިޔަ އެކައްޗަކީ މިރުހެވެ. ޚާއްޞަކޮށް ދިވެހިންގެ މެދުގައި ބޮޑު މަޤުބޫލުކަމެއް ހޯދާފައިވާ ކަނޑޫދޫ މިރުހުގެ އަގު އަތްނުފޯރާ ފަށަށް މައްޗަށް އަރައިގެން ދިޔައެވެ.\nރޯދަމަސް ފެށުމުގެ ހަފްތާއެއް ކުރިން ކަނޑޫ މިރުސް ކިލޯއެއް ލިބެން ހުރީ 1200 ރުފިޔާ އަށެވެ. ބައެއް ކަޑަތަކުން 1500 އަށްވެސް މި މިރުސް ވިއްކަން ހުއްޓެވެ. ނަމަވެސް މިހާ ބޮޑު އަގުގައި މިރުސް ވިއްކުމުގެ ސަބަބުން ދިވެހިންގެ މެދުގައި ކަނޑޫދޫ މިރުހުގެ ޑިމާންޑް ދަށްވުމުގެ ސަބަބުން، އެތައް ފަހަރެއްގެ މަތިން އެ މިރުހުގެ އަގުވަނީ ދަށްކޮށްފައެވެ. މިހާރު ކަނޑޫދޫ މިރުސް ކިލޯއެއް ދެގުނައަށް އަގު ދަށްވެ 600 ރުފިޔާ އަށްވެސް ލިބެން އެބަ ހުއްޓެވެ.\nކަނޑޫދޫ މިރުހަށް ވިޔަފާރިވެރިން ގެނައި ނުރަނގަޅު ބަދަލުގެ ސަބަބުން، ދިވެހިންގެ މެދުގައި އެ މިރުހުގެ ޑިމާންޑް ދަށްވެ، ލަންކާ މިރުހުގެ ޑިމާންޑް ބޮޑުވިއެވެ. އެގޮތުން ކަނޑޫދޫ މިރުހަށްވުރެ ލަންކާ މިރުސް މާރުކޭޓު ތެރޭގައި މިހާރު ގިނައެވެ. މީގެ އިތުރުން ޔުގެންޑާއިން އެތެރެ ކުރާ މިރުހަކީ ވެސް މިހާރު ދިވެހިންގެ މެދުގައި މަޤުބޫލުވެފައިވާ މިރުހެކެވެ.\nލަންކާ އާއި ޔުގެންޑާ މިރުސް ކިލޯއެއް 50 ރުފިޔާ އަށްވެސް ލިބެން އެބަ ހުއްޓެވެ. އެ ހެޔޮ ބަދަލު ގެނެސްފައިވަނީ، ދިވެހިންގެ މަޤުބޫލުކަން އިތުރުވުމުގެ ސަބަބުން ކަމަށް، ވިޔަފާރިވެރިން މަޢުލޫމާތު ދިނެވެ. މާރުކޭޓުގައި ލަންކާ މިރުސް ވިއްކާ ފަރާތްތަކުން ބުނީ، ކަނޑޫދޫ މިރުހާއި އަޅާބަލާއިރު ލަންކާ މިރުހުގެ ކުޅި މަޑުނުވާނެ ކަމަށާއި، ގިނަ ދިވެހިން މިހާރު ގަންނަނީ ލަންކާއާއި، ޔުގެންޑާއިން އެތެރެކުރާ މިރުސް ކަމަށެވެ.\n"ކަނޑޫދޫ މިރުސް ކިހިނެއްތޯ ގަންނާނީ. ކަނޑޫދޫ މިރުސް ކުޅިކަން ގަދައޭ ކިޔާފަ އެ މިރުހުގެ ޑިމާންޑް އަރައިގެން ދިޔައީ. ނަމަވެސް ލަންކާ މިރުހުގެ ކުޅިކަންވެސް ވަކި މަޑެއް ނުވާނެ،" ލަންކާ މިރުހެއް ފަޅާލުމަށްފަހު، އޭގެ ވަސް ބަލާލަން ދެމުން މާރުކޭޓުގައި ހުރި ވިޔަފާރިވެރިއަކު ބުންޏެވެ.\nމެއި 11, 2019 22:43\nމަށަށް ހަމް ރަނގަޅީ ލަންކާ މިރުސް.\nމެއި 12, 2019 00:31\nކުޅި މަޑު މިރުސް ސިއްހަތައް ރަނގަޅު ވާނީ....ވިޓަމިންވެސް ލިބޭނެ އަދި ރަހަވެސް ހެޔޮވަރު ވާނެ...


Meedhoo bandharaai Ungoofaaru maguthakuge update dheefi\nމީދޫ ބަނދަރާއި އުނގޫފާރު މަގުތަކުގެ އަޕްޑޭޓް ދީފި\nމީދޫ ބަނދަރު ހެދުމުގެ މަސައްކަތް ކުރިޔަށް ދަނީ -- ފޮޓޯ: އެމްޓީސީސީ\nސ. މީދޫ ބަނދަރު ތަރައްގީ ކުރުމުގެ މަޝްރޫއާއި ރ. އުނގޫފާރު މަގުތައް ހެދުމުގެ މަޝްރޫއުގެ އަޕްޑޭޓްތައް އެމްޓީސީސީން މިއަދު ދީފި އެވެ.\nމިއަދު ޓްވިޓާ މެދުވެރިކޮށް އެ ކުންފުނިން ބުނީ އައްޑު އަތޮޅު މީދޫ ބަނދަރު މަސައްކަތުގެ 80 ޕަސެންޓް މިހާރު ނިމިފައިވާ ކަމަށެވެ. އެ މަޝްރޫއުގެ ދަށުން މީދޫ ނެރު ފުންކުރުމުގެ މަސައްކަތުގެ 34 ޕަސެންޓާއި އެއްގަމު ތޮށީގެ މަސައްކަތުގެ 85 ޕަސެންޓް ވެސް ނިމިފައިވާ ކަމަށެވެ.\nއުނގޫފާރު މަގު ހެދުމުގެ މަޝްރޫއުގެ މަސައްކަތުގެ 42 ޕަސެންޓް ނިންމާލި އިރު 2000 އަކަ މީޓަރުގެ ސަރަޙައްދެއްގައި ފެންހިންދާ ނިޒާމެއް ގާއިމު ކުރުމުގެ މަސައްކަތް ވެސް ނިމިފައިވާ ކަމަށާއި މިހާރު ކުރިއަށްދަނީ މަގުތައް އެއްވަރުކުރުމުގެ މަސައްކަތް ކަމަށް ބުންޏެވެ.\nއެމްޓީސީސީގެ މެނޭޖިން ޑިރެކްޓަރު ކަމަށް އާދަމް އާޒިމް ވަޑައިގެންނެވި ފަހުން ކޮންމެ ދުވަހަކު ވެސް އެ ކުންފުނީގެ މަސައްކަތްތަކުގެ ވަރަށް ކުދިކުދި އަޕްޑޭޓްތައް ވެސް ކޮންމެވެސް ދެ ރަށަކާ ގުޅޭ ގޮތުން ޕަސެންޓުން ކޮންމެ ދުވަހަކު ދެއެވެ.\nއެމްޓީސީސީ އުނގޫފާރު ބަނދަރު ޕްރޮޖެކްޓް + ޕީއެސްއައިޕީ ސ. މީދޫ


Anbimeehaa Ah 61 Aharu, Firimeehaa Ah 24 Aharu, Thayyaaru Vanee Dhariaku Hoadhan - Vaguthu\nލޯތްބަކީ އެއްވެސް ކަމެއްގެ ތަފާތު ގަބޫލު ކުރާ އިހްސާސެއް ނޫނެވެ. ހާއްސަކޮށް އުމުރުގެ ތަފާތަކީ "ލޯބި" އެއްވެސް ވަރަކަށް ދަންނަ އެއްޗެއް ނޫނެވެ. އެކަން މިވާހަކައިން ވެސް އެނގެއެވެ. މިއީ އެމެރިކާގެ ޖޯޖިއާގެ ދެމަފިރިންނެވެ. އުމުރުން 61 އަހަރުގެ ޗެރީލް އާއި އުމުރުން 24 އަހަރުގެ މެކޭން މިހާރު ތައްޔާރުވަމުން ގެންދަނީ އެމީހުންގެ ފުރަތަމަ ދަރިފުޅު ހޯދުމުގެ މަސައްކަތް ކުރަމުންނެވެ.\nއުމުރުގައި 37 އަހަރުގެ ތަފާތު ހުރިނަމަވެސް ދެމީހުންގެ ދެމެދުގައި އޮންނަ ލޯތްބަށް ބަދަލެއް ނާދެއެވެ. ޗެރީލް އާއި މެކޭން ފުރަތަމަ ބައްދަލުވީ 2012 ވަނަ އަހަރު އެވެ. އޭރު މެކޭންގެ އުމުރުން އެންމެ 15 އަހަރެވެ. ދެމީހުންގެ ދެމެދުގައި އަލުން ގުޅުން ބަދަހިވެ އެގުޅުން ލޯތްބަށް ބަދަލުވީ 2020 ވަނަ އަހަރު ެމީހުން އަނެއްކާވެސް ބައްދަލުވެގެންނެވެ.\nޗެރީލްގެ ހަތް ކުދިން ތިބެވެ. އޭނާ އަށް މާމަ ކިޔާ 17 ކުދިން އެބަތިއްބެވެ. ޗެރީލް އާއި މެކޭން މީޑިއާ އަށް މައުލޫމާތު ދެމުން ބުނީ އެދެމަފިރިންގެ ވެސް ދަރިއަކު ހުރުން އެއީ އާއިލާ އަށް ލިބޭނެ އިތުރު އުފާވެރިކަމެއް ކަމަށެވެ.\n"އަހަރެމެން ކައިވެނި ކުރީ 2021 ވަނަ އަހަރުގެ ސެޕްޓެމްބަރ މަހުގައި. އަހަރެމެން މިހާރު މިތިބީ އާއިލާއެއް ބިނާ ކުރުމުގެ މަސައްކަތް ފަށަން ތައްޔާރުވެފައި. އަހަރެންގެ 17 މާމަދަރިން އެބަތިބި. އެކަމަކު އަހަރެމެން ގަބޫލު ކުރަނީ މިހާރު ދަރިއަކު ބޭނުންވާ ކަމަށް." ޗެރީލް ބުންޏެވެ.\nޗެރީލްގެ އުމުރު މައްޗަށް ގޮސްފައި ވުމުން ދެމީހުން ދަރިއަކު ހޯދުމަށް ތަފާތު ގޮތްގޮތައް ބަލަމުން އަންނަ ކަމަށް އެމީހުން ބުނެއެވެ.\nޗެރީލް ބުނާ ގޮތުގައި އޭނާ މެކޭން އާއި ކައިވެނި ކުރަން މާބޮޑަށް ގަބޫލު ނުވިނަމަވެސް މިހާރު ހުރިހާކަމެއް ހަމަޖެހިފައިވާ ކަމަށެވެ.\nގިނަ އަންހެނުންތަކަކަށް ލަނޑެެއް، އެންމެންވެސް ހިތާވެގެން އުޅެނީ އެކަކާ!\nޖެނުއަރީ 14, 2022 11:47\nއެތަނުން މާމަ ދަރިއަކާ ތިސޮރު ދެވިނަމަ އާއިލާއެއް ގެ ބިންގާ އެޅުނީސް\nޖެނުއަރީ 14, 2022 18:09\nކޮންމެސް އަމިއްލައެދުމެއް އޮތީމަ އެމީހާ ދަރިއަކާ އެކީ އުޅެފަވެސް ދަރިއަކު ހޯދަފާނެ ތީކޮންބައެއް ހަރާމެއް ހަލާލެއްނުބަލާނެ\nޖެނުއަރީ 15, 2022 00:50\nލޯތްބަކީ ލޯކަނު އެއްޗެއް.


އާމްދަނީ 16 ބިލިއަން، ޚަރަދުތަކަށް 17 ބިލިއަން! އާމްދަނީ 16 ބިލިއަން، ޚަރަދުތަކަށް 17 ބިލިއަން!\nއާމްދަނީ 16 ބިލިއަން، ޚަރަދުތަކަށް 17 ބިލިއަން!\nފިނޭންސް މިނިސްޓްރީ / ފޮޓޯ: ޕީއެސްއެމް ނިއުސް\nއޮގަސްޓުމަހުގެ ނިޔަލަށް ދައުލަތަށް ލިބުނު އާމްދަނީއަށްވުރެ ޚަރަދު ބޮޑުވެ، ބަޖެޓުގެ ދަރަނި ބިލިއަނަކަށް އަރައިފިއެވެ.\nފިނޭންސް މިނިސްޓްރީން އާއްމުކޮށްފައިވާ ތަފާސް ހިސާބުތައް ދައްކާގޮތުން ސެޕްޓެމްބަރުމަހުގެ5ވަނަ ދުވަހުގެ ނިޔަލަށް ދައުލަތަށް ލިބިފައިވާ އާމްދަނީ 16 ބިލިއަން ރުފިޔާއަށް އަރައެވެ. އަދި އެ މުއްދަތުގައި ދައުލަތުގެ ޚަރަދު 17 ބިލިއަން ރުފިޔާއަށް އަރާކަމަށް ފިނޭންސް މިނިސްޓްރީން ބުނެއެވެ. އެހެންކަމުން މިއަހަރުގެ ބަޖެޓްގެ ދަރަނި މިހާރު 1 ބިލިއަން ރުފިޔާއަށް އަރާކަމަށް ތަފާސް ހިސާބުތަކުން ދައްކައެވެ.\nމިމަހުގެ5ވަނަ ދުވަހުގެ ނިޔަލަށް ދައުލަތަށް ލިބިފައިވާ އާމްދަނީގެ ތަފްސީލަށް ބަލާއިރު، 16 ބިލިއަން ރުފިޔާގެ ތެރެއިން 12 ބިލިއަން ރުފިޔާއަކީ އެކި އެކި ޓެކްސްގެ ގޮތުގައި ދައުލަތަށް ލިބިފައިވާ އާމްދަނީއެވެ. ޓެކްސް ނޫން އާމްދަނީގެ ގޮތުގައި3ބިލިއަން ރުފިޔާ ލިބިފައިވާއިރު، އެހީގެ ގޮތުގައި ބިލިއަނެއްހާ ރުފިޔާ ލިބިފައިވެއެވެ.\nދައުލަތުގެ ޚަރަދަށް ބަލާއިރު، 17 ބިލިއަން ރުފިޔާގެ ތެރެއިން 12 ބިލިއަން ރުފިޔާ ޚަރަދުކޮށްފައިވަނީ ދައުލަތް ހިންގުމުގެ ޚަރަދަށެވެ. އޭގެ ތެރޭގައި މުސާރައާއި އިނާޔަތުގެ ގޮތުގައި ޚަރަދުކޮށްފައިވާ 6.5 ބިލިއަން ރުފިޔާއާއި، އޮފީސްތައް ހިންގުމުގެ ޚަރަދުކޮށްފައިވާ 5.3 ބިލިއަން ރުފިޔާ ހިމެނެއެވެ. ދައުލަތުން ޚަރަދުކޮށްފައިވާ 17 ބިލިއަން ރުފިޔާގެ ތެރެއިން ތަރައްޤީގެ މަސައްކަތްތަކަށް ޚަރަދުކޮށްފައިވަނީ 4.1 ބިލިއަން ރުފިޔާއެވެ. އޭގެ ތެރެއިން ޕީއެސްއައިޕީގެ މަޝްރޫޢުތަކަށް ޚަރަދުކޮށްފައިވަނީ 2.5 ބިލިއަން ރުފިޔާއެވެ.


Oppo ge dhe landun New in qaumee thashi ufulaalaifi | Mihaaru\nނިއުގެ ކެޕްޓަން އިމްރާން ތަށި އުފުލާލަނީ. --ފޮޓޯ: އިސްމާއިލް ތޯރިގް/ އިމޭޖަސް ޑޮޓް އެމްވީ\nއޮއްޕޮގެ ދެ ލަނޑުން ނިއު އިން ގައުމީ ތަށި އުފުލާލައިފި\n16 ޑިސެމްބަރ 2017 - 00:26 16 comments\nދިވެހި ފުޓްބޯޅައާ ދުރުގައި ދުވަސްކޮޅަކު ހުރުމަށް ފަހު މި އަހަރު އެނބުރި އައި ތަޖުރިބާކާރު ފޯވާޑް އިބްރާހިމް ފަޒީލް (އޮއްޕޮ) ޖެހި ދެ ގޯލާ އެކު، 3-0 އިން ޓީސީ ސްޕޯޓްސް ކްލަބް ބަލިކޮށް ޕްރެޒިޑެންޓްސް ކަޕް ފުޓްބޯޅަ މުބާރާތުގެ ޗެމްޕިއަންކަން 12 ވަނަ ފަހަރަށް ނިއު ރޭޑިއަންޓް ސްޕޯޓްސް ކްލަބް މިރޭ ހޯދައިފި އެވެ.\nމި ސީޒަނުގައި ހަތް ވަނަ ފަހަރަށް ނިއު އިން ޓީސީ ބަލިކުރި، އެ ޓީމުން އުރީދޫ ދިވެހި ޕްރިމިއާ ލީގާއި އެފްއޭ ކަޕް ކާމިޔާބުކުރީ ވެސް ޓީސީ އަތުން މޮޅުވެގެންނެވެ. މިއީ ނިއު އިން އެއް ސީޒަނެއްގައި ތިން ތަށި ހޯދި ތިން ވަނަ ފަހަރެވެ. މީގެ ކުރިން 1997 ގައި އަދި 2013 ވަނަ އަހަރު ނިއު ވަނީ ތިން ތަށި ނަގައިފަ އެވެ.\nއަނެއްކޮޅުން މިއީ މީގެ ދެ އަހަރު ކުރިން ފުރަތަމަ ޑިވިޝަނުގައި ވާދަކުރަން ފެށި ޓީސީ ދެ އަހަރުގެ ތެރޭގައި ބަލިވި ހަތަރު ވަނަ ފައިނަލެވެ. މިދިޔަ އަހަރާއި މި އަހަރު ވެސް އެ ޓީމު ވަނީ އެފްއޭ ކަޕާއި ގައުމީ މުބާރާތުގެ ފައިނަލުން ބަލިވެފަ އެވެ.\nމިރޭ އޮއްޕޮ ދެ ލަނޑު ޖެހި ނަމަވެސް ނިއުގެ ކާމިޔާބީގައި އޭނާގެ އިތުރުން ކެޕްޓަން އިމްރާން މުހައްމަދާއި ވައިސް ކެޕްޓަން އަލީ ފާސިރު (ސެންޓޭ) ގެ ހިއްސާ ވަރަށް ބޮޑެވެ. މެޗުގެ ފުރަތަމަ ހާފުގައި ޓީސީ އަށް ލިބުނު ޕެނަލްޓީ އިމްރާން މަތަކޮށްފައިވަނިކޮށް ދެ ވަނަ ހާފުގައި ނިއު އަށް ޕެނަލްޓީއަކުން ލީޑު ނަގައިދިނީ ސެންޓޭ އެވެ. އަދި ނިއުގެ ދެ ވަނަ ލަނޑު ޖަހަން އޮއްޕޮ އަށް މަގުފަހިކޮށްދިނީ ވެސް ސެންޓޭ އެވެ.\nނިއުއާ ސީޒަނުގެ ވަކި ހިސާބަކުން ހަވާލުވެ އެ ޓީމަށް ތިން ތަށި ހޯދައިދިން ސްޕެއިނުގެ އޮސްކާ ބްރުޒޮން ބުނީ މި ކާމިޔާބީގައި ހުރިހާ ކުޅުންތެރިންގެ ހިއްސާ އެބައޮތް ކަމަށާއި މިއީ ވަރަށް މަސައްކަތުން ހޯދުނު ތަށްޓެއް ކަމަށެވެ.\n"އަހަރެމެން ވަރަށް ރަނގަޅު ގޭމެއް ކުޅުނިން. އެކަމަކު ޓީސީ ފެނުނީ ވަރުގަދަކޮށް. ފަސް ޑިފެންޑަރުންނާ އެކު ވަރަށް ރަނގަޅަށް އަހަރެމެން ބައްދާލައިހެން ކުޅުނީ. އަނެއްކާ މިޑްފީލްޑް ތެރެއިން ޕްރެސްކޮށް ކައުންޓާ އެޓޭކުގައި ނުރައްކާކުރި. އެކަމަކު އެކަން ހުއްޓުވައި އަހަރެމެން ފަހު ހާފުގައި ނަތީޖާ ނެރުނީ،" އޮސްކާ ބުންޏެވެ.\nނިސްބަތުން ގިނަ އަދަދެއްގެ ބަޔަކު ދަނޑަށް ވަން މި މެޗުގެ ފަށައިގެން ކޮންޓްރޯލް އޮތީ ނިއުގަ އަތުގަ އެވެ. އެކަމަކު ޓީސީން ވަރަށް ރަނގަޅަށް ޓެކްޓިކަލް ޑިސިޕްލިން ހިފަހައްޓައި ޑިފެންސްކުރަމުން ދިޔުމުގެ ނަތީޖާއަކަށްވީ ނިއު އަށް އޭރިއާ ތެރެއަށް ވަދެގަންނަން ފުރުސަތު ނުލިބުމެވެ. އަދި ޓީސީން ދިޔައީ ލިބޭ ފުރުސަތުތަކުގައި، ހަލުވި ފޯވާޑުންގެ ބޭނުން ހިފައި ނުރައްކާކުރަމުންނެވެ. އެގޮތުން ކައުންޓާ އެޓޭކެއްގައި 11 ވަނަ މިނެޓުގައި އިބްރާހިމް މަހުދީ ހަސަން (ފޭދޫ އިއްބެ) ކުރިއަށް އަރައި ނިއުގެ އަކްރަމް އަބްދުލްގަނީ ކައިރިން ނައްޓާލުމުން، އަކްރަމް ފަހަތުން ގޮސް އޭނާ ވައްޓާލުމުން ރެފްރީ ޕެނަލްޓީއެއް ދިނެވެ. މި ޕެނަލްޓީ ޑިފެންޑަރު އަލާ ނާސިރު ޖެހުމުން ނިއުގެ ކީޕަރު އިމްރާން ދިފާއުކުރި އެވެ.\nއޮއްޕޮ ޕެނަލްޓީ ޖަހަނީ. --ފޮޓޯ: ހުސެއިން ވަހީދު/ މިހާރު\nމި ހާފުގައި ނިއު އިން އެންމެ ނުރައްކާތެރި ބޯޅައެއް ފޮނުވާލީ އަލީ އަޝްފާގް (ދަގަނޑޭ) އެވެ. އޭނާ އޭރިއާ ބޭރުން ފޮނުވާލި ޝޮޓް ދިޔައީ ގޯލުގެ މަތީ ކަނާ ދިމާލުން ބޭރަށެވެ. އަނިޔާގައި ހުރި ނިއުގެ އިތުބާރު ޑިފެންޑާރު ހުސެއިން އެލްޑޯގެ ބަދަލުގައި ސެންޓްރަލް ޑިފެންޑަރަކަށް މިރޭ ކުޅުނު ރިލްވާން ވަހީދު (ރިލޭ) ކައިރިން ނައްޓާފައި ފުރަތަމަ ހާފުގެ ފަހުކޮޅު ފޭދޫ އިއްބެ އޭރިއާ ތެރެއިން ފޮނުވާލި ބޯޅަ އިމްރާން ސަލާމަތްކުރި އެވެ.\nދެ ވަނަ ހާފުގައި ދެ ޓީމުން ވެސް ކުރިއަށް ވުރެ އޯޕަން ގޭމެއް ކުޅެން ފެށި އެވެ. އަދި 49 ވަނަ މިނެޓުގައި ނިއު އިން ނުރައްކާތެރި ހަމަލައެއް ފޮނުވާލި އެވެ. ދަގަނޑޭ ދިން ބޯޅަ އޭރިއާ ތެރެއިން ސެންޓޭ ޖެހުމުން ދިފާއުކުރީ ޓީސީގެ ނޭޕާލް ގޯލްކީޕަރު ކިރަން ކުމާރެވެ.\nނިއު އިން ލީޑު ނެގީ 67 ވަނަ މިނެޓުގައި ޕެނަލްޓީއަކުން ސެންޓޭ ޖެހި ގޯލުންނެވެ. މިއީ އޭރިއާ ތެރެއިން ސެންޓޭ ކުރިއަށް ދެމިގަންނަން އުޅުނު ވަގުތު، ޓީސީގެ އަބްދުﷲ ހަނީފް (ބެންޖޯ) އޭނާ ހިފެހެއްޓުމުން ރެފްރީ ދިން ޕެނަލްޓީއެކެވެ. ސެންޓޭ ފޮނުވާލި ޕެނަލްޓީ ގޯލަށް ވަނީ ޓީސީގެ ކީޕަރުގައި އަތުގައި ޖެހިފަ އެވެ.\nއޭގެ ފަހުން ޓީސީ އަށް އެއްވަރުކުރަން ރަނގަޅު ފުރުސަތެއް ލިބުނެވެ. އެކަމަކު އޭރިއާ ރޮނގުމަތިން ފޭދޫ އިއްބެ ފޮނުވާލި ހިލޭ ޖެހުން އިމްރާން ހުށިޔާރުކަމާ އެކު މަތަކުރި އެވެ. ނިއު އަށް 84 ވަނަ މިނެޓުގައި ލީޑު ފުޅާކުރަން ރަނުގެ ފުރުސަތެއް ލިބުނެވެ. ސެންޓޭ އެކަނިމާއެކަނި އަރައި ހުސްކޮށް ހުރި ދަގަނޑޭ އަށް ދިން ބޯޅަ އޭނާ ޖެހުމުން ދިޔައީ ގޯލް ކަނާ ދިމާލުން ބޭރަށެވެ.\nދެ ވަނަ ސެމީ ފައިނަލް ކުޅުނުތާ ދެ ދުވަސް ފަހުން މިރޭ ފައިނަލުގައި ކުޅުނު ޓީސީގެ ކުޅުންތެރިންގެ ފަރާތުން މެޗުގެ ފަހުކޮޅު ވަރަށް ބޮޑަށް ވަރުބަލިކަން ފެނުނެވެ. އޭގެ ފައިދާ ނިއު އިން ވަރަށް ބޮޑަށް ނެގި އެވެ. އެ ޓީމުގެ ދެ ވަނަ ލަނޑު 86 ވަނަ މިނެޓުގައި އޮއްޕޮ ޖެހީ ސެންޓޭ ދިން ބޯޅައަކުންނެވެ. ފަހަތުން ޓީސީގެ އެޓޭކެއް ހުއްޓުވައި މުހައްމަދު ރަޝީދު (ހޮކޭ) ކުރިއަށް އަރައި ހުސްކޮށް ހުރި ސެންޓޭ އަށް ދިން ބޯޅަ އޭނާ ޖައްސާލީ ގޯލް ކުރިމަތީ ހުހަށް ހުރި އޮއްޕޮ އަށެވެ. އޭނާ ފަސޭހަކަމާ އެކު އެ ބޯޅަ ގޯލަށް ވައްދާލި އެވެ.\nނިއުގެ ތިން ވަނަ ލަނޑު އޮއްޕޮ ޖެހީ އިތުރު ވަގުތުގަ އެވެ. ހަސަން އަދުހަމް (ސަޑޭ) އާއި އަލީ ޝާމިއު (މައިތޯ) އަދި އޮއްޕޮ ވެގެން އުފެއްދި ހަމަލައެއްގައި، އޭރިއާ ތެރެއިން އޮއްޕޮ އަށް މައިތޯ ޖައްސާލި ބޯޅަ، އޭނާ ވައްދާލީ ގޯލުގެ މަތީ ކަނަށެވެ.\nފައިނަލް މެޗަށް ފަހު ރައީސުލްޖުމްހޫރިއްޔާގެ ވާދައިގެ ތަށި ނިއުއާ ހަވާލުކޮށްދެއްވީ ރައީސް އަބްދުﷲ ޔާމީންގެ ހާއްސަ މަންދޫބު، ކުޅިވަރާ ބެހޭ ވަޒީރު އިރުތިޝާމް އާދަމެވެ.\nއިތުރު ލިޔުންތައް ނިއުރޭޑިއަންޓް ސ.ކ ޕްރެޒިޑެންޓްސް ކަޕް ޓީސީ ސްޕޯޓްސް\n"90 މިނެޓުގެ ތެރޭ ނަތީޖާ ނެރެން މަސައްކަތްކުރާނަން"\nފައިނަލުގައި ފޭވަރިޓެއް ނޯންނާނެ: އޮސްކާ


Bodu Alifaanuge Haadhisaa Aai Gulhigen Gehnanvee Badhalthah Hassan Hameed Vidhaalhuvejje - Vaguthu\n2 އަހަރު ކުރިން ( ނޮވެމްބަރު 8, 2019 )\nމާލޭގައި ހިނގާ އަލިފާނުގެ ހާދިސާތައް މަދުކުރުމަށް ނުވަތަ ގެއްލުންތައް ކުޑަކުރުމަށް ކުރެވިދާނެ ބައެއް ކަންތައްތައް ގައުމީ ޔުނިވަސިޓީގެ ޗާންސެލަރ ޑރ.ހަސަން ހަމީދު ހާމަކުރައްވައިފިއެވެ.\nމީގެ ކުރިން ވެސް އިލްމީ ވަރަށް ގިނަ ދިރާސާތައް ކުރައްވާ ލިޔުންތައް ޝާޢިއު ކުރައްވާފައިވާ ޑރ.ހަސަން ހަމީދު ވަނީ 20 ސެޕްޓެމްބަރ ދުވަހުގެ ރޭ މާލޭގައި ހިނގި އަލިފާނުގެ ހާދިސާ އާއި ގުޅިގެން މައިގަނޑު ހަތް ކަމެއް ފާހަގަ ކުރައްވާ އެކަންކަން ކުރެއްވުމަށް ލަފާދެއްވާފައެވެ.\nޑރ.ހަސަން ހަމީދު އޭނާގެ އަމިއްލަ ބްލޮގްގައި ލިޔުއްވި ލިޔުއްވުމެއްގައި ހާއްސަ ގޮތެއްގައި ފާހަގަ ކުރެއްވި ހަތް ކަމަކީ އަލިފާންނިވާ ލޮރީތަކަށް ނުވަދެވޭ ގޮތަށް އުޅަނދުތައް ޕާކު ނުކުުރުމާއި، އަލިފާނުގެ ހާދިސާއެއްގައި، ފެންލޮރީ ބާއްވާނޭ ތަން ކުރިން ފާހަގަކުރުމާއި ގެ އުސްވި ވަރަކަށް އިމުން އެތެރެއަށް ޖައްސަން ޖެހޭ މިންވަރު ބޮޑުކުރުމާއި އުސް ގެތަކުގެ ސިޑިތައް ހުންނަންޖެހޭ ގޮތާ ބެހޭގޮތުން ގަވާއިދެއް ތަންފީޒުކުރުމާއި ސިޑިގޮޅިތައް ހުންނަން ޖެހޭ ގޮތަށް ޚާއްޞަ ގަވާއިދުތަކެއް ތަންފީޒުކުރުމާއި ނިދާކޮޓަރިން ނުކުންނާނޭ އިތުރު ދޮރެއް ބެހެއްޓުމުގެ މުހިއްމު ކަމާއި އަދި އަލިފާން ނިވާނޭ ނިޒާމުގެ ގަވާއިދު ބަދަލުކުރުމެވެ.\nޑރ.ހަސަން ހަމީދު ލިޔުއްވާފައިވާ ގޮތުގައި އަލަށް ހަދާ ގެތަކުގައި، އަމިއްލަ ގޭގެ އެތެރޭގައި ޕާކުރުކުރުމަށް ވަކި މިންވަރެއްގެ ޖާގައެއް ދޫކުރުމަށް ސަރުކާރުން ކަނޑައަޅާފައި ވެއެވެ. ނަމަވެސް އޭނާގެ ނަޒަރުގައި ކަނޑައަޅާފައިވާ މިންވަރު މާކުޑަކަމަށް ވިދާޅުވިއެވެ.\n"އަޅުގަނޑަށް ފެންނަނީ، ޢިމާރާތެއްގައިވާ ކޮންމެ ނިދާކޮޓަރިއަކަށް ސައިކަލެއް ޕާކުކުރެވޭނޭ މިންވަރަށް (14 އަކަފޫޓަށް) ގޭގައި ގަރާޖުކުރާނޭ ތަން ހެދުމަށެވެ. ނަމަވެސް ހިތާމައަކީ، ސަރުކާރުގެ ގަވާއިދު ވެސް ނުހިނގާކަމެވެ. އަޅުގަނޑުމެންގޭގައި ކައިރީގައި މީހަކު އެތައް ބުރިއަކަށް ގެއެއް އެޅީ ސަރުކާރުން ކަނޑައެޅިވަރަށް ގަރާޖެއް ލާފައެވެ. ދެން، ގެއަޅާ ނިމި، ހައުސިންގ މިނިސްޓްރީއިން ގޭގައި އުޅުމުގެ ހުއްދަ ލިބުމުން، ވެރިފަރާތުން ގަރާޖު ބަދަލުކޮށްލީ ސައި ހޮޓަލަކަށެވެ." ޑރ.ހަސަން ހަމީދުގެ ލިޔުއްވުމުގައި ވެއެވެ.\nއަލިފާން ނިވާ ލޮރީއަކަށް އަބަދުވެސް ދަތުރުކުރެވޭނޭ ފުޅާމިން، ކަނޑައަޅައި، އެ ޖާގަ މަގުގައި ހުސްކޮށް އަބަދުވެސް އޮންނާނޭ ގޮތް ހަދަން ޖެހޭ ކަމަށް އޭނާ ވިދާޅުވިއެވެ. ޤަވާއިދުތައް ހަދަން ޖެހޭނީ އަލިފާން ނިއްވާ ލޮރީއަކުން ގެއެއްގައި ހުޅު ހިފައިފިނަމަ، ނިއްވާލެވޭނޭ އުސްމިނަށް ކަމަށާއި މިއީ އެހެން "ސިޓީ" ތަކުގައި ވެސް ގަވާއިދު ހަދާ ގޮތް ކަމަށް ޑރ.ހަސަން ހަމީދު ވިދާޅުވިއެވެ. "ގަވާއިދު ހެދުމުގައި އިސްކަންދެނީ އެންމެ ފުރަތަމަ ސަލާމަތްތެރިކަމަށެވެ. ތަންތަން ކުއްޔަށް ދީގެން ވެރިމީހާއަށް ކުރާނޭ މަންފާއަކަށް ނޫނެވެ." ޑރ.ހަސަން ހަމީދު ލިޔުއްވާފައިވެއެވެ.\nޑރ.ހަސަން ހަމީދުގެ ލިޔުއްވުމުގައި އޭނާ ވަނީ ސިޑިތަކަށް ގެންނަންވީ ބަދަލުތައް ކުރެހުމުން ދައްކަވާ، އެކަންކަމާއި ބެހޭ ގޮތުން ވާހަކަ ދައްކަވާފައެވެ. "ރާއްޖޭގައި އަލިފާނުގެ ހާދިސާތަކުން ލިބޭ ގެއްލުން ކުޑަކުރަން ކުރަންޖެހޭ އެއްކަމަކީ، ޢިމާރާތްތަކުގައި ސިޑިތައް ހުންނަންޖެހޭ ހަމަތަކެއް ކަމާބެހޭ ފަރާތްތަކުން ކަނޑައަޅައި ތަންފީޒުކުރުމެވެ." ޑރ.ހަސަން ހަމީދު ލިޔުއްވާފައިވެއެވެ.\nއަލިފާނުގެ ހާދިސާތަކުން ދިމާވާ ގެއްލުންތައް ކުޑަކުރުމަށް، އުސް ޢިމާރާތްތަކުގެ ސިޑިގޮޅިތަކުގައި ފަޔަރޑޯ ހަރުކުރުމާއި، ސިޑިގޮޅީގައި އިމަރޖެންސީ ބޮކި ހަރުކުރުމަށް ގަވާއިދުތައް ހަދަން ޖެހޭކަމަށް ވެސް އޭނާ ވިދާޅުވިއެވެ.\nބޭރު ޤައުމުތަކުގެ ގަވާއިދުތަކުގައި ނިދާ ކޮންމެ ކޮޓަރިއެއްގައި، އަލިފާން ހިފައިފިނަމަ ނުކުމެވޭ އެއް ކުޑަދޮރު ހުންނަން ޖެހޭ ކަމަށާއި މިއީ ބައިނަލްއަޤްވާމީ ހަމައެއް ކަމަށް ޑރ.ހަސަން ހަމީދު ވިދާޅުވިއެވެ. "މި ކުޑަދޮރަށް ކިޔާ ނަމަކީ އިގްރެސް ވިންޑޯ އެވެ. އިގްރެސް ގެ މާނައަކީ ނުކުންނަ މަގު ނުވަތަ ނުކުތުމެވެ. މި ކުޑަދޮރުގައި ހަތަރު ސިފައެއް ހުންނަން ޖެހެއެވެ." ޑރ.ހަސަން ހަމީދު ވިދާޅުވިއެވެ.\nމާލޭގެ ޙާލަތަށް ރިއާޔަތްކޮށް، ޢިމާރާތްތަކުގައި ހުންނަ އަލިފާން ނިވާ ނިޒާމުތައް އަލުން މުރާޖަޢާ ކުރުމަކީ އަލިފާނުގެ ހާދިސާތަކުން ލިބޭ ގެއްލުން ކުޑަކުރެވޭނޭ ކަމެއް ކަމަށް ޑރ.ހަސަން ހަމީދު ވިދާޅުވިއެވެ.\n"މި މަޒުމޫނުގައި މި ދަންނަވާލެވުނީ، މާލޭގައި 2019 ވަނަ އަހަރު ހިނގި އަލިފާނުގެ ބޮޑު ހާދިސާއިން، ގެދޮރު ބިނާކުރާގޮތުގެ ގަވާއިދުތަކަށް ގެންނަންޖެހޭ ބައެއް އިސްލާހު ތަކެވެ. އިޝާރާތް ކުރެވުނު ހާދިސާގައި އެކަކު ނިޔާވެފައި ވެއެވެ. އޭނާ ނިިޔާމަވިގޮތުން، ދިރިތިބީން ފިލާވަޅުތަކެއް ލިބިގަންނަން ޖެހެއެވެ. އެއިރުން، އެ ހިތްދަތި ހާދިސާއިން، ރަނގަޅެއް ވެސް ނުކުތީއެވެ. ހިނގާދިޔަ ހާދިސާއަކީ، އަލިފާނުގެ ބޮޑެތި ހާދިސާތައް ހިނގުން މަދުކުރުމަށް، ގަވާއިދުތައް އިޞްލާޙުކުރުމަށް ލިބުނު ފުރުޞަތެއް ކަމަށް ބަލަމާތޯއެވެ." ޑރ.ހަސަން ހަމީދު އޭނާގެ ލިޔުއްވުން ނިންމަވާލައްވަމުން ވިދާޅުވެފައިވެއެވެ.\nޑރ.ހަސަން ހަމީދު އޭނާގެ ބްލޮގްގައި ލިޔުއްވާފައިވާ ލިޔުއްވުން މި ލިންކުން ފެނިވަޑައިގަންނަވާނެ.\nނޮވެމްބަރު 8, 2019 14:45\nބައްލަވާ ޑރ އަލިފާނުން ގޭގެ ވެރިންްނަށް ވާ ގެއްލުމާއި ކުއްޔަށް އުޅޭ މީހުންނަށް ވާ ގެއްލުމާއި ނުބައްދަލު . ޤަވާއިދެއް ނެރެންވީ ނޫންތޯ މީހުންގެ ގެދޮރު ހިލޭ ދޭން މަޖުބޫރު ވާގޮތައް\nވިސްނުން ކޮށި ޑރ އެއް. ބަލަ ކަލެއަކަށް ނޭގޭތެ މާލެ މިއީ ތޮއްޖެހިފަ އޮތް ކުޑަ ތަނެއް ކަމެއް. ކަލޭގެ ތަލަ މެދުން މަގު ފުޅާ ކުރާގޮތަކަށް މިކަަންް ކަމެއް ނުވާނެ\nނޮވެމްބަރު 8, 2019 15:58\nތިޔައ ކަންކަން އިސްލާހު ކުރަން ޖެހޭކަމަށް މީގެ ކުރިންވެސް އިނގޭ. ރާއއްޖޭގެ ޕްލޭނިން ބިނާވެފަ އޮންނާނީ ކަމެއް ހިނގީމަ ފިޔަވަޅު އެޅުން. ކަމެއް ހިނގުމުގެ ކުރިން އަޅަންޖެހޭ ފިޔަވަޅެއް ނޯންނާނެ. މާލޭގެ ގެތައް ހަދާ މީހުން ބޭނުންވަނީ އެއްދުވަހުން މުއްސަންދިވާން\nނޮވެމްބަރު 8, 2019 16:38\nމިހިނގާ 21 ވަނަ ގަރުނުގައިވެސް ރާއްޖޭގެ ނަންހިނގާ "އިލްމުވެރިން"ގެ ލިޔުންތަކުގައި މިހުންނަނީ އަތިރިމަތީ އޮންނަ ދުވާޓްރެކެއްގެ ބޯމިނުގެ ވާހަކައާއި ރަށުތެރޭ ގެއެއްގައި އަލިފާނުގެ ހާދިސާއެއް ހިނގިވާހަކަ. މިކަމުން މިއެނގެނީ ޕިރަމިޑު ބިނާކުރިޒަމާނުގަ އުޅުނު މީހުންގެ ވިސްނުމުގެ ލެވެލްއަށްވެސް ދިވެހިންގެ ވިސްނުން އަދިވެސް ނުދާކަން.


Gasim hospital gai admit koffi | Mihaaru\nމެޑިކާ ހޮސްޕިޓަލްގައި މިހާރު އެޑްމިޓްކޮށްފައިވާ ގާސިމްގެ ހާލު، ކުރީގެ ރައީސް މައުމޫން މިއަދު މެންދުރުފަހު ބައްލަވާލައްވަނީ.---ޓްވިޓާ ފޮޓޯ\n16 ޖުލައި 2017 - 13:33 70 comments\nޖުމްހޫރީ ޕާޓީގެ ލީޑަރު ގާސިމް އިބްރާހީމް މެޑިކާ ހޮސްޕިޓަލްގައި މިއަދު އެޑްމިޓްކޮށްފި އެވެ.\nއެނގިފައިވާ ގޮތުގައި މެންދުރު 12:45 ހާއިރު ގާސިމް މެޑިކާގައި އެޑްމިޓްކުރީ ނޭވާ ކުރުވެ، މެއަށް އުނދަގޫވާތީ ޑޮކްޓަރަށް ދެއްކެވުމަށް ވަޑައިގަތުމުންނެވެ. އަދި ހޮސްޕިޓަލަށް ވަޑައިގެންނެވިއިރު ވެސް ގާސިމްގެ ޕްރެޝަރު ހުރީ ވަރަށް މަތީގައި ކަމަށް އެނގިފައިވެ އެވެ.\nގާސިމްގެ ހިތުގެ މައްސަލައެއް އުޅޭތޯ ބެލުމަށްޓަކައި އީސީޖީ ނެގުމަށް ފަހު، މިހާރު އަންނަނީ އިތުރު ޓެސްޓްތަކެއް ހަދަމުންނެވެ.\nގާސިމްގެ ނޭވާ ކުރުވެ، މެއަށް ތަދުވާން ފެށީ، އޮފީހަށް ވަޑައިގަތުމަށްޓަކައި އޯކިޑްމަގުން ބަންޑާރަ މިސްކިތާ ހިސާބުން ކާރުން ފައިބައި ވަޑައިގެން ހިންގަވާފައި ވަޑައިގަންނަވަނިކޮށެވެ. އެހެންވެ އެތަނާ އެންމެ ކައިރީގައި ހުރި ސިއްހީ ޚިދުމަތް ދޭ ތަން ކަމަށްވާ މެޑިކާ ހޮސްޕިޓަލަށް ގާސިމް ވަޑައިގަތީ އެވެ.\nގާސިމް ހޮސްޕިޓަލްގައި އެޑްމިޓް ކުރިއިރު، އޭނާގެ މައްޗަށް ކުރާ ތިން ދައުވާގެ ތެރެއިން އެއް ދައުވާއެއްގެ ޝަރީއަތެއް މިއަދު މެންދުރު 2:00 ގައި ބާއްވަން ކްރިމިނަލް ކޯޓުގައި ވަނީ ތާވަލްކޮށްފަ އެވެ.\nރައްޔިތުންގެ މަޖިލީހުގެ މެމްބަރުންނަށް ރިޝްވަތު ދޭން އުޅުނު ކަމަށް ބުނެ ގާސިމަށް ކުރާ ތިން ދައުވާގެ ތެރެއިން މިއަދު ބާއްވަން ހަމަޖައްސާފައި އޮތީ ރިޝްވަތު ހުށަހަޅަން އުޅުމުގެ ދައުވާގެ ޝަރީއަތެއް ކަމަށް ގާސިމްގެ ވަކީލުންގެ ޓީމުން ބުނެފައިވެ އެވެ. އެ މައްސަލައިގެ ޝަރީއަތް މިއަދު މެންދުރު 2:00 ގައި ބާއްވަން ނިންމައި، ޗިޓް ފޮނުވީ މިއަދު ކަމަށް ވަކީލުން ބުންޏެވެ.\nއިތުރު ލިޔުންތައް ގާސިމް އިބްރާހިމް ޖުމްހޫރީ ޕާޓީ ސިއްހަތު


office inspection gai 10 thaneh balaifi\nސަރުކާރުުގެ ގިނަ އޮފީސްތަކެއް ހުންނަ ވެލާނާގެ --\nކޮވިޑް-19 އާ ގުޅިގެން ރައްކާތެރިކަމަށްޓަކައި އަޅަން ޖެހޭ ފިޔަވަޅުތައް ސަރުކާރާއި އަމިއްލަ އޮފީސްތަކުގައި އަޅާފައިވޭތޯ ބެލުމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން މިއަދު ފެށި އިންސްޕެކްޝަންގައި 10 ތަނެއް އިންސްޕެކްޓް ކޮށްފައިވާ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nފުލުހުންނާއި ގުޅިގެން އެޗްޕީއޭއިން ކުރިއަށް ގެންދާ އޮފީސް އިންސްޕެކްޝަންއާ ގުޅޭގޮތުން އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ މިއަދު ފެށި އިންސްޕެކްޝަންގައި 10 ތަނެއް އިންސްޕެކްޓް ކޮށްފައިވާ ކަމަށެވެ. ގިނަ އޮފީސްތަކުގައި އެޗްޕީއޭގެ ގައިޑްލައިންއާ އެއްގޮތަށް ކަންކަން އިންތިޒާމް ކޮށްފައިވާ ކަމަށް ވިދާޅުވިއެވެ.\nނަމަވެސް ބައެއް އޮފީސްތަކުގައި ސާފުތާހިރުކަން ކުޑަކަން ނަޒްލާ ފާހަގަ ކުރެއްވިއެވެ.\n"އިންސްޕެކްޝަންގެ ތެރެއިން ފާހަގަ ކުރެވުނު ބައެއް ކަންތައްތައް އެބަހުރި. ގިނަ ތަންތަނުގައި ފުދޭވަރަކަށް ރަނގަޅަށް އަޅުގަނޑުމެންގެ ގައިޑްލައިންތަކާއި އެއްގޮތަށް ހުރި ކަމަށް އެ ބޭފުޅުން ފާހަގަ ކުރައްވަނީ. އެެހެން ނަމަވެސް ބައެއް ތަންތަނުގައި ޑިސްޓެންސިން ނެތުން، ތިން ފޫޓް ދުރުމިން ހާއްސަކޮށް މީޓިން ރޫމް ފަދަ ތަންތަނުގައި އެ ދުރުމިން ނެތުން ފާހަގަ ކުރެވުނު. އަދި ސާފުތާހިރުކަން ހާއްސަކޮށް ފާހާނާ ކަހަލަ ތަންތަން، ގިނަ މީހުން ބޭނުން ކުރާ ތަންތަން ސާފު ކުރުން ޝެޑިއުލްތައް ނެތްކަން ފާހަގަކުރެވޭ،"\nނަޒްލާ ވަނީ ގައިދުރުކަމާއެކު މަަސައްކަތް ކުރެވޭނެ މާހައުލެއް ގާއިމް ކުރުމާއި ސާފުތާހިރު ކަމަށް ހާއްސަ އިސްކަމެއް ދިނުމަށް އެދިފައެވެ. އަދި މާސްކު އަޅައިގެން މަސައްކަތުގެ މާހައުލުގައި އުޅުމަށް އިލްތިމާސް ކުރެއްވިއެވެ. އޮފީސް އިންސްޕެކްޝަނާއި ގުޅޭ މައުލޫމާތު ދިނުމަށް ހާއްސަ ހޮޓްލައިނެއް ވަނީ ގާއިމްކޮށްފައެވެ. ނަޒްލާ ވަނީ އިންސްޕެކްޝަނާއި ގުޅޭ އެއްވެސް މައުލޫމާތެއް ސާފުކުރަން ބޭނުންނަމަ ހޮޓްލައިިން 7285216 ގުޅުމަށް އިލްތިމާސް ކުރައްވާފައެވެ.\nވެލާނާގެ އެޗްޕީއޭ ކޮރޯނާ ވައިރަސް + ކޮވިޑް-19\nކޮވިޑް ޖެހުނު 90،000 މީހުން ފަސޭހަވެއްޖެ\nއިތުރު 100 މީހަކު ކޮވިޑަށް ޕޮޒިޓިވް\nކޮވިޑް: މާލެއިން 22، އަތޮޅުތަކުން 117


ޖޫން 21 ވަނަ ދުވަހު ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ސްޕީކަރެއް. އިންސިޑެންޓް ނަންބަރު 490093\nޖޫން 21 ވަނަ ދުވަހު އައިޖީއެމްއެޗް ކައިރިން އާންމު ފަރާތަކުން ހޮވައިގެން ގެނެސް ފުލުހުންނާ ހަވާލުކޮށްފައިވާ 25 ރުފިޔާ. އިންސިޑެންޓް ނަންބަރު 490217\nޖޫން 23 ވަނަ ދުވަހު އޭޑީކޭ ކައިރިން ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ ކަމަށް ބެލެވޭ ޖޭބީއެލް ސްޕީކަރެއް. އިންސިޑެންޓް ނަންބަރު 490255\nޖޫން 24 ވަނަ ދުވަހު ވައްކަމުގެ ތުހުމަތުގައި ފުލުހުންގެ ބެލުމުގެ ދަށަށް ގެނެސްފައިވާ މީހެއްގެ އަތުން ފެނިފައިވާ ވަގަށް ނަގާފައިވާ އެލްމެނިއަމް ފަތިގަނޑެއް. އިންސިޑެންޓް ނަންބަރު 490360


Ithubaaru Nee Kamuge Vote Nagai, Pakistan Ge Boduvazeeru Imran Khan Vakikohffi އިތުބާރު ނެތްކަމުގެ ވޯޓު ނަގައި, ޕާކިސްތާނުގެ ބޮޑުވަޒީރު އިމްރާން ޚާން ވަކިކޮށްފި – Huvadhoo News Ithubaaru Nee Kamuge Vote Nagai, Pakistan Ge Boduvazeeru Imran Khan Vakikohffi Huvadhoo News\nއިތުބާރު ނެތްކަމުގެ ވޯޓު ނަގައި, ޕާކިސްތާނުގެ ބޮޑުވަޒީރު އިމްރާން ޚާން ވަކިކޮށްފި\nޕާކިސްތާނުގެ ބޮޑުވަޒީރު އިމްރާން ޚާން މަގާމުން ވަކިކޮށްފިއެވެ.\nއިމްރާން ޚާން މަގާމުން ވަކިކޮށްފައިވަނީ އިތުބާރުނެތްކަމުގެ ވޯޓެެއް ނަގައިގެންނެވެ. އެގޮތުން އެގައުމުގެ ގާނޫނު ހަދާ މަޖިލީހުގަިއ ކުރިއަށްދިޔަ އިތުބާރު ނެތްކަމުގެ ވޯޓުގައި އިމްރާން ޚާންގެ އިތުބާރު ނެތްކަމަށް 174 މެމްބަރުން ވަނީ ވޯޓު ދެއްވާފައެވެ. އިމްރާން ޚާން މަގާމުން ވަކިކުރުމަށް, ވޯޓުގައި ބައިވެރިވި މެމްބަރުންގެ އިއްތިފާގުން ފާސްކޮށްފައިވާއިރު, އިމްރާން ޚާންގެ އިތުބާރު އޮތް ކަމަށް އެއްވެސް މެންބަރަކު ވޯޓު ނުދެއްވައެވެ.\nއުމުރުފުޅުން 69 އަހަރުގެ އިމްރާން ޚާން ވެރިކަމަށް ވަޑައިގެންނެވީ 2018 ވަނަ އަހަރުއެވެ. އޭރު އޭނާ ވެރިކަމަށް އައިސްފައިވަނީ އެގައުމުގެ އަސްކަރިއްޔާގެ ތާއިދާއެކުއެވެ. އެގައުމުގެ އަސްކަރިއްޔާއަށް ބަލާއިރު، އަސްކަރިއްޔާގައި ބަގާވާތް ކުރުމުގެ ތާރީހެއް އޮވެއެވެ.\nމިއީ ޕާކިސްޔާންގެ ތާރީހުގައިވެސް އިތުބާރު ނެތް ކަމަށް ފާސްކޮށް ބޮޑުވަޒީރަކު މަގާމުން ދުރުކުރި ފުރަތަމަ ފަހަރެވެ.


El Chapo ge dharifulhu car aa, geygeyah beynun vaa agubodu saamaanu bahaifi – Iru\nއެލް ޗަޕޯގެ ދަރިފުޅު ކާރާއި، ގޭގެއަށް ބޭނުންވާ އަގުބޮޑެތި ސާމާނު ބަހައިފި\nސަމާ· 27 ޑިސެންބަރު 2019\nފަހަކަށް އައިސް އުފެދުނު އެންމެ ވަރުގަދަ މަސްތުވާތަކެތީގެ ވިޔަފާރިވެރިޔާ ކަމަށްވާ އެލްޗަޕޯ އެމެރިކާގެ ޖަލެއްގައި ހުރިނަމަވެސް އޭނާގެ ނަން އަބަދުވެސް މީޑިއާގެ ސުރުހީތަކަށް ދަނީ އަރަމުންނެވެ. މިފަހަރު އޭނާގެ ނަން އަނެއްކާވެސް މީޑިއާ އާއި ހަމައަށް އައިސްފައި މިވަނީ ދޮށީ ދަރިފުޅުގެ ސަބަބުންނެވެ.\nއެލްޗަޕޯގެ ދަރިފުޅު އިވާން ގުޒްމަން މިވަނީ އޭނާ ދިރިއުޅޭ ސަރަހައްދުގެ އާންމުންނަށް ކާރާއި، ގޭގެއަށް ބޭނުންވާ އަގުބޮޑެތި ސާމާނު ބަހާފައެވެ. މިއީ ކްރިސްމަސް ފާހަގަ ކުރަން އޭނާ ކުރި ކަމެއް ކަމަށް ވެއެވެ. ހަދިޔާ ބެހުމުގެ އިތުރުން އޭނާ ވަނީ ބޮޑު ކެއުމެއް ވެސް އެ ސްޓޭޓްގެ އާންމުނަށް ދީފައެވެ. އަދި ކޮންސެޓެއް ވެސް ބޭއްވި ކަމަށް ވެއެވެ.\nއެލްޗަޕޯގެ ދަރިފުޅު ވަނީ މަދުވެގެން 10 އެސްޔޫވީ އެކި މީހުންނަށް ހަދިޔާ ކޮށްފައި ކަމަށް މެކްސިކޯގެ މީޑިއާތަކުން ބުނެއެވެ. އެސްޔޫވީގެ އިތުރުން ހޮންޑާ ސިވިކް މަރުކާގެ ކާރުތަކެއް ވެސް ބެހިއެވެ. ނަމަވެސް މީހުންނަށް ދީފައި ވަނީ އޭގެ ކިތައް ކާރު ކަމެއް މީޑިއާއަށް ޔަގީނެއް ނުކުރެވެއެވެ.\nއެލްޗަޕޯގެ ކުރިން ދުނިޔޭގައި އުފެދުނު އެންމެ ވަރުގަދަ މަސްތުވާތަކެތީގެ ވިޔަފާރިވެރިޔާ ޕަބްލޯ އެސްކޮބާ އަކީ ވެސް ވަރަށް ގިނައިން އަގުބޮޑެތި ހަދިޔާ މީހުންނަށްދީ، ފައިސާ ވެސް އާންމުނަށް ބެހި މީހެކެވެ. އެހެންވެ އެސްކޮބާ އަކީ މެކްސިކޯގެ ފަގީރުންގެ މެދުގައި ވަރަށް މަގުބޫލް މީހަކަށް ވެސް ވިއެވެ.\nއިވާން އަކީ އެލްޗަޕޯގެ ހަ ދަރިންގެ ތެރެއިން އެއް ދަރިއެވެ. އިވާން ވަނީ މިދިޔަ އޮކްޓޯބަރ މަހު ފުލުހުން އޭނާގެ ކޮއްކޮ ލޮޕޭޒް ހައްޔަރު ކުރުމުން ގްރޫޕެއް ގޮވައިގެން ގޮސް ފުލުހުންނަށް ހަމަލާދީ ކޮއްކޮ ސަލާމަތް ކޮށްފައެވެ.


އައިއެސްގެ މައުލޫމާތު ހިމެނޭ ފޮތެއް ފެނިގެން ހައްޔަރުކުރި ދިވެހިންނަށް އިތުރު7ދުވަސް ޖަހައިފި – Haftha\nއައިއެސްގެ މައުލޫމާތު ހިމެނޭ ފޮތެއް ފެނިގެން ހައްޔަރުކުރި ދިވެހިންނަށް އިތުރު7ދުވަސް ޖަހައިފި\nސްރީ ލަންކާގައި ދިރިއުޅޭ ގޭގެ ތެރެއިން އިސްލާމިކް ސްޓޭޓް (އައިއެސް)އާ ގުޅުންހުރި މައުލޫމާތު ހިމެނޭ ފޮތެއް ފެނިގެން އެގައުމުގެ ފުލުހުން ހައްޔަރުކުރި ދެ ދިވެހިންގެ ބަންދަށް އިތުރު ހަތް ދުވަސް ޖަހައިފިއެވެ.\n“ހަފްތާ” އަށް އެނގިފައިވާ ގޮތުގައި އެ މައްސަލާގައި ލަންކާއިން ހައްޔަރުކޮށްފައިވަނީ އެމްޑީޕީގެ އިސް ދެ އެކްޓިވިސްޓުން ކަމަށްވާ ފުނަމާ އާދަމް މަނިކާއި ބައިކަނޑި ހަސަން މަނިކެވެ.\nއަދި އެ ދެ މީހުން ހައްޔަރުކުރީ ލަންކާއަށް ދިން ބޮމުގެ ހަމަލާތަކާ ގުޅިގެން އެގައުމުގެ ސިފައިން ކުރިއަށް ގެންދިޔަ ބަލައި ފާސްކުރުމުގެ އޮޕަރޭޝަނެއްގައި އައިއެސް ޖަމާއަތާ ގުޅޭ ފޮތެއް އެގެއިން ފެނިގެންނެވެ.\nއެ ފޮތަކަީ އައިއެސް ޖަމާއަތް އުފެދިގެން އައި ގޮތާ ގުޅޭގޮތުން އެމެރިކާގެ ނޫސްވެރިއަކު ލިޔެފައިވާ ފޮތެކެވެ. ނަމަވެސް އެގެއިން ފެނުނު އެ ފޮތަކީ އެ ގޭގައި އުޅުނު މީހަކު ގެންގުޅުނު ފޮތެއް ކަމަށާއި ހައްޔަރުކުރި ދެ މީހުންނާ އެ ފޮތާއި ގުޅުމެއް ނެތްކަން “ހަފްތާ”އަށް އެނގެއެވެ.\nއެ މައްސަލާގައި ބައިކަނޑި އާއި ފުނަމާގެ ބަންދަށް ލަންކާގެ ކޯޓުން މިދިޔަ މަހުގެ 27 ވަނަ ދުވަހު ވަނީ 13 ދުވަސް ޖަހައިފައެވެ.\n“ހަފްތާ” އަށް އެނގިފައިވާ ގޮތުގައި އެ ދެ މީހުންގެ ބަންދަށް މިއަދު އަނެއްކާވަނީ އިތުރު7ދުވަސް ޖަހައިފައެވެ. އަދި އިތުރު ހަތް ދުވަސް ޖެހީ އިންޓެލިޖެންސް ކްލިއަރެންސް ނުލިބޭ ކަމަށް ބުނެ ކަމަށް ވެސް އެނގިފައިވެއެވެ.


Importaa export kuri adhadhu midhiya mahuves dhahshah hin'gahjje\nއިމްޕޯޓާއި އެކްސްޕޯޓް ކުރި އަދަދު މިދިޔަ މަހުވެސް ދަށަށް ހިނގައްޖެ\nއިމްޕޯޓާއި އެކްސްޕޯޓްކުރި އަދަދު މިދިޔަ މަހު ވެސް ދަށަށް ހިނގައްޖެ އެވެ. ރާއްޖޭގެ އިމްޕޯޓާއި އެކްސްޕޯޓް މިދިޔަ ޖޫން މަހު ވެސް ދަށެވެ. އިމްޕޯޓު ކުރި ވަރު ފަސް ޕަސެންޓަށް ދަށްވި އިރު އެކްސްޕޯޓް ކުރި މިންވަރު ހަތް ޕަސެންޓް ދަށްވި އެވެ.\nކަސްޓަމްސް އިން މި ހަފުތާގައި ނެރުނު ހިސާބުތަކުން ދައްކާ ގޮތުގައި މިދިޔަ މަހު ރާއްޖެ އަށް އިމްޕޯޓްކުރީ 3.7 ބިލިއަން ރުފިޔާގެ މުދަލެވެ. އެކަމަކު މިދިޔަ އަހަރުގެ މި މުއްދަތުގައި 4.1 ބިލިއަން ރުފިޔާގެ މުދާ ވަނީ އިމްޕޯޓް ކޮށްފަ އެވެ.\nރާއްޖެއަށް މުދާ އިމްޕޯޓް ކުރި އަދަދު މިދިޔަ ޖުލައިމަހު 16 ޕަސެންޓަށް ދަށްވި އިރު އެކްސްޕޯޓް9ޕަސެންޓަށް ވަނީ ދަށްވެފަ އެވެ. މިދިޔަ ޖުލައި މަހު އެކްސްޕޯޓް ކުރީ 165 މިލިއަން ރުފިޔާގެ މުދަލެވެ. މިދިޔަ އަހަރުގެ މި މުއްދަތުގައި 196 މިލިއަން ރުފިޔާގެ މުދާ އެކްސްޕޯޓް ކޮށްފައިވެ އެވެ. އެކްސްޕޯޓާއި އިމްޕޯޓް ދަށްވިޔަސް މި މުއްދަތުގައި ދައުލަތަށް ލިބުނު އާމްދަނީ ދެ ޕަސެންޓް އިތުރުވެ، 287 މިލިއަން ރުފިޔާ ވަނީ ލިބިފަ އެވެ.\nއަގުގެ ގޮތުން ރާއްޖެ އަށް އެންމެ ގިނަ މުދާ މިދިޔަ މަހު އިމްޕޯޓްކުރީ ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. އެ ގައުމުން އިމްޕޯޓްކުރި މުދަލުގެ އަދަދަކީ 21 ޕަސެންޓެވެ. އަދި އަގުގެ ގޮތުން ބަލާއިރު މިދިޔަ މަހު ރާއްޖެ އިން އެންމެ ގިނަ މުދާ އެކްސްޕޯޓް ކުރީ ތައިލެންޑަށެވެ. އެއީ އެކްސްޕޯޓްގެ 18 ޕަސެންޓެވެ